Монгол Улсын Их Хурлын 2008 оны намрын ээлжит чуулганы Байгаль орчин, хүнс, хөдөө аж ахуйн байнгын хорооны 2008 оны 11 дүгээр сарын 05-ны өдөр (Лхагва гараг)-ийн хуралдаан 14 цаг 55 минутад Төрийн ордны “В” танхимд эхлэв.  
   
УИХ-ын гишүүн Д.Балдан-Очир ирц, хэлэлцэх асуудлын дарааллыг  танилцуулж, хуралдааныг даргалав.   
   
Хуралдаанд ирвэл зохих 21 гишүүнээс 15  гишүүн ирж, 65.0 хувийн ирцтэй байв.   
   
Чөлөөтэй: Л.Гүндалай, Д.Кёкүшюзан Батбаяр, Д.Тэрбишдагва, Ж.Энхбаяр;  
Өвчтэй: Г.Батхүү, Ц.Цэнгэл;  
   
                Нэг. Монгол Улсын Засгийн газрын 2008-2012 оны үйл ажиллагааны хөтөлбөр батлах тухай УИХ-ын тогтоолын төсөл (анхны хэлэлцүүлэг)  
   
Хэлэлцэж буй асуудалтай холбогдуулан Байгаль орчны сайд Л.Гансүх, мөн яамны Төрийн нарийн бичгийн дарга Т.Гантулга, Хүрээлэн буй орчин, байгалийн нөөцийн газрын дарга Ц.Банзрагч, Хүнс, хөдөө аж ахуй, хөнгөн үйлдвэрийн яамны Төрийн нарийн бичгийн дарга Ж.Батсуурь, Стратегийн бодлого, төлөвлөлтийн газрын дарга Д.Баянмөнх, Төлөвлөлт, санхүүгийн хэлтсийн дарга Б.Тунгалаг, төсвийн ахлах мэргэжилтэн Д.Тамир, УИХ-ын Байгаль орчин, хүнс, хөдөө аж ахуйн байнгын хорооны референт Д.Мягмарсүрэн, Д.Мяхдадаг нарын бүрэлдэхүүнтэй ажлын хэсэг байлцав.  
   
Монгол Улсын Засгийн газрын 2008-2012 оны үйл ажиллагааны хөтөлбөрийн Байгаль орчны бодлогын талаар Байгаль орчин, аялал жуулчлалын яамны Төрийн нарийн бичгийн дарга Т.Гантулга, Хүнс, хөдөө аж ахуй, хөнгөн үйлдвэрийн хэсгийн талаар Хүнс, хөдөө аж ахуй, хөнгөн үйлдвэрийн Төрийн нарийн бичгийн дарга Ж.Батсуурь нар танилцуулга хийв.   
   
Танилцуулгатай холбогдуулан УИХ-ын гишүүн Н.Ганбямба, П.Алтангэрэл, Су.Батболд, Г.Занданшатар, Х.Баделхан, Г.Баярсайхан, Ц.Сэдванчиг, Б.Бат-Эрдэнэ, Д.Балдан-Очир, Ц.Шинэбаяр, Х.Наранхүү нарын асуусан асуултад ажлын хэсгээс Т.Гантулга, Ж.Батсуурь, Д.Баянмөнх, Ц.Банзрагч нар хариулж, тайлбар хийв.   
   
УИХ-ын гишүүн Ц.Сэдванчиг, Су.Батболд, Г.Занданшатар, Я.Батсуурь, Б.Бат-Эрдэнэ, Ц.Шинэбаяр, Г.Баярсайхан нар санал хэлэв.   
   
Байнгын хорооны гишүүдээс гаргасан зарчмын зөрүүтэй саналын томъёоллоор санал хураалт явуулав.   
   
Д.Балдан-Очир: - УИХ-ын гишүүн Г.Занданшатарын гаргасан, “Хариуцлагатай уул уурхайн зарчмыг үндэслэн уул уурхай, орд ашиглалтын хяналт шинжилгээний хөтөлбөр, байгаль хамгаалах, нөхөн сэргээх төлөвлөгөө даалгавар, нөөцийн төлбөрийн төлөлтийг олон нийтэд ил тод хүртээмжтэй, ойлгомжтой байлгана” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       11  
Татгалзсан:          3  
Бүгд:                       14  
Гишүүдийн олонхийн саналаар дэмжигдлээ.  
   
УИХ-ын гишүүн Г.Занданшатарын гаргасан, “Ашигт малтмалын орд газрын хайгуул, ашиглалтын зөвшөөрлийг олгохдоо байгаль орчинд нөлөөлөх байдлын ерөнхий болон нарийвчилсан үнэлгээг тодорхой шалгуурын дагуу сонгон шалгаруулсан мэргэжлийн байгууллагаар хийлгэж, түүнийг үндэслэн шийдвэр гаргадаг тогтолцоонд шилжинэ” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       1  
Татгалзсан:          13  
Бүгд:                       14  
Гишүүдийн олонхийн саналаар дэмжигдсэнгүй.   
   
УИХ-ын гишүүн Г.Занданшатарын гаргасан, “Малчин бүрийг нийгмийн даатгалын нэрийн данстай, эрүүл мэндийн даатгалтай болгоно” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       9  
Татгалзсан:          5  
Бүгд:                       14  
Гишүүдийн олонхийн саналаар дэмжигдлээ.  
   
УИХ-ын гишүүн Г.Занданшатарын гаргасан, “Хүн амыг эрүүлжүүлэх, өвчин эмгэгийг анагаах ашигтай чанар нь батлагдсан рашаан усанд хамгаалалтын горим тогтоож, төрийн болон орон нутгийн бодлогоор хамгаалах, үр дүнтэй ашиглах арга хэмжээг хэрэгжүүлнэ” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       9  
Татгалзсан:          5  
Бүгд:                       14  
Гишүүдийн олонхийн саналаар дэмжигдлээ.  
   
УИХ-ын гишүүн Г.Занданшатарын гаргасан, “Иргэний хяналтын хууль эрх зүйн орчныг бүрдүүлж, нийтлэг эрх нь зөрчигдсөн иргэдийн гомдол гаргах, нэхэмжлэх эрхийг хамгаалах бодлогыг хэрэгжүүлнэ” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       5  
Татгалзсан:          9  
Бүгд:                       14  
Гишүүдийн олонхийн саналаар дэмжигдсэнгүй.   
   
УИХ-ын гишүүн Г.Занданшатарын гаргасан, “Сум, аймаг, улсын хэмжээнд малчдын холбоо байгуулах, үүсгэл санаачилгыг дэмжих замаар хөдөөд малчдын нийгэм, эдийн засгийн эрх ашгийг хамгаалах, бэлчээрийн менежментийг хэрэгжүүлэх, түүхий эд бэлтгэлийн тогтолцоо, бөөний худалдааны сүлжээ бий болгох, хөдөөд жижиг дунд үйлдвэрлэлийг хөгжүүлэх бодлогыг хэрэгжүүлнэ” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       5  
Татгалзсан:          9  
Бүгд:                       14  
Гишүүдийн олонхийн саналаар дэмжигдсэнгүй.   
   
УИХ-ын гишүүн Г.Занданшатарын гаргасан, “Гол, мөрний усны эх ундаргыг, ой, усны сан бүхий газрыг улсын тусгай хамгаалалттай нутаг дэвсгэрт хамруулан хамгаална” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       5  
Татгалзсан:          9  
Бүгд:                       14  
Гишүүдийн олонхийн саналаар дэмжигдсэнгүй.   
   
УИХ-ын гишүүн Г.Занданшатар, Д.Балдан-Очир нарын гаргасан, “Алслагдмал хязгаар нутгийн сумдын захиалгаар малын эмч, багш, эмч сургах тохиолдолд сургалтын төлбөрийг төрөөс хариуцна” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       9  
Татгалзсан:          5  
Бүгд:                       14  
Гишүүдийн олонхийн саналаар дэмжигдлээ.  
   
УИХ-ын гишүүн Г.Занданшатар, Д.Балдан-Очир нарын гаргасан, “Мал сүрэг төрийн хамгаалалтад байх Үндсэн хуулийн заалтын дагуу мал эмнэлгийн үйлчилгээний тарифыг шинэчилж мал эрүүлжүүлэх хөтөлбөрийг хэрэгжүүлнэ” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       8  
Татгалзсан:          6  
Бүгд:                       14  
Гишүүдийн олонхийн саналаар дэмжигдлээ.  
   
УИХ-ын гишүүн Су.Батболд, Б.Бат-Эрдэнэ нарын гаргасан, “Малын эм, вакцины дотоодын үйлдвэрлэлийг хөрөнгө оруулалтаар дэмжиж, малын эмийн чанарыг сайжруулах, хангамжийг нэмэгдүүлэх арга хэмжээг нэмэгдүүлнэ” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       14  
Татгалзсан:          0  
Бүгд:                       14  
Гишүүдийн олонхийн саналаар дэмжигдлээ.  
   
УИХ-ын гишүүн Су.Батболд, Б.Бат-Эрдэнэ нарын гаргасан, “Байгаль орчны тэнцвэрт байдлыг хангах гэдгийн өмнө ой хамгаалах, нөхөн сэргээх, ойн нөөцийн тогтвортой менежментийг бий болгох гэсэн заалт нэмэх” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       13  
Татгалзсан:          1  
Бүгд:                       14  
Гишүүдийн олонхийн саналаар дэмжигдлээ.  
   
УИХ-ын гишүүн Су.Батболд, Б.Бат-Эрдэнэ нарын гаргасан, “Байгаль орчны төрийн хяналтыг сайжруулах гэснийг байгаль хамгаалал гээд зураас татаад хяналтын нэгдсэн тогтолцоог бүрдүүлж гэж өөрчлөх” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       13  
Татгалзсан:          0  
Бүгд:                       13  
Гишүүдийн олонхийн саналаар дэмжигдлээ.  
   
УИХ-ын гишүүн Су.Батболд, Б.Бат-Эрдэнэ нарын гаргасан, “Усалгаатай тариалан эрхлэх гэсний дараа техникийн парк шинэтгэлийн бодлогыг боловсруулж, технологийн шинэчлэл хийх ажлыг эрчимжүүлэх гэж өөрчлөх” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       13  
Татгалзсан:          0  
Бүгд:                       13  
Гишүүдийн олонхийн саналаар дэмжигдлээ.  
   
УИХ-ын гишүүн Су.Батболд, Г.Занданшатар, Б.Бат-Эрдэнэ нарын гаргасан, “Шинээр боловсруулан гаргах төсөл, хөтөлбөрийн жагсаалтад цөлжилттэй тэмцэх хөтөлбөр гэж шинээр нэмэх” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       11  
Татгалзсан:          2  
Бүгд:                       13  
Гишүүдийн олонхийн саналаар дэмжигдлээ.  
   
УИХ-ын гишүүн Н.Ганбямбын гаргасан, “Хөтөлбөрийн 3-д байгаль орчны тэнцвэрт харьцааг хангах зорилт гэсэн бүлгийн 11 дэх заалтын хаалтанд хэрэгжүүлсэн гэсний дараа таслал тавиад зохих газар зохион байгуулалт, газрын менежментийн болон гэж нэмэх” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       13  
Татгалзсан:          0  
Бүгд:                       13  
Гишүүдийн олонхийн саналаар дэмжигдлээ.  
   
УИХ-ын гишүүн Н.Ганбямбын гаргасан, “Мал аж ахуйн түүхий эд боловсруулах сум дундын жижиг, дунд үйлдвэрийг зах зээлийн эрэлт хэрэгцээтэй уялдуулан байгуулах нь Засгийн газрын үйл ажиллагааны хөтөлбөрийн тэргүүлэх чиглэл байх” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       10  
Татгалзсан:          3  
Бүгд:                       13  
Гишүүдийн олонхийн саналаар дэмжигдлээ.  
   
УИХ-ын гишүүн Я.Батсуурийн гаргасан, “Эрчимжүүлсэн мал аж ахуйг дэмжих, хөгжүүлэх тухай заалтыг хасах” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       2  
Татгалзсан:          11  
Бүгд:                       13  
Гишүүдийн олонхийн саналаар дэмжигдсэнгүй.  
   
УИХ-ын гишүүн Я.Батсуурийн гаргасан, “Говь хээрийн бүсэд бэлчээр усжуулах зориулалтаар салхин сэнсэн шахуурга ашиглах, хөдөөгийн баг бүрт нэг худаг гаргах” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       12  
Татгалзсан:          1  
Бүгд:                       13  
Гишүүдийн олонхийн саналаар дэмжигдлээ.  
   
УИХ-ын гишүүн Я.Батсуурийн гаргасан, “Хэрлэн голын усыг говь руу хоолойгоор татаж Дорноговь, Өмнөговь аймгууд дахь уул уурхайн том ордуудын усан хангамж, ундны усны асуудлыг шийдэх” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       1  
Татгалзсан:          12  
Бүгд:                       13  
Гишүүдийн олонхийн саналаар дэмжигдсэнгүй.   
   
УИХ-ын гишүүн Я.Батсуурийн гаргасан, “Говийн аймаг, сумдын төвд ус цэвэршүүлэх орчин үеийн техник, технологи нэвтрүүлж ундны усны хангамжийг шийдвэрлэх” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       12  
Татгалзсан:          0  
Бүгд:                       12  
Гишүүдийн олонхийн саналаар дэмжигдлээ.  
   
УИХ-ын гишүүн Ц.Сэдванчигийн гаргасан, “Тусгай хамгаалалтын газарт ашигт малтмал олборлохыг хориглоно, нөхөн сэргээх баталгаагүй бол эдийн засгийн ямар ч ашигтай хөтөлбөр, төслөөс татгалзана” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       11  
Татгалзсан:          1  
Бүгд:                       12  
Гишүүдийн олонхийн саналаар дэмжигдлээ.  
   
УИХ-ын гишүүн Ц.Шинэбаярын гаргасан, “Мал аж ахуйн гаралтай түүхий эдийг дэлхийн түвшний технологиор боловсруулж, дотоод гадаадын зах зээлд нийлүүлэх” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       12  
Татгалзсан:          0  
Бүгд:                       12  
Гишүүдийн олонхийн саналаар дэмжигдлээ.  
   
УИХ-ын гишүүн Ц.Шинэбаярын гаргасан, “Цөлжилттэй тэмцэх хөтөлбөр боловсруулж, санхүүжүүлэх гадаад дотоод эх үүсвэрийг нэмэгдүүлнэ” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       12  
Татгалзсан:          0  
Бүгд:                       12  
Гишүүдийн олонхийн саналаар дэмжигдлээ.  
   
УИХ-ын гишүүн Г.Баярсайханы гаргасан, “Улаанбаатар хотын усны ундарга дээр олгосон газрыг цуцлах, хөрсний хууль гаргах, агаарын төлбөрийн тухай хууль яаравчлан оруулах, шинэчлэн найруулж, мянган төгрөгийн татварыг хасах” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       11  
Татгалзсан:          1  
Бүгд:                       12  
Гишүүдийн олонхийн саналаар дэмжигдлээ.  
   
УИХ-ын гишүүн Г.Баярсайханы гаргасан, “Ой, усны сав газар, стратегийн ордуудаас бусад ордыг олборлохыг хориглоно” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       2  
Татгалзсан:          11  
Бүгд:                       13  
Гишүүдийн олонхийн саналаар дэмжигдсэнгүй.  
   
УИХ-ын гишүүн Д.Балдан-Очирын гаргасан, “Байгаль орчныг хамгаалах ерөнхий болон мэргэжлийн хяналтын байгаль орчныг хамгаалах төрийн төв байгууллагын үндсэн чиг үүрэгт хамруулах, зохион байгуулалтын арга хэмжээг авах” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       12  
Татгалзсан:          0  
Бүгд:                       12  
Гишүүдийн олонхийн саналаар дэмжигдлээ.  
   
УИХ-ын гишүүн Д.Балдан-Очирын гаргасан, “Монгол Улсын газрын талаарх төрийн нэгдсэн бодлого, газрын нэгдсэн сан, газар зохион байгуулалтын ерөнхий схемыг байгаль орчныг хамгаалах төрийн төв байгууллагын үндсэн чиг үүрэгт хамааруулах асуудлыг зохион байгуулах” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       12  
Татгалзсан:          0  
Бүгд:                       12  
Гишүүдийн олонхийн саналаар дэмжигдлээ.  
   
УИХ-ын гишүүн Д.Балдан-Очирын гаргасан, “Сумдын мал эмнэлгийн албадыг төрөөс дэмжин хэвийн үйл ажиллагааг явуулах боломжийг бүрдүүлэх зорилгоор иж бүрэн арга хэмжээг дэс дараалалтай авна” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       12  
Татгалзсан:          0  
Бүгд:                       12  
Гишүүдийн олонхийн саналаар дэмжигдлээ.  
   
УИХ-ын гишүүн Д.Балдан-Очирын гаргасан, “Монгол гэр үндэсний хөтөлбөрийг Засгийн газрын хөтөлбөр болгож хэрэгжүүлэх” гэсэн саналыг дэмжиж байгаа гишүүд гараа өргөнө үү.   
   
Зөвшөөрсөн:       12  
Татгалзсан:          0  
Бүгд:                       12  
Гишүүдийн олонхийн саналаар дэмжигдлээ.  
   
                Байнгын хорооноос гарах санал, дүгнэлтийг УИХ-ын гишүүн П.Алтангэрэл УИХ-ын чуулганы нэгдсэн хуралдаанд танилцуулахаар тогтов.  
   
Хуралдаан 18 цаг 45 минутад өндөрлөв.  
   
                Тэмдэглэлтэй танилцсан:   
                БАЙГАЛЬ ОРЧИН, ХҮНС,   
                ХӨДӨӨ АЖ АХУЙН   
                БАЙНГЫН ХОРООНЫ ДАРГА Б.БАТБАЯР  
                  
Тэмдэглэл хөтөлсөн:   
                ХУРАЛДААНЫ ТЭМДЭГЛЭЛ  
                ХӨТЛӨГЧ Ц.АЛТАН-ОД  
   
   
УЛСЫН ИХ ХУРЛЫН БАЙГАЛЬ ОРЧИН, ХҮНС, ХӨДӨӨ АЖ АХУЙН   
БАЙНГЫН ХОРООНЫ 2008 ОНЫ 11 ДҮГЭЭР САРЫН 05-НЫ ӨДӨР   
(ЛХАГВА ГАРАГ)-ИЙН ХУРАЛДААНЫ ДЭЛГЭРЭНГҮЙ   
ТЭМДЭГЛЭЛ  
   
                Хуралдаан 14 цаг 55 минутад эхлэв.  
   
Б.Батбаяр: - Ирцэд 10 гишүүн бүртгэгдээд байна. Яг энд бол 8 гишүүн байна. Тэгээд өнөөдрийн хуралдаанаар хэлэлцэх асуудлыг танилцуулъя. Ингээд хуралдааныг нээснийг мэдэгдээд ирцээ танилцуулж байна.   
   
Байнгын хорооны хуралдаанаар хэлэлцэх асуудлыг танилцуулж батлуулъя. Хэлэлцэх асуудал, Монгол Улсын Засгийн газрын 2008-2012 оны үйл ажиллагааны хөтөлбөр батлах тухай УИХ-ын тогтоолын төсөл байна. Энэ бол анхны хэлэлцүүлэг юм. Энэ хэлэлцэх асуудлаар Монгол Улсын Засгийн газрын 2008-2012 оны үйл ажиллагааны хөтөлбөрийн Байгаль орчин, аялал жуулчлалын хэсгийн талаар Байгаль орчин, аялал жуулчлалын сайд Л.Гансүх мэдээлэл хийнэ гэж байгаа. Л.Гансүх гишүүн гадаадад явж байгаа. Одоо дөнгөж онгоцноос бууж байгаа юм байна. Тэгэхээр Л.Гансүх сайдыг төлөөлөөд Байгаль орчин, аялал жуулчлалын хэсгийн талаар Байгаль орчин, аялал жуулчлалын Төрийн нарийн бичгийн дарга Т.Гантулга энэ мэдээллийг хийх юм байна.   
   
Хоёрдугаарт нь, Монгол Улсын Засгийн газрын 2008-2012 оны үйл ажиллагааны хөтөлбөрийн Хүнс, хөдөө аж ахуй, хөнгөн үйлдвэрлэлийн хэсгийн талаар Хүнс, хөдөө аж ахуй, хөнгөн үйлдвэрийн сайд Т.Бадамжунай мэдээлэл хийнэ. Т.Бадамжунай сайд ирж байгаа гэдгээ энд мэдэгдсэн байна.   
   
Гуравдугаарт, гишүүд энэ мэдээлэлтэй холбогдуулаад илтгэгчээс асуулт асууж, хариулт авна. Гишүүд мэдээлэлтэй холбогдуулж санал гаргана. Ингээд саналаа хураана. Гишүүдээс гаргасан саналаар санал хураалт явуулна. Ингээд сүүлд эцэст нь Байнгын хорооны санал дүгнэлтийг УИХ-ын чуулганы нэгдсэн хуралдаанд унших гэсэн гишүүнийг томилоод, ингээд Байнгын хорооны хуралдаан ийм маягаар үйл ажиллагаагаа явуулах юм.   
   
Ингээд Монгол Улсын Засгийн газрын 2008-2012 оны үйл ажиллагааны хөтөлбөрийн Байгаль орчин, аялал жуулчлалын хэсгийн талаар Байгаль орчин, аялал жуулчлалын Төрийн нарийн бичгийн дарга Т.Гантулга ингээд мэдээллээ хийнэ.   
   
Энд би бас нэг зүйлийг хүсэх байна. Эрхэм гишүүдээс бас хүлцэл өчихөд. Би нэг эмчилгээ хийлгэж байгаа юм. 3 цагаас. Би тэрэндээ нэг түр явчихаад, тэгээд энэ хурлаа Д.Балдан-Очир гишүүнээр удирдуулаад ингээд яваад ирэх шалтгаан байдаг. Бас эмчилгээгээ тасалчихгүйхэн шиг, 1 цаг гаруй болох байх. Д.Балдан-Очир гишүүн энэ хурал удирдаад явуулчихгүй юу. Би эмчилгээгээ хийлгэчихээд, түргэн яваад ирье. За нэг ийм юм байна. Баярлалаа та бүхэнд.   
   
Д.Балдан-Очир: - За хэлэлцэх асуудлын дарааллын дагуу Монгол Улсын Засгийн газрын 2008-2012 оны үйл ажиллагааны хөтөлбөрийн Байгаль орчин, аялал жуулчлалын хэсгийн талаар Төрийн нарийн бичгийн дарга Т.Гантулга мэдээлэл хийнэ.   
   
Т.Гантулга: - За баярлалаа. Эрхэм байнгын хорооны гишүүдэд энэ өдрийн мэндийг хүргэе. Ингээд Монгол Улсын Засгийн газрын үйл ажиллагааны хөтөлбөрийн 3 дахь бүлэг буюу энэ Байгаль орчны бодлогын талаарх товч мэдээллийг та бүхэнд өгье.  
   
Ерөнхийдөө бид нар нийтдээ 13 том зорилт тавьж байгаа. Зорилтыг нь өчигдөр Ерөнхий сайд нэгдсэн хуралдаан дээр их тодорхой хэлж байсан. Зорилт болгоны өмнө тодорхой бас тэргүүлэх чиглэлээ илэрхийлсэн нэг өгүүлбэр оруулсан гэж. Бид эко системийн тэнцвэрт байдлыг хангахуйц байгалийн нөөц баялгийг хамгаалах, зохистой ашиглах, нөхөн сэргээх цогц бодлогыг хэрэгжүүлэн хөгжлийн тогтвортой орчинг бүрдүүлнэ гэсэн том зорилт байгаа. Энэ том зорилтын хүрээнд нийтдээ 13 зорилт байгаа. Энэ 13 зорилтын хамгийн эхэнд байгалийн тэтгэх даац, чадавхын хүрээнд нөөцийн баялгийг хамгаалах, зохистой ашиглах, экологид халгүй цэвэр технологийг дэмжих бодлогыг холбогдох хууль тогтоомжийн хүрээнд баталгаажуулна гэсэн зорилт байгаа.  
   
Энэ том зорилтод, өнөөдөр та бүхэн мэдэж байгаа. Ялангуяа энд манай салбарыг сайн мэддэг эрдэмтэн манай Г.Баярсайхан гишүүн энд оролцож байгаад талархалтай байна. Бид бүхэн бол байгаль орчныг хамгаалах, ашиглах асуудлыг үнэхээр шинжлэх ухаанд түшиглэн тулгуурлан хийе гэж бодож байгаа. Тэгээд энэ хүрээнд бид нар экологийн цэвэр технологи, шинжлэх ухааны хэлтэс гэдэг шинэ хэлтсийг яамныхаа бүтцэд оруулж ирж, энийг нэлээн шинжлэх ухаанд үндэслэж байгаль хамгаалах чиглэлийг явуулна гэж бодож байгаа.   
   
Мэдээж энэ зорилтын цаана хэд хэдэн том үйл ажиллагааны төлөвлөгөө байгаа. Үйл ажиллагаагаа хэрэгжүүлнэ бид нар. Байгаль орчинд халгүй дэвшилтэд техник, технологи нэвтрүүлж, үйлдвэр, үйлчилгээ эрхэлж байгаа иргэн, аж ахуйн нэгж, байгууллагыг дэмжих, аль болох гааль, татвар, санхүүгийн бусад хөнгөлөлт, урамшууллын механизмыг боловсронгуй болгох ийм асуудал байгаа. Аж ахуйн нэгжүүдэд бохирдлын стандартыг боловсронгуй болгох асуудал байгаа. Мөн эко тэмдэг олгох стандарт, нөхцөл шаардлагыг олон улсын жишигт ийм шаардлага байгаа. Байгаль орчныг хамгаалахад одоо олон улсад нэлээн тийм хүчтэй хэрэглэж байгаа тогтвортой хэрэглэгээ, үйлдвэрлэл гэдэг зарчмыг бид мөрдөж ажиллана гэж бодож байгаа. Байгаль орчинд онцгой сөрөг нөлөө бүхий аж ахуйн нэгж бүрийг байгаль орчны асуудал эрхэлсэн ажилтан, нэгжтэй байх. Байгаль орчны аудит, тайлан гаргах, хариуцлагын шинэ тогтолцоо, эрх зүйн орчинг бий болгоно гэж үзэж байгаа.   
   
Тогтвортой хөгжлийн экологийн боловсролын тогтолцоог бүрдүүлж хэрэгжүүлнэ. Олон улсын байгууллагын дэмжлэгтэйгээр эрчим хүчний хэмнэлттэй цэвэр техник, технологи нэвтрүүлэх, үндэсний тайлан бэлтгэх, стандарт арга зүй боловсруулах талаар төсөл, хөтөлбөрүүд хэрэгжүүлнэ гэж бодож байгаа. Энэ зорилтын хүрээнд.   
   
Бидний хоёр дахь том зорилт бол түүхий нүүрсний хэрэглэгээг хязгаарлах, нүүрсийг боловсруулах, гэр хорооллыг орон сууцжуулахад зориулж инженерийн барилга, байгууламжийг өргөтгөх, ногоон байгууламжийн талбайг нэмэгдүүлэх, нийтийн тээврийг шинэчлэн хийн түлшинд шилжүүлэх замаар Улаанбаатар хотын агаарын бохирдлыг бууруулна гэсэн том зорилт байгаа. Энэ дээр мэдээж Зам тээвэр, барилга, хот байгуулалтын яам бас энд давхар орж байгаа. Энэ зорилтыг хамтарч хэрэгжүүлнэ. Энэ зорилтын хүрээнд агаарын бохирдлыг бууруулах, агаарын чанарыг хангах эрх зүйн орчныг шинэчилнэ. Агаарын бохирдлыг бууруулах үндэсний хөтөлбөрийг шинэчлэн боловсруулж хэрэгжүүлнэ. Ногоон байгууламжийн төлөвлөлт, зохион байгуулалтыг боловсронгуй болгоно. Ахуйн зориулалттай түлшинд ашиглах түүхий нүүрсний хэрэглэгээг хязгаарлана. Нийтийн тээврийн хэрэгслэлийг хийн түлшинд шилжүүлэх арга хэмжээг авч хэрэгжүүлнэ. Гэр хорооллыг дахин төлөвлөж, барилгажуулахад нэн тэргүүнд шаардлагатай инженерийн байгууламж, дэд бүтцийн асуудлыг бий болгоно. Үйлдвэрлэлийн үйл ажиллагаанаас агаарт гарах тоосонцрын хаягдлыг бууруулах арга хэмжээг авахаар бид нар төлөвлөж байгаа.   
   
Гурав дахь зорилт буюу хот, төв суурин газрын хог хаягдлын менежментыг сайжруулах, орчны бохирдлыг багасгах гэдэг зорилт байгаа. Энэ зорилтын хүрээнд бид хог хаягдлын үндэсний хөтөлбөрийг шинэчлэн боловсруулна. Бүх аймгийг хатуу хог хаягдлын мастер төлөвлөгөөг боловсруулж хэрэгжүүлнэ. Хатуу болон аюултай хог хаягдлыг ялган ангилах, дахин боловсруулах, эргүүлэн ашиглах эрх зүйн орчин, эдийн засгийн механизмыг бүрдүүлнэ.   
   
Бүсийн тулгуур төв хотуудад хог хаягдлыг дахин боловсруулах үйлдвэр байгуулах, томоохон хот, суурин газрын хог хаягдлын төвлөрсөн цэгийг тохижуулах, хог, хаягдлын булшлах landpeel–ын аргыг нэвтрүүлнэ гэж төлөвлөж байгаа. Аюултай хог хаягдлыг устгах, хяналт тавих зориулалтын байгууламж бүхий төвлөрсөн цэгийг Улаанбаатар хотод байгуулна. Энэний өмнөх Засгийн газрын үед энэ асуудал шийдэгдсэн. Одоо аюултай хог хаягдлын техник, эдийн засгийн үндэслэлийг боловсруулах ажлын хэсэг гараад олон улсын тендер зарлахад бэлтгэн явуулж байгаа. Томоохон хот, суурин газрын цэвэрлэх байгууламжид техник, технологийн шинэчлэлт хийж ашиглалтыг сайжруулах, стандартын шаардлагыг хангуулах ийм төлөвлөсөн ажил байгаа. Хүрээлэн буй орчны чанарын хяналт шинжилгээний сүлжээг одоо өргөжүүлэн бэхжүүлнэ. Химийн хортой болон аюултай бодисын зохистой менежментыг бий болгох төсөл, хөтөлбөрийг гадаад дотоодын санхүүгийн дэмжлэгтэйгээр боловсруулж хэрэгжүүлнэ гэж бодож байгаа. Химийн хортой болон аюултай бодис ашиглах үйл ажиллагааг явуулдаг онцгой объектуудын аюул, ослын үед ажиллах аргачлал, химийн бодисын бохирдлыг саармагжуулах, хоргүйжүүлэх арга технологийг боловсруулна.   
   
4 дэх зорилт бол улсын талаарх төрийн нэгдсэн бодлогыг хэрэгжүүлж, гол мөрний урсцад тохируулга хийх, хуримтлагдсан усны нөөцийг шилжүүлэн ашиглах, дэд бүтцийг байгуулж эхлүүлнэ гэсэн энэ их том зорилт байгаа. Усны талаарх энд Хүнс, хөдөө аж ахуй, хөнгөн үйлдвэрийн яамнаас хүн байвал усны талаарх төрийн нэгдсэн бодлого байхгүй бол усны бодлогын асуудал 5-аас 7 төрийн захиргааны байгууллагад харъяалагдаж, энэ нэгдсэн юманд орж чадахгүй байгаагийн, нэгдсэн нэг бодлогоор хэрэгжүүлнэ гэсэн зорилт тавьж байгаа. Энэ хүрээнд Монгол орны усны нөөцийн менежментийн төлөвлөгөөг боловсруулж батлуулан хэрэгжүүлж эхэлнэ. Гол, мөрний сав газрын зөвлөлүүдийг байгуулж ажиллуулах, сав газрын менежментийн төлөвлөгөөг боловсруулж хэрэгжүүлнэ. Газрын доорх усны хяналт, шинжилгээний сүлжээг бий болгож ашиглах, шаардлагатай техник, хэрэгслэлээр хангаж ажиллана. Үндсэндээ ус үндэсний хөтөлбөрийг боловсруулж, шинэчилж хэрэгжүүлнэ. Яагаад гэвэл усны тухай хөтөлбөрийг та бүхэн мэдэж байгаа. Гурав дөрвөн янзын хөтөлбөр байгаа. Энийг нэгдсэн нэг хөтөлбөртэй болгож, ус үндэсний хөтөлбөрийг болгож. Эндээ нэлээн тийм тодорхой юм байх юм.   
   
Тэгээд би энд товчилъё доо. Ихэвчлэн гишүүдийн гар дээр байж байгаа учраас. За 5 дахь зорилт бол алтны шороон болон бага нөөцтэй орд, ой, усны сан бүхий газар, түүний хамгаалалтын бүсэд ашигт малтмал олборлохыг хориглох, байгаль орчин, хүний эрүүл мэндэд халтай арга технологиор уул уурхайн үйлдвэрлэл явуулахыг бүрэн зогсооно гэсэн нэлээн эсэргүүцэлтэй тулгарч болох ийм том зорилт тавьсан. Энэ зорилтын хүрээнд бид нар нэлээн хийх ажил тодорхой байгаа.   
   
6 дах зорилт бол Монгол орны эко системийн тэнцвэрт байдлыг хангахад онцгой ач холбогдол бүхий улсын тусгай хамгаалалттай газар нутгийн сүлжээг өргөжүүлнэ гэсэн том зорилт тавьсан байгаа. Энэ бол одоо нийтдээ энэ 4 жилийн хугацаанд 3 сая га газраар нэмэгдүүлж, нийт газар нутгийн 15.0 хувьд хүргэнэ гэсэн энэ бол нэлээн том зорилт.   
   
Дараагийн зорилт бол цөлжиж буй бүсэд унаган ургамлыг тарималжуулах, хур тунадас нэмэгдүүлэх, усыг хуримтлуулж, хиймэл нуур, цөөрөм байгуулж, эко системийн тэнцвэрт байдлыг хадгалах, уур амьсгалын өөрчлөлтийн сөрөг нөлөөллийг сааруулна гэсэн нэг тийм том зорилт байгаа. Үнэхээр та бүхэн мэдэж байгаа. Өнөөдөр нийт газар нутгийн талаас илүү хувь нь цөлжилттэй байгаа өнөө үед энэ цөлжилттэй тэмцэх үндэсний хөтөлбөрийг шинэчлэн боловсруулах шаардлага байгаа. Мөн Монгол орны цөлжилтийн төлөв байдлыг бодитойгоор судалж, цөл судлалын төв байгуулах ийм ажлыг дэмжиж эхлүүлнэ.   
   
Дараагийн том зорилт бол ойн холбогдолтой. Ойн нөөцийн тогтвортой менежментийг бий болгож, мод орлох бүтээгдэхүүний үйлдвэрлэл, модны хэрэглээг импортоор хангах санаачилгыг дэмжинэ гэсэн ийм зорилт байна. Нэн тэргүүн ойжуулах, нөхөн сэргээх шаардлагатай газруудыг тодорхойлж нийтэд зарлан жилд 10 мянган га-гаас доошгүй талбайг ойжуулах, нөхөн сэргээх ийм том зорилт тавьсан байгаа. Энэ хүрээнд ойн түймэр, хортон шавьж, өвчнөөс урьдчилан сэргийлэх, техник, технологийн хувьд чадваржуулна гэж бодож байгаа.   
   
Дараагийн зорилт бол 9 дэх зорилт. Амьтан, ургамлын нөөцийг хамгаалах, зохистой ашиглах, менежментийг сайжруулах, тэдгээрийг байгалийн жамаар өсөж үржих, нөхөн сэргээх таатай орчинг бүрдүүлэх ийм зорилт байгаа. Энэ дээр нэлээд хэд хэдэн төлөвлөсөн зүйлүүд байна.   
   
11 дэх нь газар түүний хэвлийн баялгийг зохистой ашиглах нэгдсэн бодлогыг хэрэгжүүлэн газрын нэгдсэн үнэлгээний аргачлалыг шинэчлэн тогтоож мөрдүүлнэ гэсэн ийм зорилт байгаа. Энэ дээр өчигдөр Ж.Энхбаяр гишүүн их тодорхой саналыг Ерөнхий сайдад тавьж байсан. Би Байнгын хорооны гишүүдээс энэ дээр онцгойлон анхаараасай гэж хүсэж байгаа. Үнэхээр газар гэдэг бол их чухал юм шиг байгаа юм. Энэ газрын нэгдсэн бодлого Монгол оронд байхгүй. Гадны эксперт, зөвлөхүүд ирэхдээ Байгаль орчны яам газаргүй байгаль орчин, хяналтгүй байгаль орчны яам бол одоо тоглоомын яам байна гэж хүртэл шүүмжилдэг. Ингэхээр энэ газрын асуудал, газрын нэгдсэн сангийн асуудлаар манай Байнгын хорооны гишүүд нэлээн санал гаргах байх гэж найдаж байна.   
   
12 дахь нь байгаль хамгаалал, хяналтын нэгдсэн тогтолцоог бүрдүүлж, орон нутгийн удирдлагын үүрэг хариуцлагыг өндөржүүлнэ гэсэн зорилт байгаа. Энэ зорилтын хүрээнд байгаль орчин нэг талаасаа харахад эзэнгүй юм шиг мөртлөө хуулиудад их тодорхой зааж өгсөн байдаг. Орон нутгийн засаг захиргаа, засаг дарга нар байгаль орчны бүх зөвшөөрлийг өгч байдаг. Өөрөөр хэлбэл харвал эзэнтэй гэсэн энэ санаа байгаа.   
   
Эцэст нь аялал жуулчлалын салбар манайд шинээр нэмэгдэж байгаа. Аялал жуулчлалын эрх зүйн орчинг боловсронгуй болгох, жуулчлалын бүсүүдийн дэд бүтцийг сайжруулах замаар жилд 1 саяас доошгүй жуулчин хүлээж авах нөхцөлийг бүрдүүлнэ гэсэн том зорилтыг оруулсан. Энэ зорилтыг ярьж ярьж байгаад хоёр намын хамтын гэрээнд орсон заалт учраас бид нар энийг авч хэрэгжүүлэх гэж байгаа. Энэ хүрээндээ аялал жуулчлалын тухай хуульд нэмэлт, өөрчлөлт оруулна. Аялал жуулчлалын үндэсний хөтөлбөрийг боловсруулж хэрэгжүүлнэ. Аялал жуулчлалын салбарын хүний нөөцийг хөгжүүлнэ. Бүтээгдэхүүний үйлчилгээний нэр төрлийг нэмэгдүүлэх замаар аялал жуулчлалын улирлыг уртасгана. Аялал жуулчлалын дэд бүтцийн салбарын хөгжлийн бодлого, төлөвлөгөөтэй уялдуулан хөгжүүлнэ. Мөн гадаад сурталчилгааг эрчимжүүлэхээр нэлээн том төлөвлөгөө гарч байгаа. За миний танилцуулга дууслаа. Анхаарал тавьсанд баярлалаа.   
   
Д.Балдан-Очир: - За дэгийн дагуу мэдээлэлтэй холбогдуулж асуулт асууна, гишүүд. За Н.Ганбямба гишүүнээс эхэлье.   
   
Н.Ганбямба: - За ямар ч байсан хөтөлбөр бол хамгийн гол нь үр дүн л дээ. Би тэгээд бодит амьдралтай холбоотой ганцхан асуудлыг яаж шийдэх тухай асуух гэсэн юм. Улаанбаатар хотод одоо ундны усны 5-хан ундаргатай байсан чинь 3 нь алга болчихлоо гээд байгаа шүү дээ. Үлдсэн хоёр ундрагын нэг нь дуусаж байна гэнэ. Нэг ундарга дээр нь гольфын талбай барьж байна гэнэ.   
   
Тэгэхээр зэрэг энэ гол нь Улаанбаатар хотын хүн ам өдрөөс өдөрт өсөж байдаг. Энэ хотын утаа багасгах нэг ажлын хэсгийнхэн Улаанбаатар хотын хүн амыг одоо болж өгвөл хөдөө орон нутаг руу шилжүүлэх тийм эдийн засгийн механизм ярьдаг юм билээ л дээ. Одоо жижиг дунд үйлдвэр хөдөө орон нутагт хөгжүүлбэл татвараас чөлөөлөх ч байдаг юм уу, татаас өгөх ч байдаг юм уу янз янзын тийм механизмыг хүртэл ярьдаг юм билээ. Тэгэхээр энэ удаа эхлээд нийслэл Улаанбаатар хотынхоо усны нөөцийг энэ нөөцийн баялгийг хамгаалах тэр бүлэг дотор, энд ямар үр дүн гарах бол оо. Одоо ингээд хүн ам маань өсөөд нэмэгдээд байх юм уу, эсвэл усны ундарга маань бүр хүнд байдалд орчихсон, цаашдаа удах юм бол ингээд Улаанбаатар хотын ундны усны ундарга маань дуусах нь байна шүү дээ. Энэ байдлаараа, энэ инерциэрээ бол. Нөгөө 5 ундарга чинь тавуулаа дуусаад, үлдсэн хоёрын нэг нь дуусаад нэг нь тэр бусад янз янзын юм аа ашиглаад эхэлж байгаа бол ингээд ганцхан ундаргаар энэ сая гаран хүнтэй Улаанбаатар хотыг цаашдаа яаж авч явах юм бол. Тодорхой ийм асуулт асуумаар байх юм. Нөгөөтэйгүүр ер нь одоо дэлхий нийтэд нэг тийм халалт, дэлхийн дулааралт гээд нэг айхтар шинэ үзэгдэл бий болчихлоо л доо. Энэ чинь яг нарийндаа байгаль орчинд их халтай. Манай цөлжилт улам их явж байна. Цикл нь эргээд цаг уур хэвийн байдалд орлоо гэхэд доошилсон энэ усны түвшин чинь дээшлэх боломжгүй юм байна шүү дээ.   
   
Тэгэхээр нарийндаа энэ усны нөөцийг бүрдүүлэхтэй холбоотой ямар арга хэмжээнүүд авагдах юм бол. Энэ бол яах вэ Засгийн газрын үйл ажиллагааны хөтөлбөр гэдэг бол зорилтууд гэсэн үг. Энэ батлагдсаны дараагаар нөгөө арга хэмжээний төлөвлөгөө чинь гарна шүү дээ. Тэгэхээр энэ зорилтыг батлахын тулд яг энэ чиглэлээр бас юу хийх гэж байгаа юм бэ гэсэн тодорхой асуулт байна л даа. За баярлалаа.   
   
Т.Гантулга: - За баярлалаа. Н.Ганбямба гишүүний асуултад хариулъя. Хоорондоо холбоотой хоёр чухал асуулт асуулаа. Өөрөөр хэлбэл дэлхийн дулаарлаас болж уур амьсгалын өөрчлөлт их эрчимтэй явагдаж байна. Сүүлийн 60 жилийн судалгаагаар Монгол 1.8 орчим хувиар дулаарсан. Энэ бол дэлхийн дунджаас 0.2-оор илүү байгаа юм. Дулаарал их хурдан явснаас болж манай Монгол орны мод бол, та бүхэн мэдэж байгаа. Уулынхаа ард буюу цэвдэгтэй газар ургадаг юм байна. Цэвдэг хайлснаас болж модноос гадна усны нөөц их хомсдож байгаа.   
   
Яг бодитой устай их чухал асуулт асуулаа. Эрдэмтэн судлаачид үндсэндээ 2070 он гэхэд Монгол орон усны нөөцгүй болно гэсэн аймшигтай тоо гаргадаг. Тэгээд тэр үед нэг литр ус нэг килограмм алтны үнэтэй тэнцэнэ гэсэн ийм судалгаа гаргасан байдаг юм билээ. Энэ бол үнэхээр бодитой. Яагаад гэвэл дэлхийн дулаарал энэ чигээрээ яваад цаашаа үргэлжлэх юм бол хэцүү. Энийг бид нар хараад хүлээгээд сууж болохгүй. Үүнтэй холбогдуулаад байгаль орчны салбарын тэргүүлэх зорилтын нэг бол усны асуудал байгаа. Устай холбоотой бид усны төрийн нэгдсэн бодлогыг яам нь дээрээ төвлөрүүлэхээс гадна энэ усны талаар тодорхой хууль, хөтөлбөрийг нэгтгэж гаргана. Энэ хүрээнд бид хэд хэдэн томоохон ажлыг төлөвлөсөн байгаа. Ялангуяа Туул, Хэрлэн, Орхон томоохон гол мөрнүүд дээр усны нөөцийн дутагдалтай бүсүүдэд усан сан байгуулах, энэ томоохон мөрнүүдэд томоохон усан тохируулга хийх, усны нөөцийг нэмэгдүүлэх ийм арга хэмжээг олон улсын төсөл хөтөлбөрөөр хэрэгжүүлнэ. Одоогийн байдлаар Туул гол дээр Солонгосын тодорхой байгууллага санал тавиад техник, эдийн засгийн үндэслэл нь бэлэн болсон. Туул голыг эхлээд усыг нь тогтоон барих, усацд нь тохируулга хийх, сав газруудад нь усан сан бий болгох замаар усны нөөцийг арвижуулна. Түүнээс гадна голуудын эхийг хамгаална. Голуудын эхийг хамгаалахдаа ер нь энэ гол, томоохон гол, мөрний хөндийд ашигт малтмал, хайгуул хийх, олборлох асуудлыг бүрмөсөн зогсоохоос гадна энэ голын савуудаас мод огтлохыг бүрмөсөн хориглохгүй бол энэ мод бол устайгаа их холбоотой байдаг юм байна. Усаа ч тэтгэдэг, модоо ч ургуулахыг ус нь тэтгэдэг ийм амьд холбоотой юм байна.   
   
Та хэллээ. Улаанбаатар хотын усан хангамжийн асуудал мэргэжилтнүүдийн түвшинд тийм санаа түгшээхээр хэвлэл мэдээллээр явж байгаа шиг түвшинд байхгүй. Бид усныхаа нэгдүгээр нөөцийг ашиглаж байгаа. Хоёр, гуравдугаар нөөц бол хангалттай байгаа. Харамсалтай нь Н.Ганбямба гишүүний энэ мэдээлэл дээр хэдэн зүйл дээр нэг зүйл гашуун түүхэн үнэнийг нь энд хэлэх ёстой гэж үзэж байна. Манай Улаанбаатар хотын усны гол цэг болсон хоёр дахь ундарга хэсэг дээр Солонгосын хөрөнгө оруулалттай “Туул ривер кантрисайд” байх аа, тийм компани гольф тоглох талбай 50 га газрын зөвшөөрөл авсан байдаг. Энийг Байгаль орчны яамнаас албан ёсоор үйл ажиллагааг нь зогсоож үнэлгээ хийсэн компанийн үнэлгээний эрхийг нь цуцалж дахин үнэлгээ хийлгүүлэхээр ийм асуудал явж байгаа. Мэргэжлийн хяналтын газраас энийг зогсоосон байгаа.   
   
Д.Балдан-Очир: - За П.Алтангэрэл гишүүн.  
   
П.Алтангэрэл: - Би ганц нэг асуулт асууя. Бас нөгөө байнгын хороо руу орох гээд байгаа юм. Энэ ноднин сонгуулиас өмнө газрын генератор гэдэг юм гурван голын эхэнд байрлууллаа гээд нэг яриад байсан даа. Тэгээд энэ одоо ямар учиртай эд байдаг юм бэ? Яг голын эхийг одоо тэр хур бороог нь, үүлийг нь татаад оруулаад, эх ундаргыг нь сайжруулахад үнэхээр их ач тустай эд байна уу? Ямар юм байна. Энэ талаар нэг тодорхой мэдээлэл өгөөч, нэгдүгээрт.   
   
Хоёрт, энэ гаднаас орж ирж байгаа, гадагшаа гарч байгаа энэ голын усны асуудал дээр ер нь олон улсын ямар гэрээ хэлэлцээр байдаг юм бол. Жишээ нь, одоо Халх гол бол цаанаас орж ирж байгаа. Усац нь улам багасаад л байгаа юм. Яагаад вэ гэхээр зэрэг цаад Хятадынх нь талд нь тэр газар тариалангийнхаа бүр маш том том талбайнуудыг Халх голоос сувгаар татаж усалгаажуулж байгаа юм. Нөгөө талаар Онон гол бол хойшоо гараад явчихаж байгаа юм. Тэгэхээр зэрэг Ононгоос Улзыг тэтгэх тийм юм яригддаг байхгүй юу. Арван хэдэн километр газар шуудуу татаад Улз гол байхгүй болоход Ононгоос сэргээдэг ийм асуудал гээд ийм асуудал яригддаг юм.   
   
Тэгэхээр зэрэг иймэрхүү асуудал яригдаад зүгээр хийгдээд эхэллээ гэхэд тэр олон улсынхаа, улс хоорондынхоо түвшинд ярилцдаг, хэлэлцдэг, тохирдог тийм хууль эрх зүйн акт ямар юм байдаг бол гэж.   
   
Гуравдугаарт нь, бас хоёр билүү, гурван жилийн өмнө Өвөрхангайн хоёр гурван суманд хиймэл нуур, хөв байгууллаа гээд нэг төсөл хэрэгжүүлсэн байсан байх аа, би уншиж байсан санагдаж байна. Тэгэхээр зэрэг тэр хиймэл нуур, хөв байгуулах асуудал, тэр байгуулсан хөв ер нь одоо ямархуу байдалтай байгаа юм бол. Ер нь улс орны хэмжээнд ингээд бэлчээрийг усжуулах чиглэлд нь энийг ашиглах тийм боломжтой эд байдаг юм болов уу, боломжгүй эд байдаг юм болов уу? Энийг цаашид ер нь өргөжүүлэх талаар ямархуу бодолтой байна вэ?   
   
Энэ хөдөө аж ахуйн улсууд байгаа юу? Хөдөө аж ахуйн чиглэлийн. Тэгэхээр энэ дээр уг нь бэлчээрийн хуультай холбоотой, худаг усны холбоотой юмыг. За тэрийг нь орж ирэхээр нь асууя. Энэ нэг гурван асуултад хариу авмаар байх юм.   
   
Т.Гантулга: - За баярлалаа. Эхний асуулт тэр газрын генератор, үүлэнд зориудаар нөлөөлж буудаж хур тунадасыг нэмэгдүүлэх ийм ажиллагаа бол Монгол оронд сүүлийн хэдэн жил нэлээн тийм туршлагажиж байгаа Ус, цаг уур, орчны шинжилгээний дэргэд бүхэл бүтэн ийм мэргэшсэн байгууллага байдаг. Одоо бид нар аймгуудын төвүүдэд экспедици, станцуудыг байрлуулахаас гадна мэргэжилтнүүдийг бэлтгэж байна.   
   
Өнгөрсөн жилийн Засгийн газрын хуралдаанаар Байгаль орчны төлөв байдлын тайлан хэлэлцэх үед сайд нарын бараг талаас илүү хувь нь энэ зун та нар энийгээ сайн ажиллуулж нэг хур бороо одоо сонгуулийн үеэр сайн оруулж өгөөч гэж хүссэний дагуу бид нэлээн анхаарч сайн ажилласан. Энэний дүнд ч одоо нөлөөлсөн байж магадгүй гэж бид нар бас бодож байгаа. Сөрөг юм их байдаг. Сүсэг бишрэлтэй хүмүүс бол одоо тэнгэр огторгуй руу буудлаа, хилэгнүүллээ гэж ярьдаг. Энэ газрын генератор бол тийм юу биш. Ихэвчлэн тэр усны сан бүхий газруудад жаахан өндөр уулын орой дээр энийг тавьж ажиллуулснаар дээр үүл хуримтлагдахад дээшээ бас нэг тэр нэг. Би нарийн тэр физикийн хуулийг сайн мэдэхгүй. Манай Г.Баярсайхан гишүүн мэдэж байвал нэмээд тайлбарлаад өгөөрэй. Үүлэнд нөлөөлж, үүлийг хуримтлуулах л ийм юм билээ. Аль болохоор одоо Орос, Монголд энэ газрын генератор, үүлэнд зориудаар буудах экспедициүд, станцууд маш олноороо байгаа юм. Манай энэ Хятадын хилийн дагуу гэхэд 800 гаруй орчим ийм станцууд байгаа. Энэ ажлыг бид цаашдаа ингээд үргэлжлүүлээд нэлээн дадлага туршлагатай мэргэжлийн болоод явна. Энэ дээр сөрөг ч юм байгаа, сайн ч юм байгаа. Магадгүй одоо өнгөрсөн жилийн юманд их нэмэртэй байсан гэж энд ажиллаж байсан хүний хувьд хэлэх байна.   
   
Дараагийн тэр гол мөрний урсацад тохируулга хийж, олон улсын тийм гэрээ, конвенци байлгүй яах вэ. Хилийн усны хэлэлцээр гэж жил болгон хийдэг. Энд одоо манай Б.Бат-Эрдэнэ аварга маань бас их юу яах байх, эсэргүүцэлтэй бид нар тулна. Бид нар ний нуугүй ярихад томоохон гол мөрний урсацад тохируулга хийж шилжүүлэх тэр инженерийн тэр барилга байгууламжийг шийднэ гэж бодож байгаа. Хятад, Орос руу гардаг голуудыг бид нар усаа жаахан хамгаалж байхгүй бол усны эх тэд нар руу гарсны дараа бид нар та нарт хяналт тавиагүй, усаа хааж боогоогүй шүү дээ гэхэд бид нарт үнэгүй ус өгөхгүй нь лавтай. Тийм учраас эртнээс усаа дотооддоо барих, нөөцлөх ийм юмыг бид нар хийнэ. Орос, Хятад энийг бол ялангуяа Хятад их хийж байгаа учраас энийг хийхдээ бас олон улсын тэр хүлээсэн гэрээ хэлэлцээр, конвенцид нийцсэн байдлаар хийнэ гэж бодож байгаа.   
   
Гурав дахь таны асуусан асуулт үнэхээр энэ уур амьсгалыг зөөлрүүлэх, чийгтэй байлгах үүднээс хиймэл нуур, усан сан байгуулах асуудлыг Байгаль орчны яам бодлогынхоо, анхаарлынхаа төвд тавьж ирсэн. Цаашид энийг тавих болно. Ялангуяа ус ховор говийн бүсүүдэд энэ хиймэл нуур, усан сан байгуулах асуудал бол их үр дүнтэй явж байгаа. Жилд Байгаль орчны сайдын багцад ойжуулалтын арга хэмжээний зардал болон цөлжилттэй тэмцэх арга хэмжээний зардалд яг энэ хиймэл нуур, усан сан, хөв байгуулах тодорхой төсөв орж ирдэг. Энийг мэргэжлийн байгууллагаар бид нар дэмжиж, аль болохоор үр дүнтэй байх судалгааны үндсэн дээр үр дүнтэй байх талаас нь төсөл шалгаруулах журмаар энийг хэрэгжүүлж байгаа. За баярлалаа.   
   
П.Алтангэрэл: - Би асуултаа гүйцээчих үү? Хөдөө аж ахуйнхан орж ирсэн дээр. Тийм ээ. Би таниас нэг юм тодруулчихъя. Тэр газрын генератор одоо 3 байгаа юу одоо манайд. Ноднин 3 гэж байсан. Аль аль голын эхэн дээр байна вэ?   
   
Т.Гантулга: - Уучлаарай, яг энийг би..  
   
П.Алтангэрэл: - Онгийн голын эхэн дээр байна уу? Онги голын эхэн дээр. Байхгүй юу?   
   
Т.Гантулга: - Энийг тодруулаад эргээд холбоо баръя.   
   
П.Алтангэрэл: - Би энэ хөдөө аж ахуйн улсууд орж ирсэн дээр нэг юм асууя. Энэ бэлчээрийн тухай хууль ер нь хэзээ батлагдах вэ? Энэ тухай ер нь бодож санаж байгаа юм байна уу? Зууны мэдээ сонин дээр билүү, нэг хэлэлцүүлэг явуулаад тэгээд орхигдоод байгаа байх тийм ээ. Тэгэхээр энэ бэлчээрийн тухай хуулийн талаар ер нь ямархуу бодолтой байдаг юм бол, нэг.   
   
Хоёрт, хөдөөгүүр яваад малчидтай уулзаж байхад нэг ийм юм яриад байдаг байхгүй юу. Одоо чинь бид нар нэг гүний худаг гаргана гээд төсвөөс баахан мөнгө тавиад л нөгөө гүний худаг гаргаад л, тендер шалгаруулаад л, тэр нь гүний худагч юм уу, богино яндант худагч юм уу, нэг завсрын ус гаргаад байгаа ч юм уу, тэр нь мэдэгддэггүй. Мэргэжлийн байгууллагууд нь хянаж авч мэддэггүй нэг ийм л юм болчихоод байгаа шүү дээ.   
   
Тэгээд зарим малчид бол ингэдэг байхгүй юу. Тэр гүний худаг гаргаснаас болж бэлчээр их сүйдэж байна гэж. Яагаад вэ гэхээр зэрэг тэр худаг дээрээ ерөөсөө ингээд эргэн тойроод л, тэрийгээ тойроод л малчид нь байсаар байгаад тэр хавийн бэлчээр нь байхгүй болчихдог. Бэлчээр байхгүй болохоор зэрэг тэр усыг ашиглах ийм боломжгүй болдог юм байна л даа. Тэгээд малчид юу гэдэг вэ гэхээр зэрэг энэ бүр нэгдсэн журмаар энэ усны нарийн хайгуул судалгаа юмнууд хийлгээд, энэ гар худаг гаргах асуудлыг дэмжиж болдоггүй юм уу? Тэгэх юм бол хуучин манайх өвөлжөөн дээрээ, хаваржаан дээрээ, зуслан дээрээ худагтай байсан учраас нөгөө бэлчээрээ сэлгэдэг, дөрвөн улиралд нь бэлчээрээ сэлгээд, өнжөөгөөд, хамгаалаад явдаг ийм боломжтой байсан. Одоо гар худаг гэдэг юмыг бол дэмжихгүй юм. Ер нь гар худаг чинь бол шинжилгээг нь хийгээд усыг нь судлаад тэдэн метрээс гарахаар байна, тийм байна гээд, тэгээд тэрийг нь доторлодог материалаар нь тэр өндөр үнэтэй гүний худаг гаргаж байснаас доторлодог материал, тэгээд одоо янз бүрийн насосууд бий болсон. Тэр насосуудыг нь аваад өгвөл энэ чинь бэлчээр хамгаалах тал дээр их чухал болох юм биш үү?   
   
Энэ гар худаг гэсэн юм тавьдаг юм. Тэгэхээр зэрэг энэ мэргэжлийн байгууллага нь энэ гар худаг гэдэг асуудлыг ер нь дэмждэг юм болов уу? Ер нь доо болохгүй зүйл гэж үздэг юм болов уу? Тэгээд бид нар чинь энэ усныхаа асуудлыг эхлээд шийдэхгүй бол ус байхгүй бол бэлчээр байхгүй болох гээд л, бэлчээр байхгүй болохоор малгүй байхгүй болоод л, мал байхгүй болохоор мах байхгүй болоод, мах байхгүй болохоор одоо тэгээд юу болох вэ. Нэг ийм л юм руу орох гээд байгаа шүү дээ.   
   
Тэгэхээр зэрэг энэ хоёр асуудал нэг хариу өгөөч. Бэлчээр, гар худгийн асуудал хоёр дээр.   
   
Д.Балдан-Очир: - Эрхэм гишүүд ээ, Хүнс, хөдөө аж ахуй, хөнгөн үйлдвэрийн яамны Төрийн нарийн бичгийн дарга Ж.Батсуурь байна. Гол нөхдүүд хоцорч орж ирлээ. Тэгэхээр асуудлыг эмх цэгцтэй, дэгийн дагуу явуулах хэрэгтэй байна. Тэгэхээр одоо Засгийн газрын мөрийн хөтөлбөрийн талаарх Хүнс, хөдөө аж ахуй, хөнгөн үйлдвэрийн хэсгийн талаар Хүнс, хөдөө аж ахуй, хөнгөн үйлдвэрийн Төрийн нарийн бичгийн дарга Ж.Батсуурь гуайн товч танилцуулгыг сонсчихоод тэгээд базаад нэг мөсөн ингээд явъя. Тэгэх үү? Болох уу?   
   
П.Алтангэрэл: - Танилцуулга тараагдсан юм чинь сонссон гэж үзээд ингээд явчихаж болохгүй юу? Бид нар энийг чинь олон удаа сонсоод ингээд байна.   
   
Д.Балдан-Очир: - Маш товчхон. Та маш бодлогын шинжтэй, зарчмын гол зүйлийг цохон тэмдэглээч.   
   
Ж.Батсуурь: - За баярлалаа. Байгаль орчин, хөдөө аж ахуйн Байнгын хорооны эрхэм гишүүдийн өнөөдрийн амар амгаланг айлтгаж байна. Тэгэхээр зэрэг Монгол Улсын Засгийн газрын үйл ажиллагааны мөрийн хөтөлбөрт 5 гол тэргүүлэх зорилтыг тодорхойлсны 2 нь Хүнс, хөдөө аж ахуй, хөрөнгөн үйлдвэрийн яамтай шууд холбоотой ийм зорилт байгаа. Үүнд, Монгол Улсыг үйлдвэржүүлэх хөтөлбөр, төлөвлөгөө боловсруулж хэрэгжүүлэх. Нөгөөдөх нь болохоор зэрэг мал, аж ахуй, газар тариалангийн бүтээгдэхүүнээр, тухайлбал мах, сүү, гурил, төмс, хүнсний ногоогоор хүн амын хүнсний хэрэгцээг бүрэн хангах гэсэн ийм хоёр гол тэргүүлэх зорилт энэ Засгийн газрын үйл ажиллагааны мөрийн хөтөлбөрийн 5 тэргүүлэх зорилтын 2 нь болж орсон байгаа.   
   
Манай салбарын чиглэлээр Засгийн газрын мөрийн хөтөлбөрт 14 зорилт, хөдөө аж ахуй, хүнсний аюулгүй байдалтай холбоотой 14 зорилт, үйлдвэржүүлэх бодлоготой холбоотой 10 зорилт томъёологдсон байгаа. Ер нь энэ 4 жилд бид нар нэгдүгээрт нь энэ хүнсний хангамжийн асуудлыг дотооддоо үйлдвэрлэж болох хүнсний бүтээгдэхүүний асуудлыг дотоодынх нь үйлдвэрлэлээр бүрэн шийдье. Хоёрдугаарт нь, энэ дотоодын үйлдвэрлэлийн бүтээгдэхүүний түгээлтийн тогтолцоог төв суурин газрууд дээр бүрэн шийдье. Тэгээд хангалт нийлүүлэлтийнх нь тогтолцоог бий болгоё. За газар тариалангийн бүс нутагт энэ эрчимжсэн мал ахуй, бэлчээрийн мал ахуй хоёр бол ингээд холилдоод, тэгээд бэлчээрийн мал аж ахуй бол газар тариаланд нэлээн их дарамт учруулж байгаа. Энийг зааглаж, ер нь эрчимжсэн мал аж ахуй эрхлэх бүс нутгийг улсын хэмжээнд албан ёсоор аймаг, сум бүрээр нь тогтоолгоод тэгээд тэр эрчимжсэн мал аж ахуй эрхлэх бүс дээр эрчимжсэн чиглэлээр нь явуулах, бусад бүс газрууд дээр тэр бэлчээрийн малаа эрхлэх ийм зааг маягтайгаар болгоё гэсэн ийм гол шийдэх үндсэн асуудлуудыг мөрийн хөтөлбөрт тусгасан байгаа.   
   
Түүнээс гадна ерөөсөө хөдөө аж ахуйн салбарын үйлдвэрлэлийг удирдах гэхээр зэрэг явсаар байгаад шууд ингээд талын нэг тарсан малчин дээр очиж бууж байгаа учраас нэгдсэн удирдлага, зохион байгуулалт, нэгдсэн арга хэмжээ авахад аягүй хүнд байгаа. Тийм учраас ерөөсөө л малчдыг нэгтгэх, хорших, хоршоолох, тариаланчдыг мөн одоо ялангуяа ногоо үйлдвэрлэгчдийг хорших замаар ийм аж ахуйн зохион байгуулалтад оруулж, тэрүүгээр нь дамжуулж энэ төрийн бодлогыг хэрэгжүүлэх, дэмжлэг туслалцаа үзүүлэх ийм арга механизмд шилжье гэсэн ийм үндсэн зорилтыг мөрийн хөтөлбөрт тусгаж оруулсан байгаа. За ингээд анхаарал тавьсан та бүхэнд баярлалаа.   
   
Т.Гантулга: - П.Алтангэрэл гишүүний түрүүний асуусан асуултыг тодрууллаа. Газрын генератор 3 байгаа юм байна. Өвөрхангай аймгийн Уянга сумын Онгийн гол нэг байна. Ховд аймгийн Эрдэнэбүрэн сумын Цамбагарав ууланд нэг байна. Говь-Алтай аймгийн Тайшир сумын УЦС дээр нэг байна. 2009 онд 3-ыг суурилуулахаар төлөвлөж байгаа. Газраа арай тогтоогүй байна.   
   
Ж.Батсуурь: - За П.Алтангэрэл гишүүний асуултад хариулж байгаа болохоор би бас үргэлжлүүлээд хариулъя гэж ингэж бодож байна. Бэлчээрийн хууль бол бэлэн болсон байгаа. Бэлчээрийн хуулийг нэлээн өргөн хүрээнд хэлэлцүүлсэн. Бүх бүсүүдэд малчдын бүлгийн болон малчдын төлөөллийн хурлаар хэлэлцүүлсэн байгаа.   
   
Бэлчээрийн хуульд бол хоёр янзын санал гарч байгаа. Олон малтай мянгат малчид бол бэлчээрийг эзэмшүүлэх асуудлыг эсэргүүцэж байгаа. Цөөн малтай ядуу буурай ийм малчид юм уу, шинэ залуу малчид бол ер нь бэлчээрийг эзэмшүүлэх нь зүйтэй гэсэн ийм чиг хандлага байгаа. Яамны үндсэн барьж байгаа бодлого бол ерөөсөө бэлчээрийг эзэмшүүлэхээс өөр арга байхгүй гэсэн ийм байр суурьтай байгаа юм. Бэлчээрийг эзэмшүүлж байж бид энэ бэлчээрийг хамгаалах, сайжруулах, тэр рүү нь хөрөнгө оруулах барих ийм нөхцөл бололцоог бүрдүүлж өгөх ёстой. Тэрнээс биш бэлчээрийн нийтийн эзэмшилд байхад энэ бол шийдэгдэхгүй юм.   
   
За бэлчээрийг эзэмшүүлэхийн өмнө шийдэх ёстой асуудлууд байна. Тэр нь юу вэ гэхээр зэрэг цаг агаар хүндэрсэн үед одоо ингээд ашиглах зориулалттай тусгай отрын нөөц бүс нутгуудыг аймаг дундын, сум дундын ийм отрын бүс нутгуудыг тусад нь ялгаж гарах ёстой. Тэгээд тусгай хамгаалалтад авч тэр бүс нутгуудаа одоо тусад нь тохижуулж, материаллаг баазаар бэхжүүлээд, тэгээд үлдсэн бэлчээрийг нь хувааж өгчихөөд, цаг агаар хүндэрсэн үед нэг нэгнийхээ бэлчээр рүү давшиж орж, туурайн зудад давхар давхар нэрвэгдүүлэх биш, цаг агаар хүндэрсэн үед тэр нөөц бэлчээр рүү ордог, бусад үедээ бол өөр өөрийнхөө хуваарьт бэлчээрийг тордож ашиглаж, эзэмшиж ингэж явдаг. Тэгэхдээ энэ бол зун намаржааны бэлчээр хамаа байхгүй. Нийтийн эзэмшилтэй байхад зөвхөн өвөлжөө хаваржааны бэлчээрийг эзэмшүүлэх ийм бодлого, чиглэлийг бид нар барьж байгаа.   
   
Ер нь гар худгийг асуудлыг Хөдөө аж ахуйн яам нэлээн урамшуулж, дэмжиж байгаа. Жил болгон гар худаг дээр нэлээн том хэмжээний болзол зарлаж байгаа. Тэгээд тэр болзлоо жил болгон дүгнээд хамгийн сайн гар худаг гаргаж, зохион байгуулж, сайн гар худаг гаргуулсан сумыг шалгаруулж байгаа. Тэгээд хамгийн сайн олон гар худаг гаргасан малчин иргэний шалгаруулж байгаа. Гэлээ гэхдээ одоо ингээд энэ хуурайшилтай уялдаад ерөөсөө нөгөө хөрсний ус чинь доошоогоо явчихсан байгаа. Тийм учраас одоо дээр үеийнх шиг ингээд нөгөө нэг 3 метр, 4 метрээс ус гаргаад, тэгээд цаашаагаа тогтвортой ашиглана гэсэн ойлголт их муудсан байж байгаа. Тийм учраас хөрсний доор байж байгаа өнгөн хэсгийн тэр уснууд бол маш их доошоо гүнзгий шургаад ингээд явчихсан. Ийм нөхцөлд бид нар яах вэ гэхээр зэрэг ер нь тэр гүний худгаа усаа одоо бэлчээрч ашиглах нь зүйтэй юм гэж ингэж ойлгож байгаа юм.   
   
Ганцхан одоо бол ингээд худаг гаргахаар зэрэг өмнө нь бид нар яадаг байсан бэ гэхээр зэрэг тэр худаг гаргаж байгаа аж ахуйн нэгжийн тендер шалгаруулчихаад чи ямар ч байсан худаг гаргасан байна. Тэр суманд очиж нэг худаг гарга, хоёр худаг гарга. Худаг гаргахгүй бол чи өөрөө рискээ хариуцна. Худаг гарга гээд ингээд явуулдаг. Тэгэхээр зэрэг худгийн компаниуд оччихоод нөгөө өөрөө шатахгүйн тулд ямар ч байсан устай юм гаргахын тулд яг малчдын нөгөө эрэлт хэрэгцээ, хүсээд байгаа тэр усгүй газар нь биш өөр усны эх үүсвэртэй газар нь аваачиж худаг гаргаад байгаа байхгүй юу.   
   
Өнгөрсөн жилээс эхлээд бид нар энэ худгийн мөнгөнөөс тусад нь мөнгө авч хайгуул хийж байгаа. Энэ жил нийтдээ бид нар 500-гаад цэг тогтоосон байгаа. Цахилгаан хайгуул хийгээд. Тэгээд тэр хайгуул хийсэн цэгүүд дээр ирэх жилээс усыг нь гаргана. Ер нь цаашаагаа ашиглалтгүй, усгүйгээс болоод ашиглалтгүй асар их бэлчээр байгаа юм. Тэгэхээр тэнд л худаг гаргаж бэлчээрээ улам ингэж өргөсгөх ийм юмыг явуулна уу гэхээс биш одоогийн талхлагдаад ингээд усны цэгтэй, хүн мал овоорсон энэ газар дээрээ худаг гаргах ийм юмыг Хөдөө аж ахуйн яам дэмжихгүй байгаа. Тийм учраас одоо цаашаагаа тэр усгүйгээс ашиглагдахгүй байгаа тийм бэлчээрүүд дээр худаг гаргах нь зүйтэй юм гэж.   
   
За манай орны хувьд нэг онцолж анхаарч авч үзэх ёстой асуудал бол энэ бэлчээрийн зохицуулалт дээр адууны отрын бүс нутаг гэдгийг тусад нь гаргаж өгөхгүй бол ерөөсөө л хамгийн гол бэлчээрт дарамт учруулж байгаа, бэлчээр сүйтгэж байгаа юм бол адуу байгаа. Ялангуяа энэ төвийн бүсэд бол бог малаа дагаж адуу очиж маш их бэлчээрт дарамт учруулж байгаа учраас энэ отроор явж байгаа айлуудыг авахгүй, оруулахгүй гэдэг ийм эсэргүүцэл маш их байгаа юм. Тийм учраас адууны отрын бүс нутгийг одоо бүр тийм алслагдсан Дорнод, Сүхбаатарын чиглэлд гаргаж өгөөд, тэгээд энэ төвийн бүсийн адуу Дундговь, Төв аймгийн адууг бол тийш оторт явуулдаг болгох хэрэгтэй юм шиг байгаа юм. Дорнод, Сүхбаатарын чиглэл рүү.   
   
Д.Балдан-Очир: - Товчхон хариулна шүү. За Су.Батболд гишүүн.   
   
Су.Батболд: - За би хэд хэдэн асуудал тодруулах гэсэн юм. Зүгээр яах вэ дараа нь үйл ажиллагааны төлөвлөгөө гарахаар нэлээн тодорхой болох байх, тийм ээ. Одоо бол тунхаглалын шинж чанартай юм байгаа юм. Ер нь зүгээр яах вэ бид нар чинь ингээд ямар нэгэн албан тушаалтанд зориулж хөтөлбөр юм хийж байгаа биш шүү дээ, тийм ээ. Нийт ард түмэнд зориулж хийж байгаа. Зүгээр манайхны хийгээд хэвшээд ирсэн юм нь ингээд тунхагласан, албаны хүн уншихаар ойлгогдохоор нэг тийм юм хийчихээд тэрийгээ хэрэгжүүлэх гээд яваад байдаг. Үйл ажиллагааны төлөвлөгөөн дээр тэрнээсээ зайлсхийгээсээ гэж хүсэх байна.   
   
Энэ усны эх, ойн нөөцтэй газруудад энэ ашигт малтмал олборлохыг хоригломоор байгаа юм. Тэгэхээр энэ төрийн бус байгууллагууд явж байгаа л даа. Т.Гантулга дарга мэдэж байгаа байх. Гишүүдээс баахан санал аваад яваад байгаа юм. Би тэрийг дэмжиж байгаа юм. Энэ дээр ерөөсөө одоо энэ Монгол чинь ингээд хуурайшаад, цөлжөөд дуусах гээд байгаа учраас усны эх рүүгээ тэр нэг 5 килограмм алтны төлөө, 10 килограмм алтны төлөө явахаа болъё. Түрүүчийн Их Хуралд байж байхад манай гишүүд 200 килограмм гээд. За 200-гаа болъё гэхэд 100 килограмм алтны тийм юмнуудыг шууд хэлээд. Шороон ордыг. Одоо бид нар турж үхэхдээ тулбал тэрийгээ олборльё. Одоохондоо томхон орд руугаа оръё гэсэн маягаар. Энийг бүр нэлээн тодорхой байдлаар оруулчихаж болох уу, үгүй юу? Энийг Байгаль орчны яам бодож байгаа юу, үгүй юу? Одоо бид нар өнгөрсөн 10 жилд ерөөсөө л аль булагтай газар, аль гайгүй газраа ухаж хаяад, булгийг нь ширгээж хаяад л. Тэгээд баахан овоолсон шороо орхиод ингээд явсан байж байгаа.   
   
Хоёрт нь, энэ ашигт малтмалын салбартай холбоотойгоор нөхөн сэргээлтийг бид нар яг мэргэжлийн компаниудаар хийлгэе гээд байгаа шүү дээ. Тэр чиглэлээр ер нь Байгаль орчны яам юу гэж бодож байгаа вэ? Нөхөн сэргээлтийн зардлыг нь тухайн компаниас нь гаргуулж аваад, мэргэжлийн компаниудаар хийлгэх тийм юм руу одоо энэ бодлого зорилт дээр юм оруулж болох уу гэж үзэж байгаа юм.   
   
Энэ ойн талаар би бас нэлээн их ярьж байсан. Т.Гантулга даргад ярьж байсан байх. Бид нар хамгаална гээд ингээд баахан эзгүй газар бий болгодог. Тэгээд нөгөөдөх нь хамгаалалт биш бүр хэн дуртай дээрэмчин, нөгөө гал түймэр тавьдаг, хулгайч хүмүүс орогнодог тийм газар нь эзгүй газар болгоод байгаа байхгүй юу. Одоо ингээд хорхойд идэгдсэн ой байгаа юм. Нөхөн сэргээхээр болсон. 3 жил дараалан ургаагүй ч гэдэг юм уу. Ийм ойнуудыг ашигламаар байгаа байхгүй юу. Одоо Богд уулыг ингээд харахад чинь Их Тэнгэрийн ам, ийшээ ингээд бүгдийг нь хараад байхад сүүлийн 3 жил ургаагүй байгаад байгаа байхгүй юу. Тэрийг нь аваад энэ хаймар резин түлээд байгаа энэ ядуучууддаа өгөөд, тэрийг авсных нь оронд шинэ мод суулгах тийм менежмент яагаад хийж чадахгүй байгаа юм бэ?   
   
Монгол орны газар нутгийн 8.0 хувийг эзэлдэг ой болъё гэхэд Богд уулаа тэгж чадах юм бол хүмүүст арай арчаатай харагдана шүү дээ. Тэгэхгүй худлаа яриад суугаад байдаг. Хийсэн юм байхгүй. Би хэлээд байгаа шүү дээ. Батлан хамгаалах яам тэр хүн хүчийг нь гаргаад, тэгээд ингээд Байгаль орчны яам зохицуулаад, ингээд энэ модыг унаад өнхөрөөд унахаас нь өмнө ашиглаачээ. Болдоггүй юм уу гэж. Ийм юм нь дээр ямар юм бодож байгаа юм бэ гэж.   
   
Аялал жуулчлалын салбар манай Байгаль орчны яам руу очсон. Тэгээд аргагүй шинэ салбар очсон болоод ад үзэгдсэн юм уу, яасан юм. Ганцхан зорилт байна л даа. Энэ 13 дээр. Энэний цаад талд бодвол их том төлөвлөгөө гарах байх л даа. Энэ аялал жуулчлалын салбар чинь өөрөө одоо 90-ээд оны эхээр байгуулагдсан хэдэн жуулчны бааз нь одоо ингээд очоод байлгах гэхээр гэр нь хуучирсан, ор нь хуучирсан, юу ч байхгүй болсон. Улам л навсайгаад байдаг. Сайжирч байгаа юм ерөөсөө байхгүй. Одоогийн тэр муу юм нь дээр бид нар одоо сайжруулъя, авна гээд бүтэхгүй байгаа юм л даа. Стандарт юмаа янзлаад, экотуримз болгох гээд байгаа юм уу. Бодвол Байгаль орчны яам руу аваачсан. Бид нар экотуризмээр явах гээд байгаа юм уу. Гэтэл хүнд чинь бас нэг наад захын, орчин үеийн хүний наад захын хэрэгцээг хангах юм хэрэгтэй шүү дээ. Халуун ус, тохилог буудалч юм уу. Тэрэнд чинь хүн амрахыг бодно шүү дээ. Тэгээд байгальд гарч болно. Гэхдээ чи байгаль дээр ирсэн юм чинь ил задгай бие засах ёстой, нүүрээ угаахгүй байх ёстой, усанд орохгүй байх ёстой гэж хэлж болохгүй шүү дээ. Энэ стандарт руу чиглэсэн юмнуудыг нэлээн хийж өгөөчээ гэсэн ийм 4 асуулт байна.   
   
За Хөдөө аж ахуйн яамнаас цуг асуучихъя. Тийм ээ. Энэ ер нь бид нар сүүлийн үед энэ техник авчирч байгаа. Ж.Батсуурь дарга нэлээн мэдэж байгаа байх. Тэгээд одоо бид нарт онолын хувьд заахдаа ингэдэг юм шүү дээ. Паркийн 60.0 хувь нь ядаж нэг техник байх учиртай. Паркийн 60.0 хувь нь нэг төрлийн техник байж тухайн парк чинь өөрөө үр дүнтэй ажилладаг байхгүй юу. Тэгэхгүй бол нэг Ниссан, нэг Тойото, нэг Форд. Нэг байгууллага ингээд дөрвөн янзын машинтай байх юм бол дөрвөн янзын зардал гараад байдаг байхгүй юу. Гэтэл өнөөдрийн манай энэ техник, хөдөө аж ахуйн техникийн бодлого болохоор ингээд тендер зарлаад л хамгийн хямдхан нь гээд л. Сүүлийн үед бид нар Хятадын жижиг трактор оруулж ирээд байгаа юм. Компани болгон өөр үйлдвэрээс хамгийн хямдханыг нь оруулж ирээд байгаа юм. Орж ирээд нөгөөдөх нь эвдэрчихдэг. Хэн үйлчилгээ хийх юм. Хэн засах юм. Сэлбэгийг нь яаж борлуулах юм. Техник, технологийн бодлого дээр энэ паркийнхаа бодлогыг бариачээ.   
   
Тендерийнхээ нөхцөлд, одоо жишээлбэл бид нар Оросын техникээр явах гээд байгаа юм уу? Канадынхаар явах гээд байгаа юм уу? Хятадынхаар явах гээд байгаа юм уу? Японыхоор явах гээд байгаа юм уу? Энийгээ манай яам чинь нөгөө нэг техникийн алба гэдэг юм байна уу, үгүй юу? Энэ дээр ер нь ямар бодлого барьж ажиллах вэ? Би энэ техникийн тал дээр та нартай ярьж байгаа би бас нэг юм хийгээд энэ паркийн асуудал дээр яримаар байгаа байхгүй юу. Жишээлбэл энэ муу пад падыг чинь үйлдвэрлэж чадах инженерүүд байгаа байхгүй юу. Одоо юмыг нь авчраад ч юм уу, жаахан ингээд үйлдвэрлэж болохоор байгаа юм. Энэ тал руу ядаж сервисийг нь авчрах тал дээр юм хиймээр байна. Энэ тал дээр ямар бодлого барьж байгаа юм бэ? гэж асуумаар байгаа юм.   
   
Эрчимжсэн мал аж ахуйг хөгжүүлэх бүс гаргана гэж байгаа их зөв сайхан сонсогдож байна. Тэгээд энийг хууль хэрэв гаргах шаардлагатай гэвэл энэ дээр хууль гаргана гэж оруулаад хэдүүлээ хамтарч байгаад хууль боловсруулаад явж болох юм. Өнөөдөр энэ баруун аймгуудаас чинь, Төв, Сэлэнгийн бүс чинь дандаа нөгөө мянгат малчид нь нүүж ирээд суугаад. Тэнд мал үржүүлэх гээд. Одоо ямаа үржүүлэх гээд байгаа юм уу, эсвэл тариа тарьж монголчууд гурилтай байх гээд байгаа юм уу? Би ерөөсөө ойлгохгүй байгаа юм. Одоо ингээд явж байгаад ерөөсөө дандаа бүр ингээд баг багаараа нүүгээд ирчихсэн, энэ баруун аймгийн улсууд. Тэгээд тариалангийн талбай дээр нь ирээд, зах дээр нь ирээд буучихдаг. Тариа ногооны тухай нэг ч ойлголт байхгүй. Тэр талбайг чөлөөлөх ёстой гэдэг тийм ойлголт байхгүй байгаа байхгүй юу. Энийг яаж хязгаарлах ёстой юм бэ? Тодорхой хэмжээгээр хязгаарлахгүй бол ингээд байж байгаад бүгдээрээ ямаандаа идэгдээд цөлд л амьдрах болох нь л дээ. Энэ дээр ямар бодлого барих вэ гэж асуумаар байгаа юм.   
   
Энэ 12 дээр байна. 2.3.12 дээр байгаа юм. Дотоодын үйлдвэрлэлийн малын эмийн чанарыг сайжруулах гэж. Ер нь энэ биокомбинат гээд манайх чинь одоо уг нь социализмын үед энэ Унгарын тусламжаар байгуулагдаад, дотоодынхоо эм био бэлдмэл, вакцин юмаа үйлдвэрлэдэг ийм үйлдвэртэй байсан. Одоо зүгээр энэ чинь 30, 40 жил болчихлоо. Хуучирсан л байх л даа. Унгартай харьцаад энэ үйлдвэрээ нэг босгож аваад. Зүгээр манай энэ хувийн малын эмийн үйлдвэрүүд чинь худлаа гэрчилгээ авчихаад Хятадаас эмийг нь авчраад савлаад зараад байгаа байхгүй юу. Дотооддоо ямар ч лаборатори байхгүй. Тэр эмийг туршсан юм байхгүй. Тэгээд үйлчилгээ муутай байна гэж сүүлийн үеийн сонингоор гараад байгаа шүү дээ.   
   
Тэгээд энэ улсын үйлдвэрийн газар энийг биокомбинатаа шинэчлээд, ирэх 4 жилд. Тэгээд бид нар чинь мал аж ахуйгаараа л амьдардаг. Экологийн цэвэр бүтээгдэхүүн үйлдвэрлэж экспортод гаргая гэж байгаа юм чинь энийгээ нэг томруулаад явчих тийм зорилтыг энэ дээр 12 дээр оруулаад явбал яасан юм бэ гэсэн ийм асуултууд байна. За баярлалаа.   
   
Т.Гантулга: - Су.Батболд гишүүний асуултад хариулъя. Эхний асуулт усны эхэнд олборлолт явуулах асуудал, үнэхээр зүйтэй. Бид нар энэ том зорилтод хийсэн байгаа. Алтны шороон орд бол одоо 300 грамм алтны төлөө тэгж газар, байгаль дэлхийг сүйтгүүлэхгүй гэж бодож байгаа. Бага нөөцтэй орд гэдэг бол бид нар үндсэндээ үндсэн орд буюу үндсэн орд 3 тонноос доош байхад нэг тийм, манайхаас байгаль орчинд нөлөөлөх байдлын үнэлгээгээр бол ер нь зөвшөөрөхгүй гэсэн ийм санаа энд байгаа.   
   
Ой, усан сан бүхий газар олборлолт хийхийг бүрмөсөн хорино гэсэн байгаа. Энэ төлөвлөгөөн дээр бид их тодорхой юмнууд тусгаж байгаа л даа. Гол мөрний усац, бүртгэхийг хамгаалалт авч ашигт малтмалын хайгуул, олборлолт явуулах, бүр мод бэлтгэх, голын татамд суурьшлын бүс байгуулахыг хориглоно гэж оруулж байгаа. Мөн усны сан бүхий газар усан хангамжийн эх үүсвэрийн хамгаалалтын болон эрүүл ахуйн бүсийг шинэчлэн тогтоож, дэглэмийг бүрдүүлнэ гээд ингээд нэлээн хатуу заалтууд орсон байгаа. Энэ дээр таны хэлж байгаатай санал нэг байгаа учраас гарах үйл ажиллагааны төлөвлөгөөнд нарийн юм суулгаж өгч мөрдүүлж чадна гэж хэлэх байна.   
   
Нөхөн сэргээлтийн тухай та түрүүн хэллээ. Нөхөн сэргээлтийн тухай журмыг Засгийн газраар батлаад мөрдүүлэх арга хэмжээ авч байгаа боловч яг нөхөн сэргээлтийг хийх мэргэжлийн тийм байгууллага, иргэд, аж ахуйн нэгж одоо хүртэл бид нарт хандахгүй нэг тийм зовлон байна. Одоо яам өөрөө зохион байгуулах хэцүү юм. Аль болох энийг сурталчлах энэ талаар анхаарна. Дээр нь хөрөнгийн эх үүсвэр хүндрэлтэй байгаа. Бид бүхэн одоо нөгөө компаниудаас тодорхой хувийн мөнгийг л олборлолт хийж байгаа компаниудаасаа байршуулдаг. Тэгээд олборлолт хийсний дараа мөнгийг буцааж олгодог энэ журам байгаа. Энэ чиглэлээр Байгаль орчны яам бол хэд хэдэн гадаад дотоод орны туршлагыг судлахаар үйл ажиллагааны төлөвлөгөө тусгасан байгаа.   
   
Ой, модны тухай та асуулаа. Монголын ой мод гурван зүйлийн юманд хэлмэгдэж байгаа юм л даа. Түймэр, модны хулгай, энэ хортон шавьжид идэгдэж мод маань их сүйрч байна. Үнэхээр их зовлонтой нь бид ойн цэвэрлэгээ, үйлчилгээний тусгай эрх бүхий мэргэжлийн байгууллагуудад зөвшөөрөл өгөөд, яг санаж байгаагаар энэ хортон шавьжид идэгдсэн мод, унасан мод, бие биенийхээ ургах нөхцөлд саад болсон модыг шинжлэх ухааны үндэстэйгээр хийлгэх гэсэн. Харамсалтай нь энэ мэргэжлийн байгууллага сүүлдээ бизнесийн өнцгөөс нь хараад ийм унасан, шатсан мод биш бүр залуу модыг нь огтлох ийм сөрөг юм гарч ирсэн учраас бид Батлан хамгаалах яамтай ярьж байгаад, Батлан хамгаалах яамны хөтөлбөрт их тодорхой суусан байгаа. Энэ ой модны цэвэрлэгээ, арчилгааг хийх, ойн түймэртэй тэмцэх энэ асуудлаар дүйцүүлэх алба буюу экологийн цэргийн суурь тавигдаж байгаа. Мөн тусгайлсан анги салбарууд байгуулахаар Засгийн газрын мөрийн хөтөлбөрт тодорхой суусан байгаа. Энэ бол харилцан уялдаатай ингээд хийгдэхээр нэлээн хяналттай, зорилготой хийгдэх байх гэж бодож байгаа.   
   
Аялал жуулчлалын асуудлаар нэг зорилт мөртлөө их агуулга томтой. Гол нь дэд бүтцийн асуудал, эрх зүйн орчинг гэсэн санаа байгаа. Үнэхээр энд нуух юм алга. Аялал жуулчлал, шинэ салбарынхантай уулзаж байхад үнэхээр зовлон ярьж байгаа. Аялал жуулчлалын сан гэж байдаг юм байна. Сандаа улсын тусгай сангийн хуулиар сангийнхаа эх үүсвэрийг бүрдүүлэхэд ямар ч эх үүсвэргүй. Сангаа төвлөрүүлж чаддаггүй. Тэр нь дээр нь улсын төсвөөс санхүүжүүлнэ гэсэн мөртлөө улсын төсвөөс жилд 50-хан сая төгрөг өгдөг. 50 сая төгрөгөөр гадаад дотоод сурталчилгааг хийнэ гэдэг бол энэ бол бүтэхгүй зүйл. Дээр нь аялал жуулчлалын бүхэл бүтэн салбарыг 10-хан мэргэжилтэн хариуцдаг юм байна. Энд би Байнгын хорооны гишүүдээсээ бүр аминчлан гуйхад аялал жуулчлалын ийм 10 хүнтэй нэг газрын түвшинд сая жуулчин хүлээж авах үнэхээр муу харагдаж байгаа. Уг нь аялал жуулчлалын агентлаг юм уу, нэг бол аялал жуулчлалыг хариуцсан хэрэгжүүлэгч үндэсний үйлдвэрийн газартай байх ёстой юм гэсэн ийм санаа байдаг юм. За баярлалаа.   
   
Д.Балдан-Очир: - За Г.Занданшатар гишүүн. За Ж.Батсуурь дарга.   
   
Ж.Батсуурь: - Су.Батболд гишүүний асуултад хариулъя. За техникийн асуудал үнэхээрийн эрхэм гишүүний хэлж байгаа шиг ийм байгаа. Удахгүй манайх яам боловсруулаад Байнгын хороондоо призитэйшн хийе гэж бодож байгаа. Хөдөө аж ахуйн техникийн бодлогын асуудал. Ер нь цаашаагаа яах вэ гэж. Энэ дээр хамгийн гол юм бол төрийн нөгөө төсвөөс дэмжлэг үзүүлж техник, төсвийн болон орон нутгийн өмчийн хөрөнгөөр худалдаж авч байгаа хуулийн дагуу зохион байгуулж явуулах гэхээр марк, ямар нэгэн улсын харъяалал зааж болохгүй байгаа учраас энийг бол зохицуулахад их хэцүү байгаа юм. Тэрнээс биш яг ОХУ-ын тийм маркийн техникийг тендерээр авна гээд ингээд тендерийнхээ баримт бичиг дээр хэрвээ бид зааж болж байгаа бол ерөөсөө нэг орноос авах юмыг аваад байж болж болж байгаа байхгүй юу. Гэтэл тендерийн хууль дээр тэрийг нь хориглоод хаясан. Тийм учраас цаашдаа энэ тендерийн хуулийг яах вэ гэдэг асуудлыг эргэж авч үзмээр юм шиг байгаа юм.   
   
За эрчимжсэн мал аж ахуй эрхлэх бүс нутгийг байж байгаа бэлчээрийн малыг яах вэ, яаж зохицуулах вэ гэдэг бол өөрөө их том асуудал байгаа. Энэ талаасаа хууль эрх зүйн талаасаа ч зохицуулах шаардлагатай байгаа. Хамгийн гол нь эдийн засгийн талаас нь зохицуулж өгөх шаардлагатай байгаа юм. Тэр бүс нутагт байж байгаа бэлчээрийн малтай айлуудыг одоо энэ бүс нутаг бол зөвхөн ийм шаардлага хангасан мал байна. Тийм учраас чи энэ малаа одоо өөрчил гэж шаардлага тавиад, тэгээд тэр өндөр ашиг шимтэй малыг чинь би одоо худалдаад авъя. Надад тэр малаа олоод өгөөч гэхээр зэрэг тэр малыг нь одоо хангаж өгөх тийм нөхцөл бололцоог нь бид нар бүрдүүлж өгөхгүй бол болохгүй байгаа юм.   
   
Тийм учраас одоо яг эрчимжсэн мал аж ахуй эрхлэх бүсэд байж байгаа айлуудын бэлчээрийн малыг өндөр ашиг шимтэй малаар солиход бид нар тусгай хөтөлбөр хэрэгжүүлэх шаардлагатай юм шиг байгаа юм. Шилжилтийг нь хязгаарлана. Энэ эрх зүйн талаасаа маш том зохицуулалт хэрэгтэй байгаа юм. Одоо бол Үндсэн хуулиараа нөгөө нүүж суурьших асуудал нь чөлөөтэй болсон. Тийм учраас энэ дээр одоо энэ 4 жил нэлээн том ажил хийх шаардлагатай болчихоод байгаа юм.   
   
За биокомбинатын асуудлыг одоо Байнгын хорооноос бүр тодорхой бүр биокомбинатын шинэчлэлийг энэ 4 жилд хэрэгжүүлнэ гээд энэ Засгийн газрын мөрийн хөтөлбөрт оруулахаар нэр заагаад ингээд оруулаад өгвөл их сайн байгаа юм. Бид бол яах вэ нөгөө зорилт маягаар их ерөнхий. Дотроо бол ингээд цаанаа олон юм хэрэгжүүлэх зорилгоор томъёолж байгаа болохоор зэрэг шууд яг ганцхан үйлдвэрийн асуудлыг авч үзэж болохгүй байгаа юм. Байнгын хорооноос бол энэ үндэсний ганц үйлдвэрээ ерөөсөө анхаарах ёстой гээд санал орчихвол бид баяртай хүлээж аваад цааш нь дэмжээд яавах юм.   
   
Н.Ганбямба: - Хөдөө аж ахуй дээр нэг зүйл лавлая. Түрүүн хөдөө аж ахуй дээр би орж ирээгүй болохоор нь асууж чадаагүй шүү дээ. Хамгийн гол нь энэ салбарын бодлогууд бол төрийн бодлогоор дэмжүүлэх гэж л энэ мөрийн хөтөлбөрт зорилтуудаа дэвшүүлж байгаа шүү дээ. Тэгэхээр салбар салбарынхан бол УИХ-аас төрийн бодлогоор дэмжүүлэх гол санаануудаа хийх байх гэж бодож байна.   
   
Түрүүн их аятайхан зорилт танилцууллаа. Энэ хөдөө аж ахуйн гол нэрийн бүтээгдэхүүнээр дотоодынхоо хэрэгцээг хангана гээд. Тэр тэр нь дээр байгаа нэг их олон бэрхшээлүүд байна шүү дээ. Одоо яг ний нуугүй хэлэхэд. Мах сүү хоёр л манай дотоодын хэрэгцээг хангаж байгаа юм. Өөр бүрэн хангадаг нөөц байхгүй. Дээр нь энэ жил төмс нэмэгдлээ. Тэгээд дараа нь гурилаа гээд ингээд дарааллуулаад ингээд хүнсний ногоотой 5 зүйлийн дотоодын хэрэгцээг хангая гэж байгаа шүү дээ. Яг нарийндаа нөгөө сүү чинь 600 сая литр сүүний нөөц байгаа мөртлөө нисээд 300-гаадхан сая литр сүүний хэрэгцээ байхад яг Улаанбаатарчуудын хэрэглэж байгаа сүүний тал хувь нь Хятадын меламинтэй сүү ууж байгаа юм. Нөөц нь манайд байсаар байтал.   
   
Сая хэллээ шүү дээ. Татаж авдаг нөгөө 90 онд нурж унасан бэлтгэлийн системийн оронд зах зээлийн нөхцөлд тохирсон систем байхгүй байгаагаас гол нь болоод байгаа юм. Одоо эрх биш энэ меламинтэй сүүнүүд чинь зарлагдаад, энэ нөгөө телевизээр Монголын олимпийн тамирчдын албан ёсны сүү гэж зарладаг Монмилк, тэр олон Хятадын сүүнүүдийг чинь одоо болохгүй гэдгийг ард түмэндээ ойлгуулчихлаа шүү дээ. Тэгэхээр энэ орон зай дээр бид нар бүрэн монголын хэмжээнд байгаа нөөцөө яаж түгээх вэ гэдэг одоо энэ биржийн тогтолцоог л одоо энэ зорилтдоо тодруулж хэлж өгмөөр байгаа юм.   
   
Мөн адил махны нөөц хангалттай мөртлөө 195 мянган тонн мах хэрэглэдэг мөртлөө хэдхэн том “Махимпекс”, “Махмартек” гээд хэдхэн том олигархуудад аваачаад тэрбум тэрбум төгрөг өгдөг. Тэд нар 3-аас 4 дахин өндөр үнээр зарж байгаа юм. Одоо яг нарийндаа бол малчдаас амьдын жингээр 1 кг махыг 600-хан төгрөгөөр аваад 2200 хүртэл нугалж зардаг энэ тогтолцоог эвдэхийн тулд л одоо энэ зорилтод хийж өгөх хэрэгтэй. Одоо дахиад нөгөө нэг нөөцийн мах бэлтгэнэ, 7 тэрбум төгрөг гээд хэдхэн монополь компаниудад өгдөг тогтолцоо чинь хэвээрээ л байж байгаа шүү дээ. Тийм болохоор өнөөдөр ерөөсөө энэ зах зээл бол үндсэндээ одоо төвхнөж чадахгүй. Тийм учраас энэ зорилтыг улам тодруулж хэлж өгөхгүй юу. Одоо яавал дээр юм. Бид яаж махаа, яаж сүүгээ зах зээлийн горимоороо авдаг болох вэ гэдэг юмыг л одоо манай энэ салбарын яам бүр тодорхой хэлж өгөөд, тэгээд энэ бодлогодоо суулгаад өгмөөр байгаа юм. Тэгэхгүйгээр цаашаа үнэхээр явахгүй юм билээ. Одоо төмсний хэрэгцээ хангана гэдэг чинь Хятад төмс авахаа байхыг л хэлж байгаа шүү дээ. Яг нарийндаа бол Хятадууд чинь төмс хэрэглэдэггүй. Зүгээр хүнд хэрэглэдэггүй тэр бүтээгдэхүүнийг Монголд шахдаг байсан байхгүй юу. Хүнсний ногоо ч мөн адил. Жимс бол тэр чигээрээ ерөөсөө 0.3-хан хувийг л дотоодынхоо хэрэгцээг бид хангаж байгаа шүү дээ.   
   
Тэгэхээр зэрэг энэ хүнсний аюулгүй байдлыг хангах үүднээс тодорхой саналуудыг хэлж өгөөд Их Хурлаас дэмжлэг авах хэрэгтэй л гэж хэлмээр байна. Энийг л тодруулж өгмөөр байна.   
   
Ж.Батсуурь: - За Н.Гянбямба гишүүний асуулт бол бараг санал юм даа. Энд энэ 2.3.8-д уг нь томъёолсон ухаантай юм. Хөдөөгийн иргэд бэлтгэсэн түүхий эд, бүтээгдэхүүнээ хэрэглэгчдэд шууд худалдаалах боломж бүрдүүлсэн мэдээллийн технологид суурилсан биржийн сүлжээ байгуулна гэж одоо бид нар тэгж томъёолоод байгаа юм. Тэгээд энэ дээр яах вэ ерөөсөө эхний ээлжинд бид энэ 4 жилд Улаанбаатар хотод энэ хөдөө аж ахуйн бүтээгдэхүүнийг энэ бөөний худалдааг зохион байгуулдаг, тэгээд цааш нь түгээдэг ийм ложистик [англ. logistic – стратегийн удирдлага, менежмент; ор. ложистика-снабжение – хүнсээр хангах, бэлтгэх;] тогтолцоог нь бий болгох туршилтыг хийе. Тэгээд Улаанбаатар хотын энэ ложистикийг хэрвээ зөв хийж чадах юм бол аймгуудын төв дээр ийм ложистикийг хийхэд их амархан байгаа юм.   
   
Тэгэхээр зэрэг Улаанбаатарт бол ерөөсөө хөдөө аж ахуй, ялангуяа хүнсний бүтээгдэхүүн түгээдэг ложистик ерөөсөө байхгүй байгаа байхгүй юу. Тэгээд үүнийг бий болгох асуудлаар Улаанбаатар хотын Засаг даргатай 4 жилийн хугацаанд хамтарч ажиллах санамж бичиг байгуулахаар бид хоёр талдаа юмаа бэлэн болгоод байж байгаа. Тэгээд ирэх долоо хоногт үндсэндээ бид тэр юмаа тохироод санамж бичгээ байгуулчих байх. Энэ 4 жилд үндсэндээ энийг шийднэ гэж ингэж үзэж байгаа. Ингэхгүй бол ерөөсөө үйлдвэрлэгчдээ, хөдөө аж ахуйн үйлдвэрлэгчдийн бүтээгдэхүүн нь үнэ хүрч чаддаггүй. Хэрэглэгчид дээр болохоор маш өндөр үнэтэй очоод байдаг. Завсарт нь ингээд ямар ч өртөг нэмэхгүйгээр нэг хэсэг нөхөд орлого олдог ийм тогтолцоо бий болсон байгаа байхгүй юу. Энийг халахад одоо юмыг яаж хийх вэ гэдгийг нэлээн их бодож, судалж, боловсруулж ингэж шийдэх их хүнд асуудал. Одоо бол энд нэг иймэрхүү байдлаар томъёологдсон байж байгаа. Хэрвээ энэ одоо хангалтгүй байна, өшөө тодруулж, томъёолъё гээд ингэх юм бол энэ дээр бас тодорхой нэмэлт томъёолол хийж бас болох л юм байгаа юм.   
   
Н.Ганбямба: - Дэд дарга дэмжих юм бол уг нь аймгуудын зах байгуулах, махны зах байгуулах, хэрэглэгч үйлдвэрлэгч хоёрыг нийлүүлэх тийм механизмуудыг л яах юм шүү дээ. Хотод бол газар байхгүй болсон шүү дээ. Газрын луйварчид чинь, энэ газрын наймаачид чинь хамаг газрыг нь аваачаад зараад баахан мөнгө, газрын наймаа хийгээд хаясан. Тийм учраас төр, засгийн бодлогод суулгаж өгөхгүй бол хотыг бол дийлэхгүй. Одоо энэ аймаар газрын луйварчид чинь ёстой хамаг үнэтэй газруудыг нь аваад зарчихсан болохоор ерөөсөө энэ махны зах зээл бол, махны зах байгуулахад ч хүнд болсон байгаа шүү дээ. Тийм учраас бүр тодорхой саналууд төрийн бодлогод суулгаж байж л хэрэгжүүлэх хэрэгтэй.   
   
Г.Занданшатар: - Тодорхой хэдэн асуулт байгаа юм. МАХН-ын мөрийн хөтөлбөрт байгаль орчны бодлогыг хамгаалах чиглэлээр гол мөрний усны ундарга, ой, усны сангийн газрыг тусгай хамгаалалттай нутаг дэвсгэрт хамруулна хамгаалан гэсэн ийм заалт орсон байгаа. Энэ бол мөрийн хөтөлбөрт ороогүй байна. Тусгай хамгаалалттай газар нутаг хамгаалах. Энийг оруулах боломжтой юу?   
   
Мөн хүн амыг эрүүлжүүлэх, өвчин эмгэгийг анагаах ашигтай чанартай нь батлагдсан рашаан усанд хамгаалалтын горим тогтоож, улсын болон орон нутгийн бодлогоор ашиглаж эхэлнэ гэсэн ийм заалт орсон байгаль орчны бодлого байдаг. Одоо Шаргалжуултын юм уу, рашаан сувиллын эх ундарга дээр алт олборлоод байвал энэ чинь тэр олон хүнийг эмчилж анагааж байдаг тэр газрууд чинь болохгүй болоод байна шүү дээ. Тийм ээ. Энэ хоёр заалт намын мөрийн хөтөлбөрт ерөөсөө ороогүй байгаа юм. Энийг оруулах бололцоотой юу? Энэ талаар санал бичээд өгсөн байж байгаа. Энийг товчхон хариулбал зүгээр байна. Би санал болгоод оруулсан байгаа.   
   
За хариуцлагатай уул уурхайн чиглэлээр энэ уул уурхай, орд ашиглалтын хяналт шинжилгээний хөтөлбөр, байгаль хамгаалах, нөхөн сэргээх төлөвлөгөө, даалгаврыг олон нийтэд ил тод, хүртээмжтэй байлгана гэсэн нэг ийм ажил байгаа юм. Энийг бас оруулмаар байгаа юм. Энэ дээр аль аль намын мөрийн хөтөлбөрт тусгаж байсан ийм саналуудыг харгалзан үзээчээ гэж ийм санал оруулж байна. Энийг дэмжих бололцоотой юу гэж хэлмээр байгаа юм. Яагаад энийг асууж байгаа юм бэ гэхээр өмнө нь химийн хорт бодис ашиглаад айлын хорин хэдэн ямаа, тэгээд тэр байгаль орчныг бохирдуулсан газрыг Улсын мэргэжлийн хяналтын газар хаасан. Тэгсэн тэр лицензийг сэргээх асуудлыг Байгаль орчны яамнаас нэр бүхий хүмүүсийн гарын үсэгтэй бичиг бичээд сэргээгээд буцаагаад ашиглаад байгаа явдал гараад байгаа юм. Байгаль орчны яамнаас ийм хэдэн асуудал байна.   
   
За хөдөө аж ахуйн чиглэлээр энэ Д.Баянмөнх дарга мэдэж байгаа байх. Чуулган дээр бид асуусан. Танай сайд ерөнхийдөө дэмжсэн юм байгаа юм. Хөтөлбөрт оруулъя гэдэг дээр. Гол нь юу гэхээр энэ бэлчээрийн менежмент, бөөний худалдааны сүлжээ байгуулах, түүхий эд бэлтгэлийн тогтолцоо байгуулах, малчдын нийгэм, эдийн засгийг хамгаалах, нийгмийн даатгалтай болох, хөдөөгийн энэ малчдын асуудал бол ерөөсөө жалгын нэг тарсан байдлаараа шийдэгдэхгүй нь. Тийм учраас малчдын холбоо байгуулах замаар сумын малчдын холбоо, аймгийн малчдын холбоо, улсын малчдын холбоо. Энийг нь төр засгаас бас тодорхой хэмжээгээр дэмжиж өгдөг. Тэгээд энэ малчдын холбоо нь энэ бөөний худалдааны сүлжээ, малчид хамтарч бэлчээрээ хамгаалах, малын хулгайтай тэмцэх энэ бодлогыг хэрэгжүүлдэг ийм нэг малчдын холбоо байгуулахгүй бол.   
   
Үндсэн хэрэг дээрээ өнгөрсөн хугацаанд хөдөө аж ахуйн хоршоолол, малчдын бүлгийн олон хэлбэр туршсан боловч үр дүнд хүрсэнгүй. Бодитой үр дүнд хүрээгүй, ажил болоогүй ерөөсөө. Худлаа лоозонгноод, аман дээрээ сайхан ярьдаг, ажил дээрээ болохгүй болчихдог ийм л зүйл. Тийм учраас энэ хуучин яг нэгдэл шиг биш, сайн дурын үндсэн дээр хувийн өмч хөрөнгө дээр тулгуурласан ийм нэг тогтолцоо бий болж байж энэ малчид хөгжмөөр санагдаад байгаа юм. Яг нэг феодализмын үеийн амиа аргацаасан аж ахуй жалгын нэг тарсан. Ийм аж ахуйн хэлбэр бол байгалийн эрсдлийг давах чадвар ч байхгүй, байгаль сайхан байвал сайн байна, ган зуд болбол дуусчихдаг. Ийм учраас энэ малчдын холбоог дэмжих талаар энд нэлээн тодорхой бодлого оруулаад. Тэр малчдын холбоогоор дамжуулж тэр бөөний худалдааны сүлжээ, түүхий эд бэлтгэлийн бааз, энэ мөрийн хөтөлбөрт орсон олон хөтөлбөрүүд, бэлчээрийн менежмент, бүр цаашлах юм бол бэлчээр эзэмшүүлэх асуудал, бэлчээрийн тухай хууль бол малчдын холбоогоор нэгдэж шийдвэл нэлээн үр дүнтэй болох юм шиг санагдаад. Сая сонгуулиар яваад ажиглаж байхад ч гэсэн хөдөөний малчид энийг маш их дэмжиж байгаа юм.   
   
Ноолуурынхаа үнийн бодлогыг малчид өөрөө барьдаг, боловсруулдаг, сумандаа боловсруулдаг анхан шатны үйлдвэр байгуулахад ерөөсөө энэ. Энэгүйгээр сумын хөгжлийн сан ч гэсэн амжилтад хүрэхгүй байх гэж бодож байгаа. Хөгжлийн нэг хэлбэр. Энэ талаар бас тодорхой хариулт өгөөчээ гэж хүсмээр байна.   
   
Бусад нь бол энэ манай 8 мянган трактораар малчдыг хангана. Малчин бүрийг нийгмийн даатгалын нэрийн данстай болж, эрүүл мэндийн даатгалтай болгоно. Сум, багийн төвд гахай, тахиа, зөгий болон хүлэмжийг аж ахуй хөгжүүлэхийг дэмжинэ. Малын угаалга, туулгалт, вакцинжуулалт зэрэг урьдчилан сэргийлэх арга хэмжээг төрөөс хариуцан санхүүжүүлнэ гээд ажлууд мөрийн хөтөлбөрт тусгагдсан, намын мөрийн хөтөлбөр, сонгуулийн мөрийн хөтөлбөрт тусгагдсан саналууд ороогүй байгаа. Олонхи болсон намын мөрийн хөтөлбөр гэдэг бол ард түмнээр дэмжигдсэн мөрийн хөтөлбөр гэсэн. Энэ мөрийн хөтөлбөрийн саналуудыг манай намын бүлгийн зүгээс хаягдсан мөрийн хөтөлбөрөө бас анхаарах хэрэгтэй байгаа юм. Эднийг оруулах талаасаа бид нар ажиллах ёстой гэж. Энэ дээр бас Ардчилсан намын бүлгээс бас 45 санал бас тодорхой хэмжээгээр, чацаргана хөтөлбөр гээд орж ирж байгаа. Энийг бас харилцан хамт байгаа учраас дэмжигдээд явж байгаа. Энэ чиглэлийн юмнуудыг ажлын хэсэг дээрээ ажиллаад оруулах талыг бас манай яамдууд юу гэж бодож байна вэ гэж асуумаар байна.   
   
Л.Гансүх: - За тэгэхээр тусгай хамгаалалтад авах асуудал бол хуулиараа хэрэгжих болно. Бид нар энийг ер нь бол энэ 7 дугаар заалт, 11 заалт, 12 дугаар заалтын хүрээнд дэлгэрэнгүй хөтөлбөр дээрээ аяндаа тусгаад явна гэж бодож байгаа. Ялангуяа энэ усны холбоотой, усан сан, ойн сангийн асуудал дээр бид нар хоёр том хөтөлбөрөө онцгой хэрэгжүүлнэ гэж үзэж байгаа. Ойн хөтөлбөр, усны хөтөлбөрөө. Энэ бол нөгөө ойн тухай хууль шинэ гарсантай холбогдуулаад, дээр нь энэ усны асуудлыг Засгийн газрын түвшинд нэлээн шинэ түвшинд гаргаж тавина гэж үзэж байгаа.   
   
Ер нь та сая хэллээ. Байнгын хороон дээр энэ хоёр намын мөрийн хөтөлбөрийн заалтыг дэлгэрэнгүй оруулахтай холбогдоод ажлын хэсэг гаргаж байгаа. Энэ түвшиндээ ялангуяа үгийн хувьд өшөө нэмж тусгаж тэрүүндээ оруулахад болохгүй юм байхгүй. Бид эхний хэмжээнд үндсэн хөтөлбөр гарч байгаа учраас энийг аль болохоор товчхон байлгая, базаж гаргая гээд. Энэ нь маань нөгөө дэлгэрэнгүй үйл ажиллагааны хөтөлбөрөөрөө олон хуудас болоод мөнгөтэйгээ гараад ирнэ л дээ. Тэр нь дээр их олон задалсан байгаа.   
   
Таны хоёрдугаар асуудал дээр бол бүр яг дэлгэрэнгүй та яг үг өгүүлбэрээр нь оруулбал бүр сайн байна. Бид бол энэ дээр жишээлбэл хариуцлагатай уул уурхайн чиглэл дээр энэ 12 дугаар заалтыг ялангуяа авч үзэж байгаа. Яагаад гэхээр бидний нөгөө өнөөдөр Байгаль орчны яамны хүрээнд 2 асуудал дээр их онцгой анхаарал хандуулмаар байгаа юм. Нэг нь юу вэ гэхээр газрын менежментын асуудал манайд байдаггүй. Нөгөө дэх нь энэ байгаль орчны хяналт, уул уурхайн хяналтын асуудал дээр. Тэгэхээр энэ хоёр дээр бид аминдаа энэ 11, 12 дугаар заалтаар ерөнхий юмаа оруулж өгсөн юм. Тэгээд энэ нөгөө дэлгэрүүлэх юм нь дээр яах вэ бүтэц дээр бол Их Хурлын түвшинд бас энэ бүтэц хэлэлцэхэд бас энэ дээр та бүхэн анхаарлаа хандуулж өгөөрэй гэж хүсэх байна.   
   
Тэгээд та тэр манай яамнаас хүн бичиг өгөөд тэр зогсоосон юм явуулсан гэж байна. Та надад нэртэй устай нь хэлээрэй. Хэн яасан юм. Тэрний учрыг олъё. Баярлалаа.   
   
Ж.Батсуурь: - Тэр малчдын нийгмийн асуудлыг шийдэх, тэгээд малчдын хамтарч ажиллах бүлэг, нөхөрлөл, хоршоо бий болгох ийм асуудал бол их чухал байгаа юм. Тийм учраас энэ 1.3.14 дээр нэг ийм томъёололтойгоор орсон байгаа юм. Малчдын хөдөлмөр, зохион байгуулалтыг боловсронгуй болгох, аж ахуйгаа тогтвортой эрхлэх, хөгжин өргөжүүлэхэд нь дэмжлэг үзүүлэх, албан бус хөдөлмөр эрхлэгчдийн бүртгэл, мэдээллийг сайжруулах, зах зээлд өрсөлдөх чадварыг дээшлүүлэхэд чиглэсэн эдийн засаг, нийгмийн үйлчилгээг өргөжүүлж, албан секторт шилжихэд нь дэмжлэг үзүүлнэ гэсэн нэг заалт байгаа.   
   
За 2.3.14 дээр нэг заалт байгаа юм. Тэгээд 2.3.14 дэх заалт дээр Г.Занданшатар гишүүний гаргасан, Эдийн засгийн байнгын хороон дээр гаргасан саналыг би энд тэмдэглээд авсан байж байгаа. Энийг өргөжүүлээд томъёолоод явж болох юм гэж ингэж үзэж байгаа юм. Хүнс, хөдөө аж ахуйн салбар дахь хөдөлмөрөөрөө хорших, хөрөнгө хүчээ нэгтгэх, хоршоо, нөхөрлөл, бүлэг хэлбэрээр ажиллахыг зээл, татварын бодлогоор дэмжинэ гэдэг дээр малчид, ногоочдыг гэж оруулж байгаа. Ер нь өдөө хамгийн гол нь малчид ногоочдыг яг хөрөнгөө хорших гэхээсээ илүү борлуулалтынх нь сүлжээн дээр хоршиход нь төрийн дэмжлэг л их хэрэгтэй байгаа юм. Ногоо тарьж байгаа ногоочдыг ногоог нь ингээд дундын хоршоогоо байгуулаад, тэр дундынхаа хоршоонд ногоогоо худалддаг. Тэр дундын хоршоонд төрөөс ямар дэмжлэг үзүүлэх вэ гэхээр зэрэг зоорь агуулахтай болоход нь тэр ногоочдоос ногоогоо худалдаж авахад нь эргэлтийн хөрөнгөтэй болоход нь. Тэгээд худалдаж авч хадгалсан ногоогоо тээвэрлээд зах зээл дээр гаргахад нь одоо шаардлага хангасан тээврийн хэрэгсэлтэй болоход нь дэмжлэг үзүүлээд ингээд тэр хоршоог байгуулах юм бол ерөөсөө ногоочдын асуудлыг, энэ хэдэн ногоо тавьж байгаа сумдад шийдэж болмоор.   
   
Малчдынхыг бол ерөөсөө малчдын түүхий эд, бүтээгдэхүүнийг нь шууд малчдаасаа худалдаж авдаг. Тэгээд склад агуулахтай ийм суманд нэг хоршоо бий болоход эргэлтийн хөрөнгөөр төрөөс дэмжлэг үзүүлээд хөнгөлөлттэй зээл өгнө гэсэн үг л дээ. Ингээд тэрийг хөрөнгийн талаас нь дэмжээд өгөх юм бол ерөөсөө тэр малчдын дундын хоршоог бий болгоод, тэгээд малчид нь ноолуураа зөвхөн өөрийнхөө хоршоонд өгдөг, хоршооныхоо гишүүдээс тодорхой үнээр худалдаж авчихаад дараа нь зах зээл дээр арай өндөр үнээр гаргаж зарж ашиг олохоороо зэрэг хоршооныхоо ашгийг буцаагаад гишүүддээ хуваачихдаг ийм л зохион байгуулалтад оруулчих юм бол ерөөсөө борлуулалтынхаа тэр шатанд л хоршвол болох юм байна. Үйлдвэрлэл нь бол тус тусдаа яваад байж болох юм гэж л. Тэгээд тэжээлээр хангах барих гээд эргээд нөгөө хоршоо нь малчиддаа үйлчлэх сервис өөрийнхөө нуруун дээр аваад явчихаж болох юм гэж ингэж л ойлгож байгаа. Тийм учраас одоо манай сайд үүрэг өгөөд энэ малчдын талаар төрөөс баримтлах бодлого гэсэн баримт бичиг боловсруул гээд ажлын хэсэг байгуулчихсан бид ажиллаж байна. Тэгээд тэр ажлын хэсэг энэ баримт бичгийг боловсруулаад ерөөсөө малчдын талаар яах ёстой юм гэсэн баримт бичгийг Байнгын хороонд оруулж ирнэ гэж ингэж бодоод байж байгаа. Байнгын хороон дээр жичид нь Их Хурал, Засгийн газарт өргөн барихаасаа өмнө Байнгын хороон дээр призэнтэйшн хийж ингэж нэлээн сайн ярилцах нь зүйтэй юм болов уу гэж ингэж бодож байгаа юм.   
   
Х.Баделхан: - За би асуултаа товчхон асууя. За байгаль орчны талаар. За ингээд төлөвлөсөн асуудал бол Засгийн газраас бүхэл бүтэн 4 жилийн хугацаанд хийх ажлыг зарим нэг том том салбараар нэг нэг өгүүлбэрт багтаагаад хийсэн юм байна л даа. Энийг 4 жилийн дараа дүгнэхэд ч бас хэцүү болох байх. Тийм учраас зарим нэг зүйлийг тоо баримтаар оруулж болохгүй юу. Сая өөрөө хэлж байна лээ. Жилд 10 мянгаас доошгүй газрыг ойжуулна гэж. Эсвэл тэр тусгай хамгаалалттай газрыг жишээлбэл 10.0 хувиар юм уу, 20.0 хувиар ингээд өргөжүүлнэ гэсэн маягаар зарим нэг зүйл ангийг дараа нь дүгнэхэд ч гэсэн сайн. Сайн тодорхой тоо баримтаар оруулж болохгүй юу гэсэн нэгдүгээр асуулт байна.   
   
За хөдөө аж ахуйн талаар бол сая манай зарим гишүүд ер нь баруун аймгаас маш их малчдын хүүхэд нь ирж байна гэж ярьж байна л даа. Ер нь ирэх 4 жил бол энэ улам нэмэгдэнэ. Бараг хоёр гурав дахин нэмэгдэнэ. Энэ яагаад ингэж нүүж байна вэ гэвэл малчдын амьдрал үнэхээр хэцүүдэж байгаа. Яг өнөөдрийн байдлаар манай аймагт ерөөсөө 100.0 хувь шахуу гантай. Ерөөсөө өвс ургамал ургахаа байсан. Малын үнэ буурсан. 1 хонь гэхэд 20 мянган төгрөг л байгаа. Энэ юунаас болж байна вэ гэвэл ер нь бэлчээрийн даац маш их хэтэрсэн. Тэгээд энэ мал сүргийн бүтцэд маш их өөрчлөлт орсон. Иймэрхүү байдалтай байгаа. Бэлчээрийн даац хэтэрснээс болоод ер нь бараг өвс ургамал үндэсгүй болоод ер нь жил болгон ингээд гантай болж байгаа.   
   
Манай Дэлүүн сумын 10 дугаар баг гэхэд сүүлийн 3, 4 жил дараалан ган тохиолдсон. Хүмүүсийн бараг 60.0 хувь нь нүүсэн байгаа. Сумын төв рүү, аймгийн төв рүү. Зарим нь цаашаагаа Казахстан руу нүүсэн байгаа. За иймэрхүү байдлаар байх юм бол ер нь малчид цаашдаа тэр газраа орхиод баруун аймгуудын хүмүүс ингээд нүүнэ. Тийм учраас асуулт юу байна вэ гэвэл бэлчээрийн даацыг зохицуулах талаар, мөн малын сүргийн бүтцийг зохицуулах талд энэ жилийн хугацаанд юу хийх юм, тэгээд ямар үр дүн гарах юм бэ?   
   
Тэгээд нэг үед манай баруун аймгууд Цагааннуурын дамжлага баазаар цаашаагаа малаа гаргадаг байсан. Хонь махаа гэрээ хийгээд гаргадаг байсан. Сүүлийн үед энийг хорьсон. Малын үнэ буурч байгаа. Ноолуурын үнэ буурсан. Малчдын амьдрал маш хэцүү байгаа. Тийм учраас энэ Цагааннуураас цаашаагаа тэр мал мах гаргах боломж байна уу цаашдаа гэсэн асуулт байна. Баярлалаа.   
   
Л.Гансүх: - Тоо баримтын талаар Т.Гантулга хэлнэ үү. Дэлгэрэнгүй хөтөлбөр дээр тоотой байгаа.   
   
Т.Гантулга: - Ер нь Х.Баделхан гишүүн болон Г.Занданшатар гишүүний асуултад товч хариулахад, мөрийн хөтөлбөрийг боловсруулах ажлын хэсэг дээр эхлээд нэлээд олон янзын саналууд гарч ирсэн. Ажлын хэсэг дээр ярьж байгаад ямар ч байсан бодлого, зорилтоо ингэж хураангуй байдлаар томъёолохгүй бол нэг яамнаас 60-70 зорилт орж ирж байна гээд шүүмжлээд болиулсан. Тухайлбал, Г.Занданшатар гишүүн түрүүн ярьж байгаа МАХН-ын мөрийн хөтөлбөрт орсон тэр зорилтуудыг бид нар зорилт болгож оруулсан. Манайхаас анхны санал бол 44 зорилт аваад 13 болж хураангуйлагдсан. Түрүүн Су.Батболд гишүүн хэлсэн. Бид тэгээд сүүлдээ үйл ажиллагаа, арга хэмжээгээ тусад нь оруулаад нэлээн тийм тодорхой тоотой, зорилттой, 4 жилийн дараа дүгнэхэд үр дүн нь тодорхой харагдахаар үйл ажиллагааны хөтөлбөр рүү тусгасан байгаа шүү.   
   
Ж.Батсуурь: - За тоо баримттай юм нь нөгөө үйл ажиллагааны төлөвлөгөөн дээр нь орж байгаа. Жишээлэх юм бол 8 мянган тракторын асуудал, чацаргана хөтөлбөр гээд жижгэрсэн тодорхой нэр томъёотой ийм зүйлүүдийг бид үйл ажиллагааны төлөвлөгөөнд тусгаад оруулсан байж байгаа. Яагаад гэвэл тэрний цаана мөнгө төгрөг тавигдах учраас. Энэ Засгийн газрын үйл ажиллагааны хөтөлбөр дээр нөгөө тавигдахгүй учраас бид энийг том байдлаар томъёолоод, тэр үйл ажиллагааны төлөвлөгөөн дээр болохоор зэрэг задалж араас нь яг тэрийг хэрэгжүүлэхэд ямар хэмжээний зардал, өртөг шаардагдах юм гээд ингээд мөнгө төгрөгтэй тооцогдож байгаа.   
   
Ер нь малын тоо маш их нэмэгдэж байна. Одоо энэ жил ингээд бараг 45 саяд хүрэх байх. Нэг талдаа их олон малтай болж байгаа нь сайхан боловч эргээд бэлчээрийн даац нь ихсэж, малчид энэ мал нь борлогдохгүй маш их төвөгтэй байдалтай байгаа. Тэгээд мал борлогдохгүй байгаа гол шалтгаан нь юу вэ гэхээр зэрэг мах комбинатууд ерөөсөө мал худалдаж авч чадахгүй байна. Мал худалдаж авч чадахгүй байгаагийн гол учир нь юу вэ гэхээр зэрэг банкны хүүгийн, өндөр хүүтэй, хугацаа богинотой хүүгээр мал худалдаж аваад, тэгээд бэлтгээд, орон нутгаас тууж ирээд энд нядлаад, зараад нөгөөдөхөөс буцаагаад мөнгө болгоход бараг 7, 8 сар болж байгаа юм. Энэний хооронд ерөөсөө энэ өндөр хүүтэй мөнгө бол нөгөө мах комбинатуудыг хөл дээр нь суулгачихаад байгаа юм. Тийм учраас тэр хөрөнгө оруулалтын банк байдаг юм уу, одоо энэ хөдөө аж ахуйд зориулсан ийм тусгай. Хөдөө аж ахуйн үйлдвэрлэл чинь өөрөө их хугацаа шаардаж байж борлуулалт нь гарч ирдэг учраас энд зүгээр нэг арилжааны банкны хүүгээ бид хөдөө аж ахуйн үйлдвэрлэлийг явуулж байгаа аж ахуйн нэгжүүдийг санхүүжүүлэх нь бололцоо их муутай байгаа юм.   
   
Тийм учраас Их Хурлын өөрийнх нь байгууллага учраас энэ банкны тогтолцоогоо бид ерөөсөө эргэж авч үзэхгүй бол, Монголд ерөөсөө хамгийн бизнес, одоо ингээд хүн болгон юм хийхгээд хөөцөлдөөд байна. Бүх юмны түгжээс бол ерөөсөө банкны систем дээр очоод гацаж байгаа. Энийг л эргэж авч үзэхийг хүсэж байна. Хэрвээ ингэж чадах юм бол ерөөсөө мал эргэлтэд орох бололцоо байгаа. Чадавх бол маш сайн бүрдсэн байгаа. Одоо ингээд энэ жил хэдэн аймагт мах комбинатад хэрвээ дэмжлэг үзүүлээд барьчих юм бол ерөөсөө бүх аймаг өөрөө өндөр технологиор мал нядалдаг ийм хөргөлттэй агуулах бүхий мал нядалгааны үйлдвэртэй болно. Ингэсэн нөхцөлд орон нутагт мал борлогдох бололцоо бий болж байгаа юм. Ганцхан тийм чадавх бүрдүүлчихээд эргээд нөгөөдөхөө ажиллуулдаг тэр эргэлт, цусны эргэлт нь явахгүй байгаатай холбоотой байна.   
   
За Цагааннуураас цааш мал гаргахад нээлттэй байгаа. Хамгийн гол нь цаад талаасаа тэр нөхөд нөгөө зөвшөөрлөө авч чадахгүй байгаа байхгүй юу. Одоо Буриад руу энэ жил ингээд 50 мянган төлөг гарга гээд тэгсэн, одоо болтол шийдэгдээгүй. Оросын мал эмнэлгийн газраас яг одоо Монголоос 50 мянган төлөг авах, хонь авах зөвшөөрөл авч чаддаггүй. Тэрийгээ нөгөө Оросын талынх нь нөхөд ингээд шийдчих юм бол Монголын талаас нэг их хориглоод сүйд болоод байгаа юм ерөөсөө байхгүй шүү дээ. Үржлийн мал дээр бол яах вэ бид Засгийн газарт оруулаад зөвшөөрөл гаргаж байгаа. Таваарын мал дээр ерөөсөө тэр проблем байхгүй асуудал. Ганцхан нөгөө тал нь хорио цээр янз бүрийн юм яриад, тэгээд авах өгөх нь их төвөгтэй асуудал байгаа юм. Ер нь амьд малаар наймаа хийх бол их хэцүү байгаа, олон улсын хэмжээнд. Сүүлийн жилүүдэд энэ олон улсын хэмжээнд гоц халдварт, янз бүрийн өвчин маш их ихсэж байгаа. Тийм учраас амьдаар нь мал худалдаж авах, өгөх асуудал бол ер нь их хүнд асуудал.   
   
Г.Баярсайхан: - За хамтарсан Засгийн газрын мөрийн хөтөлбөртэй танилцаж байх явцад үнэхээр шинэ зүйл бас ажиглагдаж байна. Дэмжүүштэй. За энэ гол мөрний урсцад тохируулга хийх, алтны шороон болон бага нөөцтэй ордод ой, усны сан бүхий газар олборлолтыг хориглох, энэ бол үнэхээр цаг үеэ олсон ийм зоригтой шийдвэрүүд байгаа юм. За бусад юм нь дээр бол ажиглагдаж байгаа энэ агаарын бохирдлыг бууруулах, бусад юм нь дээр бол үнэхээр тунхаглалын чанартай, зүгээр нэг лоозон, нөгөө л өмнөх Засгийн газрын мөрийн хөтөлбөрүүдэд байсан юмнууд бас ажиглагдаж байна.   
   
Хүн амыг дотоодын хүнсний бүтээгдэхүүнээр хангах, ялангуяа гурилаар хангах энэ үйлсэд Атрын 3 аяныг хэрэгжүүлж байгаа. Энэ бол үнэхээр зөв зүйтэй, цаг үеэ олсон ажил, үр дүнгээ ч өгч байгаа. Засгийн газрын мөрийн хөтөлбөрт Атрын 3 дугаар аяны хүрээнд дахиад орон нутагт нь өөрсдөө эрх мэдэл өгөөд газар тариалан эрхлэх зөвшөөрлийг өгч байгаа юм билээ. Энэ хугацаанд, энэ 4 жилийн хугацаанд хэдий хэмжээний газрыг дахиж хагалах юм бэ? Би яагаад энэ Атрын 3 дугаар аянтай холбогдуулж хэлж байна вэ гэвэл Монгол орны хөрс, та бүхэн мэдэж байгаа. Дэлхийд хамгийн эмзэг, хамгийн нимгэн, хамгийн ялзмаг багатай.   
   
Өмнөх Атрын аянуудаар явагдаж байсан энэ хөрсөн дээр одоо хөрсний элэгдэл маш их хэмжээгээр явагдсан. Ерөөсөө хүний гараар техногенийн фактороор үүссэн цөлжилтийн голомтууд бий болсон байгаа. Тэгээд энэ мөрийн хөтөлбөрийг харж байхад ерөөсөө хөрстэй холбоотой хоёрхон үг байна. Хотын хөрсний бохирдлыг багасгана гэж байгаа юм. Нөгөөдөх нь бол хамгаалагдсан хөрсний тариалалт гэнэ үү, юу гэсэн байлаа. Хамгаалагдсан хөрсний тариаланг нэмэгдүүлнэ гэж байна. Тэгэхээр одоо энэ их хуурайшилт, энэ их цөлжилт, энэ хур тунадас багасаж байгаа энэ үед Атрын 3 дугаар аяныг яаж явуулах гэж байна вэ? Ямар технологиор явуулах гэж байна вэ? Бүгдийг нь сүрлээр хучина гэвэл одоо тэр нь шиг үлгэр байхгүй.   
   
За би энэ хөрстэй холбоотой бас нэг ярьж байгаа асуудал гэвэл энэ манай хувийн хэвшлийн компаниуд үйл ажиллагаа явуулахдаа одоо энэ ялангуяа зам тавихдаа хөрсийг маш ихээр гэмтээж, одоо энэ Лүнгийн зам байна. Бүхэл бүтэн хөндий орвонгоороо эргэж байна. Маш олон хүн одоо тэр Лүнд осол аваар гарч байна. За тэгээд ойр орчны сумдын иргэд хүртэл дүрвээд нүүж байна шүү дээ. За тэр ан амьтан бол бүр тодорхой. Энэ дээр Байгаль орчны яам ямар арга хэмжээ авч байна вэ? Ямар арга хэмжээ авахаар төлөвлөж байна вэ?   
   
За Өмнөговьд том том уул уурхайн төслүүд одоо ашиглалтад орох гэж байна. Энэ төсөлтэй дүйцэх хэмжээний төсөл Монголд өмнө нь 30-аад жилийн өмнө Эрдэнэт үйлдвэр ашиглалтад орсон байдаг. Эрдэнэт үйлдвэрийг хаа очиж барихдаа эхлээд төмөр замаа, дараа нь хар замаа, тэгж байж байгаад энэ байгаль орчноо тодорхой хэмжээгээр хамгаалж байгаад энэ үйлдвэрээ барьж байсан. Тэгэхээр яг өнөөдрийн байдлаар энэ хүлээгдэж байгаа том том уул уурхайн төслүүдийг одоо энэ ашигт малтмалын гэрээ гарын үсэг зурах л юм бол одоо маргааш нь хилийн цаана хэдэн зуун мянган эксковартор, бульдозерүүд дайраад ороход бэлэн байж байдаг.   
   
Тэгэхээр миний бодлоор хамгийн түрүүнд төмөр замыг нь тавиулж байгаад, тэр хүнд даацын машинуудыг нь явуулах тэр замыг нь тавьж байгаад, тэгсний дараа энэ уул уурхайн үйлдвэрүүдийн төслийг амьдрал хэрэгжүүлэх шаардлагатай. Энэ Засгийн газрын мөрийн хөтөлбөрт байсан. Гэхдээ энэ дэд бүтцийг нь түрүүлж явуулж байгаад дараа нь явуулах хэрэгтэй. Тэгэхгүй бол одоо тэр вагоноос хүнд шахуу тэр 100 тоннын даацтай машинууд явж байна. Нэг удаа дээгүүр нь явахад 1 см хөрс 1 сая жилд үүсдэг гэж ярьдаг. Тэр чинь явахад ерөөсөө доорх хөрс, хайрга нь гараад ирж байна шүү дээ. Одоо нөгөө бидний яриад байгаа түүрэн чинь далай даваад Америк ороод байдаг. Монголчууд бидний өөрсдийн энэ техногенийн хүчин зүйлээс болоод байх шиг байгаа юм. Тэгэхээр одоо говь бас нэг шинэ голомт үүснэ шүү дээ.   
   
Энэ дээр Байгаль орчны яам ямар бодлого баримтлах вэ? Би энэ олон факторуудыг хэлсний гол асуудал энэ хөрс хамгаалах хууль зайлшгүй шаардлагатай байна. Хөрс хамгаалах хууль. Одоо бид цөлжилт гээд яриад байна. Бэлчээр гэж яриад байна. Энэ бүгд чинь энэ хөрсөн дээр ургаж байгаа шүү дээ. Хөрс чинь өөрөө ялзмаг нь буурсан, хөрс өөрөө суларчихсан. Тэгэхээр энэ хөрсөн дээр энэ асуудлаа анхаараачээ.   
   
За энэ Улаанбаатар хотын усны хангамж дээр бас нэг хэдэн үг хэлмээр байна. Тэрэлжээс авахуулаад 30 гаруй гүний худаг байдаг. Миний олж авсан мэдээллээр бол энэ бүх газар нь тусгай хамгаалалттай газар байдаг. Дархан цаазтай газар ч байдаг. Энэ газар олголт явагдсан байх юм. Ер нь монгол хүн бол одоо энэ усны асуудал, усны хангамжийн асуудал гол асуудал. Тэгэхээр энэ газар олголтын асуудлыг эргээд харж үзэх шаардлагатай байна. Бүр тусгах шаардлагатай. Тэгэхгүй бол алсдаа энэ нэг сая гаруй монголчуудыг ундаалахын тулд нэг гадны хүнээс очиж эргээд хадаг сүүгээ барьж гуйх болж таарч байна шүү дээ. Тэгэхээр энэ дээр хатуу бодлого баримтлах шаардлагатай юм шиг байна.   
   
За энэ агаарын бохирдлын талаар, Улаанбаатар хотын агаарын бохирдлын талаар бас нэг санал хэлмээр байна. 4 жилийн дараа агаарын бохирдлыг, одоо тоосонцорыг тийм хэмжээнээс тийм хэмжээнд хүргэнэ гэсэн байна. Энэ бол одоо бас л лоозон чанартай, юм мэдэхгүй хүнийг хуурахаар л юм байхгүй юу. Ийм юм бол одоо зүгээр авчих хэрэгтэй. Энэ агаарын бохирдол улам нэмэгдэнэ. Одоо тоосжилт улам нэмэгдэнэ. Зүгээр миний бодлоор энэ агаарын бохирдлыг яаж бууруулах юм бэ гэвэл энэ хэдэн тэрбум төгрөг зарцуулсан байдаг юм, өдийг хүртэл. Нэлээн олон тэрбум зарцуулсан байдаг байх. Цаашид ч төлөвлөж байгаа байх. Тэгэхээр энэ их олон тэрбум төгрөгийг зүгээр ард иргэддээ түлшний талон болгоод тараачих хэрэгтэй. Түлшний талон нь эргээд зөвхөн утаагүй түлшинд үйлчлэх тийм зарчимтай. Эргээд худалдан авагч нь эрэлт хэрэгцээ бий болоод хувийн хэвшлийнхэн, манай хувийн хэвшлийнхэн үүнд маш их мэдрэмжтэй хандах болов уу.   
   
За энэ 5 дугаар цахилгаан станц, дулааны эх үүсвэрийн асуудал дээр бас анхаарах хэрэгтэй байна. Энэ 100 мянган айлыг орон сууцжуулж байж энэ агаарын бохирдлыг бууруулна гэж ярьж байгаа. Одоогийн байдлаар өнөөдөр Улаанбаатар хотын барилгажилт зогссон байна. Энэ утаа бууруулах асуудлаа одоо үндсэндээ энэ чинь зогсож л байгаа байхгүй юу. Тэгэхээр энэ дулаан, цахилгааны эх үүсвэрийг дахиж маш яаралтай бий болгох хэрэгтэй байна. Өчигдөр Засгийн газрын хурал дээр, Их Хурал дээр ярьж байна лээ. Зүгээр төсөл, техник, эдийн засгийн үндэслэл, тендерийн хэмжээнд явагдаж байна гэж байна лээ. Үүнийг л түргэвчлэх шаардлагатай байна. За би ийм бодолтой байна. Баярлалаа.   
   
Л.Гансүх: - Хөрсний асуудал, хөрс хамгаалах асуудал бидэнд маш том проблем болж байгаа. Цөлжилттэй холбоотой, дэлхийн дуулааралтай холбоотойгоор. Тэгэхээр бас л нөгөө эрх зүйн орчинг ярих гээд байгаа юм. Яагаад гэхээр ер нь Байгаль орчны яам бол энэ газрын харилцаа, газрын менежментийн асуудал хуучин манай яаманд байсныг нь Геодези, зураг зүйн газартай нэгтгээд нэг агентлаг болгоод Барилга, хот байгуулалтын яаманд очсон шүү дээ. Тэгэхээр бид энэ цөлжилттэй холбоотойгоор, дээр нь энэ уул уурхайн ашиглалттай холбоотойгоор, бусад энэ нөхцөлүүдтэй холбоотойгоор энэ газрын зөв менежмент, газрын харилцааны шинжлэх ухааныг зөв түвшинд нь авчрах хэрэгтэй байгаа юм. Энийг хийчих эрх зүйн үндэс бидэнд өнөөдөр алга байна. Бид цөлжилт хөтөлбөр гээд одоо тодорхой түвшинд ийм ийм газрууд дээр ийм арга хэмжээ хэрэгжүүлье гээд боловсруулаад явж байгаа. Энэ түвшиндээ л. Тэгэхээр та бүхэн энэ Их Хурлаар энэ бүтцийн асуудал орох үед бас энэ дээр анхаарлаа хандуулна биз.  
   
Үнэхээр энэ хөрсний асуудал дээр бид онцгой анхаарал тавихгүй бол өнөөдөр бол бэлчээрийн газар гээд л байна. Бэлчээрийн газар ч гэсэн өнөөдөр бас л тодорхой ийм графиктайгаар энэ цөлжилттэй тэмцэх асуудлыг хийхгүй бол болохгүй л байхгүй юу. Зөвхөн машин явах биш. Машин явах бол бүр хүнд үнэхээр.   
   
Хоёрдугаарт, Улаанбаатар хотын усан хангамжийн асуудал дээр бид энэ ус хөтөлбөрийг Байгаль орчны яам бол энэ 4 жилд нэлээн онцгой түвшинд авч үзнэ. Тэгээд энэ газрын гадаргын усны ашиглалт, тэгээд энэ гүний усыг одоо энэ янз бүрийн, ялангуяа уул уурхай болон бусад зүйлд ашиглах асуудал дээр тодорхой түвшинд менежментийг нь харж үзэх гэх мэтчилэн. Энэ чиглэл дээр Улаанбаатар хотын энэ усны асуудлыг нэлээн анхаарна. Тэр газар олголтыг ч гэсэн яг үнэхээр усны эх булгийн юм нь дээр бас тодорхой арга хэмжээ авна. Энэ дээр мэдээж энэ чинь хугацаатай байдаг юм чинь бас тодорхой түвшинд авч үзэх боломжтой гэж үзэж байна.   
   
Улаанбаатар хотын агаарын бохирдлын хувьд бид ноднин жил 700 гаруй сая төгрөгөөр тоног төхөөрөмжөө аваад ямар ч байсан бохирдлынхоо түвшинг нэлээн сайн тодорхойлдог болж байгаа. Энэ жил төсөвт бас 500 орчим сая төгрөг тусгаж байгаа. Тэгээд энэтэй холбоотойгоор гол юм нь нөгөө утааны юмыг л хэлэх гээд байх шиг байна. Тэгэхээр утаагаар бол сая энэ нөгөө утаагүй түлшний үйлдвэр Төгрөг нуур гэдэг газар дээр Улаанбаатар хотын захиргаатай хамтарч 2006 оноос эхэлж хэрэгжсэн төсөл эхний шат нь ашиглалтад орсон. 3 жилийн дараа гэхэд энэ 500 мянган тонн утаагүй түлш гаргах юм. Тэгэхээр 3 жилийн дараа утаа харьцангуй 80 хувь багасна гэж үзэж байгаа. Тийм учраас бид нар тэр хэмжээ тоо заагаад байгаа юм. Мэдээж тоосжилт энэ тэр гээд олон юм байгаа. ШИнэ барилга холбоотой. Тэгээд үнэхээр орон сууцжуулах гэх мэтчилэн бусад олон юм хажууд нь байгаа.   
   
Г.Баярсайхан: - Сайд аа, уучлаарай би ганцхан асуудал нэмээд асууя. Ер нь Засгийн газар цаашдаа энэ агаарын төлбөрийн хуулийг зайлшгүй оруулж ирэх шаардлагатай шүү. Тэр бол яах вэ өнөөдөртөө ард иргэддээ тэр яндан болгоноос мянган төгрөг авна гэдэг бол үнэхээр хүндрэлтэй асуудал. Энэ аж ахуйн нэгжүүдээсээ бусад татварыг нь жаахан нэмээд оруулаад ирэх хэрэгтэй. Тэгэхгүй бол байгаль орчин сүйтгээд хариуцлага хүлээдэг мөртлөө агаар бохирдуулаад ямар ч хариуцлага байхгүй.   
   
Энэ 10 дугаар заалт дээр амьтан, ургамлын нөөцийг хамгаалах, зохистой ашиглах, менежментийг сайжруулна гэж заасан байна. Би зүгээр энэ шонхортой холбогдуулж асууж байгаа юм. Энэ менежментийг сайжруулна гэхээр чинь одоо цаашаа энэ шонхорыг гадаадад гаргадаг, ер нь энэ тоог нь нэмэх юм уу? Одоо юу гэж ойлгох вэ? Би бол одоо миний харж байгаагаар, миний авсан мэдээллээр бол шонхорыг барихад ер нь нэлээн олон тооны шонхор барихад тэр тагтааг өгөөш болгодог юм билээ. Тэр тагтаанд нь тор углаад нисдэг юм уу яадаг юм. Тэр шонхор нь хөл нь, сарвуу нь тэр тагтаатай орооцолдоод доошоо унахаар нь барьдаг юм шиг байна лээ. Тэгж шонхор барьж байх явцад маш олон шонхор гэмтдэг гэж байна. Яг одоо тэр Арабын шейхын зугаа цэнгээ, тэр гар дээр нь очих гэсээр байтал маш олон үрэгддэг юм билээ. Энэ ан барихаасаа эхлээд. Тэгэхээр энэ дээр анхаараачээ. Ер нь энэ гадагшаа шонхорыг гаргахдаа. Одоо мэдээж манайх Персийн булангийн бүс нутгуудад гаргадаг байлгүй. Тэгээд бас тэнд одоо манай төр засаг бол гуравдагч орноос нефть импортлоно гээд байгаа. Энд Кувейт, Катар гээд байдаг. Ер нь шинээр харилцаа холбоо тогтоож байгаа улсууддаа хүртэл нэгэнт шонхороо тийшээ гаргаад байгаа бол бас дунд нь аятайхан хуваагаад өгчих юм уу, тийм тийм бодлого байна уу? Энэ дээр сайд та ямар бодолтой байна вэ?   
   
Л.Гансүх: - Ер нь энэ амьтан ургамлын нөөцийг хамгаалах, ялангуяа энэ төрөл зүйл өнөөдөр, зарим төрөл, зүйл устах аюултай байгаа шүү дээ. Тухайлбал мазаалайгаас авахуулаад, зарим ховор ургамалууд энэ тэр. Тэгэхээр энэ төрөл, зүйлийг хамгаалах, эднийгээ нөгөө байгалийнх нь жамаар өсөж үржих тэр нөхцөлийг нь зөв болгох ийм бүхэл бүтэн том бодлого байна. Энэ түвшиндээ эхний ээлжинд энэ өөрийн орны ан амьтан, ургамлын нөөц дээр зохистой бодлого явуулах хэрэгтэй.   
   
Шонхор бол өөрөө нүүдлийн шувуу юм билээ. Тэгээд бид одоо барьж байгаа түвшин нь бол энэ олон улсын энэ шонхор шувууг, энэ нөгөө ан амьтан, ургамлыг энэ гадагшаа ингээд экспортлоход хяналт тавьдаг ийм байгууллагын зөвшөөрлийн хэмжээнд 200 гаруй шонхор гаргадаг юм билээ. Тэгээд тэр шонхороо авдаг улсууд нь бас тийм эмнэлэг байгуулъя, одоо бас энд өсгөдөг, үржүүлдэг янз бүрийн юм нь дээр хамтарч ажиллая гэдэг санал тавьж байгаа юм билээ. Тэгэхээр энэ чиглэлээр хамтарч ажиллана.   
   
Тэр хуваадаг барьдаг, энэ тэр юм нь дээр нь урд нь явж байсан менежментүүд байдаг юм билээ. Энэ бол цэвэр Засгийн газрын хоорондын түвшинд энэ хэдэн шувууг Катар, юу юунаас баахан зам мам тавих барих, Кувейтээс тэр олон юманд л тусалж байгаа шүү дээ. Тэгэхээр энийг зөв л, улс орны эрх ашигт зөв л ашиглаад хэн хэндээ хэрэгцээтэй л явуулах хэрэгтэй.   
   
Т.Гантулга: - Шонхорын асуудал ч байна. Тэр зам тавих, уурхай нээхэд тэр хамаагүй замбараагүй байгаль орчинд, машин гэдэг бол үнэхээр хортой байгаа. Хөрсийг үнэхээр эргүүлж байгаа. Шонхор барихад хүртэл 10 гаруй жип нэг аймаг, нэг сумын нутгийг талхалж чаддаг л даа. Тэгэхээр энд бид хэд хэдэн юмаар анхаарал тавьдаг. Нэгд байгаль орчинд нөлөөлөх байдлын үнэлгээгээр, нарийвчилсан үнэлгээгээрээ бид анхаарал тавих бодлого барьж байгаа боловч яг үнэнийг хэлэхэд бид нарт байгаль орчны хяналт байхгүйгээс энэ ажиллагаа ерөөсөө явдаггүй. Байгаль орчны хяналтгүй байж байгалийг хамгаалах, тэр хууль зөрчиж байгаа хүмүүс дээр арга хэмжээ авах, тэрийг илрүүлнэ гэдэг бол үндсэндээ боломж байхгүй. Мэргэжлийн хяналт, Байгаль орчны яамны хооронд бараг хоёр өөр улс юм шиг, хоёр өөр ертөнц юм шиг л харьцаа үүсдэг. Тэгээд ажил алддаг. Тэгэхээр би гишүүдийг зориуд энэ байгаль орчны хяналт дээр бүр онцгойлон анхаарч энэ хяналтыг байлгах талаас нь анхаарч өгөөчээ гэж хэлэх байна.   
   
Дээр нь газар олголтын асуудлыг та хөндлөө. Дархан цаазтай газар, ялангуяа энэ голын эх сав газруудад. Манай Байнгын хорооноос манай дээр шалгалт орж байгаа юм. Ажлын хэсэг байгуулагдсан. Энэ шалгалтаар тодорхой би удирдамж, чиглэл гарах байх гэж бодож байна. Сайдын бүрэн эрхийн асуудал байдаг. Хэрвээ энийг зөрчсөн бол газрыг цуцлахад болохгүй юм байхгүй гэж үзэж байгаа.   
   
Дээр нь та түрүүн хэллээ. Агаарын бохирдлыг бууруулах талаар бид үндэсний хөтөлбөртэй шүү дээ. Үндэсний хөтөлбөр бол бас нэмж харах юм байгаа учраас үндэсний хөтөлбөрөө шинэчилж, нэлээн сайн шинэчилнэ. Маш олон газар олон янзын салбар, агентлагууд Улаанбаатар хотоо оролцуулаад олон улсын түвшинд хэлэлцүүлэг хийхэд явж явж ерөөсөө гэр хорооллыг барилгажуулахаас нааш Улаанбаатар хотын утаа шийдэгдэхгүй юм аа гэдэг дүгнэлтэд хүрсэн. Энэ зарчмаа бариад энэ дагуу нэлээн анхааралтай байж үйл ажиллагааныхаа төлөвлөгөөнд олон юм суулгасан байгаа.   
   
Г.Баярсайхан: - За уучлаарай, нэмээд танаас асууя.   
   
Т.Гантулга: - За уучлаарай, нэг хариулт өгье. Жишээбэл сая шонхорын Евро-Ази, Африкийн махчин шувуу хамгаалах олон улсын хурал болсон. Арабын нэгдсэн Эмиратад. Энд би оролцоод ирсэн. Энэ дээр хүмүүс их ярьж байна. Үнэхээр шонхор гэдэг бол бас нүүдлийн шувуу юм байна. Хоёр зорилгоор улс орон дамжин нүүдэг. Нэг нь хоол тэжээлээ олж идэх. Ялангуяа гантай үед монгол руу орж ирдэг. Нөгөөдөх хоёр дахь нь үүрлэж үр удмаа үлдээх. Монголд үүрлэж үр удмаа үлдээх боломж байхгүй. Тэгэхээр бид сая энэ шонхор шувууг хамгаалах, тоог нь судлах, өсгөж үржүүлэх, үүрлэх энэ асуудал дээр олон улсын том гэрээнд манай улс анх удаа нэгдэж бас гарын үсэг зурсан байгаа. Сайдын зөвшөөрлөөр.   
   
Г.Баярсайхан: - Мянган квадрат метр талбай орвонгоороо эргэсэн байгаа л даа. За байгаль орчны нарийвчилсан үнэлгээ хийсэн байдаг юм байна л даа. Тэр зам тавихад. Тэгэхээр тэр их хэмжээний талбай сүйдсэн байдаг. Хариуцлага хэн хүлээх вэ? Лүнгийн зам дээр би ярьж байна л даа. Одоо тэнд чинь ерөөсөө орвонгоороо эргэсэн байгаа.   
   
Л.Гансүх: - Гол нь хяналтын байгууллага чинь нөгөө мэргэжлийн хяналт гээд байгаа шүү дээ. Мэргэжлийн хяналтынхан л хийнэ энийг. Үгүй харин бидэнд хяналт нь байхгүй юм чинь.   
   
Ж.Батсуурь: - Атрын 3 дугаар аяны хүрээнд нийтдээ 600 мянган га хүртэл эргэлтийн талбайтай болгох зорилтыг бид тавьж байгаа. Одоо 300 мянган га-д бид тариалалт хийдэг байсан. Талыг нь уриншлаад, талыг нь тариад. Энэ жил 250 мянган га-д уринш хийлээ. Ингээд нийтдээ эргэлтийн талбай 400 мянга га-д хүрч байх шиг байна. Ирэх 2 жилд 80, 100 мянган га талбай нэмж эргэлтэд оруулаад ингээд нийтдээ 600 мянган га талбай эргэлтийн талбайтай болно. Ингэсэн нөхцөлд Монголын үр тарианы хэрэгцээг бүрэн хангах бололцоотой юм гэж ингэж үзэж байгаа.   
   
Энэнээс цааш нь бид нэг их хагалах сонирхол байхгүй байгаа. Яагаад гэвэл нэгдүгээр нь байгаль орчны өөрчлөлт явагдаж байна. Цаг уурын хуурайшилт, энэнээс болоод Монголын энэ хөрсний эмзэг байдал өөрөө их хүнд байгаа. Ер нь хөрс хамгаалах асуудал бол хоёр гурван хуульд заасан байж байгаа. Энэ дээр Газрын тухай хууль дээр заагаад өгсөн байж байгаа. Хөрс хамгаалах, хөрсний хяналт тавих асуудал. Хөрсний үржил шимийн байдалд үнэлгээ өгөх асуудал бол 5 жил тутам хийгдэж байх ёстой. Энэ харамсалтай нь хийгдэхгүй байна. Мөнгө төгрөг нь шийдэгдэхгүй байна. Энэ жилээс эхлээд яах вэ бид энийг хийлгэх ийм ажлыг зохион байгуулж эхэлж байна.   
   
Ер нь ингээд бүх тариалангийн талбайн хөрсний үржил шимийн үнэлгээг бүрэн өгч дуусгах шаардлагатай байгаа юм. Тэгээд тэрнээс цаашаагаа үржил шим муудаж байна уу, доройтож байна уу, үгүй юу гэдэг дээр хяналт тавиад явдаг ийм систем рүү орохгүй бол ялангуяа ашиг хайсан нөхцөлд хөрсний үржил шимийг маш хурдан хугацаанд алдагдуулах бололцоотой.   
   
За хоёр дахь нь бол тариалангийн хуулиар энэ хөрс хамгаалах асуудал бол тариалангийн хуульд нэлээн тодорхой тусгагдсан байгаа. Ер нь хөрсийг хамгаалах технологийг л бид нэвтрүүлж байгаа. 2006 оноос эхлээд тариалангийн шинэчилсэн технологийг мөрдөж эхэлж байгаа. Энэ шинэчилсэн технологи бол нэгдүгээрт хөрс хамгаалах, хоёрдугаарт нь чийг хамгаалах. Тэгэхээр энэ мөрийн хөтөлбөрийн 2.3.5-д газар тариалангийн үйлдвэрлэлийг сэргээх, Атрын 3 дугаар аяныг үргэлжлүүлэн хэрэгжүүлж усалгаатай тариаланг эрхлэх, техник, технологийн шинэчлэл хийх ажлыг эрчимжүүлнэ гээд. Энэ техник, технологийн шинэчлэл гэдэг маань ерөөсөө л тэр хөрс хамгаалах технологи нэвтрүүлэх, шаардлагатай техникийг л нэвтрүүлэх асуудал байгаа юм. Яагаад бид тэр өндөр хүчин чадлын тракторууд оруулж ирж байна вэ гэхээр тэр хаваж хагалдаг, хөрс эргүүлдэггүй ийм техникийг чирч явах чадвартай өндөр технологитой, өндөр хүчин чадалтай ийм техник байхгүй бол зүгээр жирийн трактораар тэр хаваж хагалах, энэ техникийг чирээд явах бололцоо байхгүй байгаа.   
   
Тэгээд дээрээс нь сүрлэн хучилга бий болгох, ногоон бордуур бий болгох, дээрээс нь уриншийн, химийн уринш хийх. Тэгээд ерөөсөө цомхотгосон технологи нэвтрүүлэх гэсэн ийм иж бүрэн цогцолбор байдлаар бид авч үзээд 2006 оноос хэрэгжүүлээд эхэлсэн байгаа. Ганцхан энэ дээр бол энэ техникийн шинэчлэл гэдэг бол зүгээр цаанаа нэг газар тариалангийн техник шинэчлэх гээд байгаа юм шиг хүмүүс ингэж ойлгоод байгаа юм. Энэ бол бүхэл бүтэн технологийн шинэчлэл явагдаж байгаа юм гэдгийг та бүхэн болгоогоорой. Тийм учраас энэ техникийн шинэчлэл дээр Засгийн газраас заавал мөнгө гаргах шаардлагатай байгаа юм. Засгийн газраас мөнгө гаргаад 50.0 хувиар хөнгөлж өгөөд байгаагийн гол учир тэнд байгаа гэдгийг хэлье гэж ингэж бодож байгаа юм.   
   
Ц.Сэдванчиг: - Би энэ асуулт тавихаасаа өмнө энэ хурал зохион байгуулж байгаа хүмүүст нэг хүсэлт тавих гэсэн юм. Байнгын хорооны хурлыг зохион байгуулдаг нэг дэгтэй болмоор юм шиг байна. Тэгэхгүй болохоор ингээд зарим нь хуралд цагтаа ирэхгүй. Түрүүлж ирснийгээ баахан хүлээлгэж хүлээлгэж байгаад юмаа ярьчихаад гараад явчихдаг. Ялангуяа манай энэ хуучин гишүүд. Эсвэл ингээд бие биенийгээ хүндэлдэггүй. Тэнд хүн ярьж байхад энд яриад л, утсаар яриад л. Тийм ээ. Доог тохуу хийхгээд л ингээд байх жишээтэй.   
   
Тэгэхээр энэ хурлын дэгтэй болмоор байна. Түрүүлж ирсэн нь үгээ хэлдэг, хоцорсон нь сүүлд хэлдэг. Саналаа хэлж байгаа нь хугацаатай хэлдэг. Асуултаа хугацаатай тавьдаг ийм байхгүй бол угаасаа энэ хурал болохгүй юм байна. Үр дүн муутай болох юм байна. Ер нь чуулган дээр ч, байнгын хорооны хурал дээр ч, бүлэг дээр ч яг энэ байдал ажиглагдаад байгаа юм. Манай хуучин гишүүд яадаг вэ гэхээр цагтаа ирдэггүй. Тэгээд дөнгөж орж ирчихээд эсвэл өөрөө баахан ярьчихаад, эсвэл хурал үймүүлчихээд гараад явчихдаг. Тэгээд энэ байдлаа одоо болимоор байна. Энийг одоо энэ Байнгын хорооны хурал зохион байгуулж байгаа хүмүүс анхаарч хурлын дэгтэй болгож өгөөчээ. Дараагийн Байнгын хорооны хурлаар тэр дэгээ батлуулмаар байна. Урьдчилаад төслөө тараагаад тэгээд хурлын дэгтэй болмоор байна.   
   
За хэлэлцэж байгаа асуудалтай холбоотой ганц хоёр асуулт тавъя. Энэ хөтөлбөрөөс зүгээр ингээд харж байхад их ерөнхий байгаа юм, заалтууд. Хөтөлбөр, төлөвлөгөө гэдэг бол үр дүн гаргах гэж л төлөвлөдөг гэж бий ойлгож байгаа. Ямарваа нэгэн тоо үзүүлэлт ерөөсөө байхгүй. Тухайлбал аялал жуулчлалтай холбоотой ганцхан заалт байгаа юм. Хууль эрх зүйн орчинг нь боловсронгуй болгоно. Дэд бүтцийг сайжруулна гэж байгаа юм. Тэгснээр яах юм. Өнөөдрийн түвшинд ямар байгаа юм. Улсын эдийн засагт юу оруулдаг юм. Хэдэн хүнийг ажлын байраар хангадаг юм. Тэгвэл энэ 4 жилд яах юм. Энэ тоон үзүүлэлтийг юунд хүргэх юм. Иймэрхүү бодитой тоо байхгүй бол зүгээр нэг ерөнхий заалт байдаг. Тэгээд дүгнэж болохгүй ийм юм болох юм биш үү? Ерөнхийдөө өнөөдрийн яригдаж байгаа энэ хоёр салбар дээр тийм л юм харагдаж байна. Ингэнэ тэгнэ. Анхаарна ч гэдэг юм уу, тийм ээ. Дандаа ингээд ерөнхий байдлаар ингээд томъёолоод оруулчихсан.   
   
Тэгэхээр бодвол зөвхөн энэ 4 жилд энэ яам, Засгийн газар ажиллах гээгүй шүү дээ. Бодвол өнгөрсөн 4 жилд хөтөлбөр, төлөвлөгөө хэрэгжүүлсэн байх. Манай энэ өнөөдрийн яригдаж байгаа 3 салбар, аялал жуулчлал, байгаль орчин, хөдөө аж ахуй. Энэ салбарт өмнөх жилүүдэд улсын төсвөөр болон энэ гадаадын зээл тусламжаар ямар төсөл хөтөлбөрүүд амжилттай хэрэгжиж байгаа юм бэ? Энэ талаар гишүүдийг мэдээллээр хангаач. Эндээс хэд нь одоо энэ Засгийн 4 жил хэрэгжих юм, үргэлжлэх юм. Энийг хэлж өгөөчээ.   
   
За үйлдвэржүүлэлтийн бодлого гээд нэг шинэ томъёолол орж ирээд энэ хөтөлбөрт явж байгаа. Энэ Ардчилсан намын сонгуулийн мөрийн хөтөлбөрт орсон бас нэг шинэлэг санаа байсан юм. Тэгэхээр энэ үйлдвэрийг хөгжүүлэх, энэ үйлдвэржилтийн хөтөлбөрийг хэрэгжүүлэхэд манай энэ салбарын ажил гардан хариуцаж байгаа дарга, түшмэлүүд ямар бэлтгэлтэй байдаг юм, ямар мэдээлэлтэй байдаг юм бэ, тийм ээ. Тухайлбал мал аж ахуйн гаралтай түүхий эд дээр суурилсан жижиг, дунд үйлдвэрлэлийг хөгжүүлж энэ малын гаралтай түүхий эдийн үнэ ханшийг тогтмол байлгах, үнийн эрсдлээс хамгаалах, мэдээж ажлын байрыг бий болгох ийм зорилгоор энэ хөтөлбөрийг гаргаж ирсэн юм. Тэгэхээр тухайлбал аль аймаг дээр ямар төсөл хөтөлбөр хэрэгжүүлж, ямар үйлдвэрлэл байгуулбал үр дүнтэй болох вэ? Энэ талаар хийсэн судалгаа, мэдээлэл байдаг уу? Энэ талаар тодорхой мэдээлэл өгөөч гэж.   
   
Буудайн сан гээд энэ Хүнс, хөдөө аж ахуй, хөнгөн үйлдвэрийн яаманд буудайн сан гээд нэг том мөнгөтэй газар байдаг юм шиг байна лээ. Тэр НӨАТ-аас чөлөөлөөд аж ахуйн нэгжүүдтэй гэрээ байгуулаад Их Хурлын шийдвэргүйгээр хийсэн тийм гэрээ байдаг юм билээ. Тэгээд бүлэг дээр ярьж байгаад бид энэ буудайн сангаа төлөвлөх, Их Хурлын өмнөөс хууль зөрчиж гаргасан шийдвэрийг нь бид хүлээж авахгүйгээр энэ буудайн сан хохирлыг нь төлөхөөр ийм шийдвэр бүлэг дээр гарсан. Энэ буудайн сангийн талаар мэдээлэл өгөөчээ. Энэ ямар эх үүсвэрээр үйл ажиллагаагаа явуулдаг ийм сан байдаг юм бэ?   
   
За энэ ашигт малтмалтай холбоотой ой, усан сан, тийм газарт энэ хориглоно гэж байгаа юм. Ашигт малтмал олборлохыг хориглоно гэж байгаа юм. Энийг тусгай хамгаалалттай газар гэж уг нь нэмж оруулсан байсан юм. Энийг нь хассан явж байх юм. Энийг оруулчихаж болдоггүй юм гэсэн. Энийг яах вэ санал дээр явчихна биз дээ. За би яриагаа товчлоод, асуултад хариулж өгөөрэй.   
   
Л.Гансүх: - За байгаль орчны нэг л асуудал байх шиг байна. Би төсөл хөтөлбөрүүдийн тухай дэлгэрэнгүй мэдээллийг гишүүдэд бүгдэд нь илтгэнэ. Ирэх долоо хоногоос тараая. Ямар төсөл хөтөлбөрүүд яам нь дээр хэрэгжиж байдаг талаар. Тусгай хамгаалалттай газар ашигт малтмал ашиглаж болохгүй л дээ. Тэгэхээр тэртээ тэргүй болохгүй юмыг энд заавал үг өгүүлбэрээр оруулаад яах вэ гэсэн тийм маягтайгаар.   
   
Д.Балдан-Очир: - За Б.Бат-Эрдэнэ гишүүн.   
   
Ж.Батсуурь: - Ер нь хөдөө аж ахуй, хүнс, хөдөө аж ахуй, хөнгөн үйлдвэрийн салбарт хэрэгжиж байгаа гадаад дотоодын нэлээн олон төсөл хөтөлбөрүүд байгаа л даа. Ер нь Хүнс, хөдөө аж ахуй, хөнгөн үйлдвэрийн сайдын төсвийг хөтөлбөрт суурилсан ийм маягаар тооцохоор төлөвлөдөг ийм шинэ аргаар хийгдэж байгаа, хоёр дахь жилээ. Энэ бол Засгийн газрын хэмжээнд төсөв, төлөвлөгөө боловсруулж байгаа хамгийн шинэ, сүүлийн үеийн арга. Тэр туршлагыг хэрэгжүүлж байгаа хоёр яамны нэг нь Хүнс, хөдөө аж ахуйн яам байсан. Одоо Хүнс, хөдөө аж ахуй, хөнгөн үйлдвэрийн яам байгаа юм. Тийм учраас манай сайдын багцад байж байгаа энэ бидний дэвшүүлж байгаа энэ зорилтуудын цаана байж байгаа энэ бүх юмнууд бол маш тодорхой төсөл, хөтөлбөрүүдтэй. Тэр төсөл, хөтөлбөрийнхөө үндсэн дээр одоо хэрэгжиж мөнгө төгрөг нь тооцогдож санхүүжигдэж ингэж явдаг ийм юм.   
   
За гадаадын төсөл, хөтөлбөрийн талаар бид бас хэрэгжиж байгаа төсөл, хөтөлбөрийнхөө талаар жижиг ном гаргасан. Ер нь энэ 2004-2008 онд хүнс, хөдөө аж ахуйн салбарт ямар юм бий болов, яаж ажиллав, цаашдаа ер нь юун дээр анхаарах ёстой юм бэ гэсэн ийм жижигхэн брошюрыг хийгээд УИХ-ын номын санд бид 76-г өгсөн байгаа. Хувиарласан. Бодвол ирсэн байгаа байх гэж ингэж бодож байна. Тэндээс хэрвээ одоо та бүхэнд очоогүй бол бид та бүхэнд тэр номноос өгч болох юм. Тэр дотор энэ талын мэдээллүүд байгаа учраас би цаг авахгүйн үүднээс ийм мэдээлэл тийм газар байгаа гэж ингэж хэлээд болъё гэж бодож байна.   
   
Хоёрдугаарт нь, Засгийн газрын 4 жилийн үйл ажиллагааны үр дүнгийн тайлан бас ном болоод хэвлэгдээд гарсан байна лээ. Тэрийг Их Хурлын гишүүдэд бас тарааж өгсөн байсан.  
   
Тариалан дэмжих сан гээд их мөнгөтэй сан Буудайн сан гээд. Буудайн сан гэж дээр үед тэгж нэрлэж байсан. Одоо Тариалан дэмжих сан гээд Тариалангийн тухай хуулиар ийм тусгай бие даасан сан болоод Монгол Улсын Засгийн газрын тусгай сангуудын тухай хуулиар үйл ажиллагаа нь зохицуулагдаад явж байдаг ийм газар байгаа. Энэ дээр сая одоо Их Хурал дээр нэг сүртэй яригдсан юм шиг байна л даа. Тэр аж ахуйн нэгжүүдийн өмнөөс Тариалан дэмжих сан НӨАТ-ыг нь чөлөөлөөд Их Хурлын эрхэнд халдсан юм шиг буруу зөрүү ойлголт эрхэм гишүүнд төрсөн юм шиг байна. Энэ бол тийм биш ээ. Яагаад гэвэл энэ Оросоос орж ирсэн будааг аж ахуйн нэгжүүдэд бид гурилын үнийг хямруулах үүднээс тодорхой гэрээгээр өгсөн. Энэ гэрээгээр өгөхдөө НӨАТ нь чөлөөлөгдөхгүй байгаа. Тэр НӨАТ-ыг чөлөөлүүлэх асуудлыг бид хүлээгээд нэлээн их хугацаа алдсан. Энэнээс болоод энэ будаа борлогдохгүй ингээд маш их хугацаа алдсан байгаа. Дотоодын шинэ ургац хурааж авах, нийлүүлэгдэх энэ цаг болсон. Тэгээд энэ бүх бэрхшээлүүд гарсан учраас тэр аж ахуйн нэгжүүдийн нэр дээр тушаах ёстой Оросоо орж ирсэн будааг ерөөсөө гаалийн тэр баталгаат агуулахуудаас суллахын тулд гаалийн баталгаат агуулахад бид тариаланг дэмжих сан бол тэр гааль, НӨАТ-ыг нь шийдүүлэх гэж байгаа юм. Энийг одоо бид ингээд барьцаа болгож өгье гээд тэгээд өөрөө барьцаа гаргаад тэгээд тэр гаалийн барьцаат агуулахуудыг сулласан байгаа. Тэгэхгүй бол гаалийн баталгаат агуулахууд дээр очиход бөөн проблем. Тэр гурилын үйлдвэрүүд дээр ч бөөн асуудал үүссэн иймэрхүү нөхцөл байдал үүссэн. Энийг зайлшгүй шаардлагын үүднээс зохицуулсан ийм алхам байсан болохоос биш хэн нэг хүнд давуу байдал олгох гэж наана цаана болгосон ийм юм огтхон ч байхгүй юм. Тийм учраас энийг одоо Их Хурал их зөв талаас нь ойлгож, тэр гааль, НӨАТ-ыг чөлөөлөх энэ Их Хурлын тогтоол, нэг хуулийн төсөл Их Хуралд өргөн баригдсан байгаа. Энийг шийдээд өгөх байх гэж бид найдаж байгаа. Энийг шийдсэнээр Атрын III аян, тариалангийн үндэсний хөгжлийн хөтөлбөрийг хэрэгжүүлэх болон энэ Тариаланг дэмжих сангийн хэвийн үйл ажиллагааг цааш нь үргэлжлүүлэх энэ нөхцөл бололцоо бүрдэх юм.   
   
Энийг яагаад ингээд чөлөөлсөн бэ гэхээр зэрэг Засгийн газраас энэ техникийн шинэчлэлд зориулж өгсөн мөнгийг бид УИХ-аас ерөөсөө энэ Оросоос орж ирэх будааны үнийг шийдэж өгөөгүй шүү дээ. Тийм учраас тариаланг дэмжих сан бол тэрүүгээр аккредатив нээгээд тэр будааг оруулж ирсэн. Дараа нь нөгөө будаагаа хурдан борлуулж бид мөнгөө буцааж авч одоо энэ нөгөө тендерээр нийлүүлж байгаа техникийн мөнгийг хурдан хугацаанд төлөхгүй бол бас болохгүй болж байгаа юм. Ийм ийм нөхцөлүүдийн үүднээс бид тэр аж ахуйн нэгжүүд дээр одоо гацаад байгаа энэ гацааг нь гаргах үүднээс ийм зохицуулалтын арга хэмжээ авч өгсөн байгаа юм. Тийм учраас энийг Их Хурал их нухацтай авч үзэж зөв зохицуулалт хийж өгөхгүй бол өөрөө цаанаа их урхагтай, уршигтай ийм асуудал байгаа юм гэдгийг хэлье гэж бодож байна.   
   
За үйлдвэржүүлэлтийн бодлогын асуудлаар Д.Баянмөнх дарга тодорхой танилцуулна.   
   
Ц.Сэдванчиг: - Буудайн сан дээр нэмээд асууя даа. Энэ хаанаас эх үүсвэр нь гардаг, хаанаас санхүүждэг сан юм бэ? Эх үүсвэр нь хаанаас гардаг юм?   
   
Ж.Батсуурь: - Японы хүнсний тусламж, за тэгээд бусад гадны орнуудаас ирүүлсэн хүнсний тусламж, тэгээд улсын төсвөөс анх эхэлж эх үүсвэр нь бий болсон. Одоо бол яах вэ энэ тариаланг дэмжих сангийн хүрээнд КР-1, КР-2 төслийн хоёр сан байгаа. Энэ бол Японы Засгийн газрын мэдлээр. Тэгээд Монголын Засгийн газар хоёр хоорондоо хэлэлцэж тохироод зардаг ийм мөнгө байгаа. Наана нь Японы Засгийн газрын тэр КР-1, КР-2-ын шугамаар нийлүүлэгдсэн техникийг бид аж ахуйн нэгжүүдэд зээлээр өгөөд, буцаагаад цуглуулж авсан өр, авлагын үр дүнд тэр сангуудийг бүрдүүлж гаргаж ирсэн байгаа.   
   
Тэрнээс гадна улсын төсвөөс анхны гарааных нь хөрөнгийг өгсөн. Тэрүүгээр гол энэ зорилго нь юу гэхээр зэрэг одоо ингээд намар ургац хураахаар зэрэг дотоодын зах зээл дээр борлогдохгүй байгаа илүүдэл үр тариаг худалдаж аваад, тэгээд хадгалж байгаад цааш нь гурилын үйлдвэрүүд ингээд түүхий эдээ татаад тээрэмдээд дуусахаар нь зэрэг гурилын үйлдвэрүүдэд тодорхой тогтсон үнээр нийлүүлж байх ийм л зорилготой. Дотоодын газар тариалан эрхэлж байгаа аж ахуйн нэгжүүдийг дэмжих зорилготой ийм сан байгаа. Үндсэн үйл ажиллагаа нь.   
   
Ц.Сэдванчиг: - Сангийн үлдэгдэл хөрөнгийг, хуримтлагдсан үлдэгдэл хөрөнгийг хэлж болох уу? Одоо санд хичнээн хэмжээний хөрөнгө хуримтлагдсан байдаг юм бол.   
   
Ж.Батсуурь: - Сангийн үлдэгдэл хөрөнгө бол оны эхэнд 14 тэрбум төгрөг байсан. Одоо бол ерөөсөө сангийн үлдэгдэл хөрөнгө гэх юм бараг байхгүй байгаа. Яагаад гэвэл энэ техникийн шинэчлэл, тэгээд бусад үр тариа, үр оруулж ирэх, грибцид, бордоо гээд энэ янз бүрийн юманд зарцуулагдаад. Энэ бол улсын төсвийн өөрийнх нь нэг бүрэлдэхүүн хэсэг болоод явж байгаа. Хүнс, хөдөө аж ахуйн сайдын төсвийн багц дотор тэртээ тэргүй Тариаланг дэмжих сан гээд ингээд тусдаа тусгагдаад ороод ирж байгаа юм. Тийм учраас 2009 оны төсвийн төсөл хэлэлцэхэд аяндаа төсвийн төсөл дээр бүх тоо мэдээнүүд нь тэнд тавигдаад ороод ирсэн байж байгаа.   
   
Д.Баянмөнх: - За Ц.Сэдванчиг гишүүний асуултад хариулъя. Тэгэхээр бас нэг тодотгол хэлэхэд 2007 оноос эхлээд гадаадын зээл тусламжийн хөрөнгийг улсын төсөв дээр тусгаж явж байхаар шийдвэрлэсэн. Үүний дагуу 2008 онд Буудайн сан буюу энэ Тариалан эрхлэлтийг дэмжих сангийн хөрөнгийг 2008 оны төсөв дээр тусгаж, хууль болгож гаргасан байгаа. Тийм учраас Тариалан эрхлэлтийг дэмжих сангаас гарах буудайн импортын татвар, гаалийн 6.5 тэрбум төгрөг бол нэг утгаараа улсын төсвөөс гаргаж байгаа гэж ингэж ойлгож хандах нь зүйтэй юм.   
   
Орон нутагт үйлдвэрлэл эрхлэх чиглэлээр аль аль аймаг дээр ямар судалгаа, тооцоо хийсэн байна гэж асуусан. Энэ дээр Засгийн газрын мөрийн хөтөлбөрт тэргүүлэх чиглэлээр үйлдвэржүүлэх бодлого орж ирж байгаа. Дээр нь үйлдвэржүүлэх чиглэлээр бүхэл бүтэн бүлэг орж байгаа учраас энэ чиглэлээр Хүнс, хөдөө аж ахуй, хөнгөн үйлдвэрийн яам ажлын хэсэг гаргаад ажиллаж байна. Үйлдвэржүүлэх бодлогын хэсгийн 1 дэх хэсэгт байгаа Монгол Улсыг үйлдвэржүүлэх хөтөлбөрийг боловсруулах ажлын хэсэг ажиллаж байна. Ажлын хэсэг бүх аймгийн үйлдвэрлэл, үйлчилгээ хариуцсан мэргэжилтнүүдийг Хүнс, хөдөө аж ахуй, хөнгөн үйлдвэрийн яаман дээр дуудаж ирүүлж ажиллаж байна.   
   
Одоогийн байдлаар орон нутгаас нийтдээ 223 үйлдвэрийг барьж байгуулах ийм саналыг манай яаманд өгсөн. Энэ санал дээр Хүнс, хөдөө аж ахуй, хөнгөн үйлдвэрийн яам ажиллаад 116 үйлдвэрийг шинээр барьж байгуулах ийм саналыг боловсруулаад байна. Мөн энэ 116 үйлдвэрийг 4 бүсээр, хангайн бүсээр гээд ингээд бүсчилээд одоо хуваасан байгаа. Тухайлах юм бол хангайн бүсэд Хөвсгөл аймагт арьс шир боловсруулах, ноос ноолуур угаах, сүү сүүн бүтээгдэхүүний үйлдвэр, гурилын үйлдвэр, барилгын материалын үйлдвэр, жимс жимсгэнэ боловсруулах үйлдвэр, загас үржүүлэх олборлох үйлдвэр, шахмал түлшний үйлдвэр, ойн хаягдал, унанга цэвэрлэж цаас хийх үйлдвэр гэсэн ийм үйлдвэрүүдийг барьж байгуулъя гэсэн ийм судалгааг хийгээд байгаа.   
   
Товчхон танилцуулахад ийм байна. Ер нь энэ орон нутагт үйлдвэрлэл хөгжүүлэх чиглэлээрх энэ төсөөлөл судалгааг бас урьдчилсан байдлаар Их Хурлын гишүүдэд бас өгч саналыг нь бид авъя. За баярлалаа.   
   
Б.Бат-Эрдэнэ: - Энэ цөлжилттэй холбоотой юм жаахан муу байна уу даа гэж. Цөлжиж буй бүсэд унаган ургамлыг тарималжуулах гэсэн нэг ийм үг байна гэж. Тэгэхээр зэрэг энэ цөлжилттэй тэмцэх хөтөлбөр боловсруулна гэдэг юм уу, энэ талаар ер нь нэлээн тодорхой юм оруулж өгөх бололцоо байна уу, үгүй юу? Яагаад энийг оруулаагүй юм бэ гэж. Өнөөдөр зөвхөн Монголчууд төдийгүй дэлхий нийтийн өмнө тулгамдсан асуудал бол энэ цөлжилтийн асуудал байгаа шүү дээ. Тэгээд цөлжилтийг бий болгож байгаа, хурдасгаж, түргэсгэж байгаа хэдэн зүйл, шалтгаанууд байна. Уул уурхайн нөхөн сэргээлт хийдэггүй, байгальд ээлгүй энэ уул уурхай байна шүү дээ. Энэ бол Монголд одоо яг бодит байдлаар байж байна. Нөгөө нэг нь хөрсний эвдрэл. За газар тариалангийн үйлдвэрлэлтэй ч холбоотой байна. Дээрээс нь их техникжсэн. Айл болгон дөрвөн таван хөдлөх тээврийн хэрэгслэл байж байна. Тэгээд энэ зам харгуй, үүнтэй холбоотой одоо цөлжиж байгаа том шалтгаан байж байна. Дээр нь энэ бэлчээрийн доройтол. 40 сая мал. Тэр дундаа хамгийн их цөлжилтийн бий болгож байгаа адуу, ямаа. Ямааг бол одоо тэгээд Монголын төр сайхан дэмжээд, 30 тэрбум төгрөгөөр хөхиүллээ шүү дээ. Адуу гэж мундаг юм байна. Энэ уламжлалт морь мал унадаг. Энэ бол их чухал юм бий боллоо гэж байсан боловч одоо хэцүү байна шүү дээ.   
   
Түрүүн Төрийн нарийн бичгийн дарга ярьж байна. Одоо Дорнод, Сүхбаатар руу адууг оторлуулна. Тэнд бэлчээрийг зааж өгнө гэж. Тэгтэл Дорнод хүртэл энэ мянга шахам километр газар, замынхаа бүх сумдын бэлчээрийг юу ч үгүй болгоод гарна шүү дээ. Энэ бол үнэхээр хүнд байгаа юм. Тэнд нь маллуулаад байлгая гэхээр зэрэг нөгөө гол уралддаг, ашиг орлогоо олдог ажил нь энэ төвийн бүсдээ байдаг. Дүнжингарав хурд наадмаас эхлээд улсын наадам, цагаан сар, одоо юу юу ч билээ. Өчнөөн олон уралдаанууд байж байдаг. Тэгээд энэ хоёрын хооронд чинь одоо хэдэн мянгаар хонь шиг туугаад л тэр хэвийн хөрсийг эргүүлээд ингээд байгаа шүү дээ. Цөлжилттэй тэмцэх юмыг тодорхой гаргамаар байна. Өөрийн орны санхүүгийн нөөц бололцоогоос гадна энэ гадна дотны төсөл хөтөлбөрүүдэд хамрагдах, оролцох ямар бололцоо байна. Одоо Монголд бий болж байгаа энэ их цөлжилт чинь энэ урд хөршид, цаашлах юм бол энэ зүүн Азийн орнууд, Япон, Солонгос одоо юу байдаг юм. Энэ том өндөр хөгжилтэй орнуудыг тайван амгалан байлгахгүй байна шүү дээ. Энэ чинь Япон хүний цайнд цагаан шороо чинь орж байгаа гэж ингэж яригддаг биз дээ. Тийм учраас энэ улс орнуудтай хамтарч хэрэгжүүлэх ямар бололцоо байна. Манай урд хөрш орон чинь бол одоо цөл дээр чинь бүхэл бүтэн ногоон байгууламжийг чинь байгуулсан ийм туршлага бэлээхэн байж байна шүү дээ. Энэ цөлжилттэй тэмцэх талаар юм хиймээр байна.   
   
Энэ хөтөлбөрт нэг сайшаалтай юм бол тэр алтны шороон болон бага нөөцтэй ордыг ер нь зогсооё. Ой, усан сан бүхий газруудад энийг зогсооё гэж. Энэ бол их зөв зүйтэй байна. Дээрээс нь бид энэ талын хуулийг Ц.Мөнх-Оргил гишүүн, Р.Буд гишүүн бид санаачлаад Ногоон бүсийн тухай хууль гээд өргөн барьсан бэлээхэн хууль байж байгаа. Ямар байдлаар энийг үргэлжлүүлээд ингээд хэлэлцүүлээд, Засгийн газар дэмжээд өгөх юм бол их бололцоотой ийм хууль гарна гэж ингэж бодож байна.   
   
Үүнтэй холбоотойгоор энэ байгаль орчныг хамгаалахтай холбоотой юм нь бид одоо юмны уг үндсийг, Монголчууд хэлдэг биз дээ, эх нь булингартай бол адаг нь булингартай гэж. Тэгэхээр ялангуяа энэ уул усныхаа эхийг хамгаалах чиглэлээр бид анхаармаар байна. Монгол орны битгий хэл дэлхийн энэ усны хагалбар газар байна шүү дээ. Хангайн нуруу, Хэнтийн нуруу. Хангайн нуруугаа одоо бид хавтгайлаад авсан. Амар болсон шүү дээ. Хэнтийн нуруу бол яг араас нь ороход бэлэн ийм байдалтай байна. Тийм учраас энэ Хэнтийн нуруун дээр одоо тэр газрын генератор байна, хур бороо, хур тунадасыг нэмэгдүүлдэг ийм юмыг би амаа цангатал хэлсэн. Энийг хайхарч байгаа юм нэгдүгээрт байхгүй байна.   
   
Хоёрдугаарт, энэ Хэнтийн бүс нутаг, одоо тэр нөгөө үүл тодорхойлдог локатор, радарын машин, тоног төхөөрөмж оруулах тийм юмыг бас энд анхаараарай гэж. Тэгэхээр энэ гол усныхаа эхийг хамгаалах чиглэлээр энд ерөөсөө нэг ч үг, өгүүлбэр ороогүй байна гэж би хэлмээр байгаа юм. Энэ ямар учиртай юм бэ гэж.   
   
Гуравдугаарт, энэ ойг хамгаалах. Энэ цаг уурын дулааралтай холбоотойгоор нэг айхтар гарч ирж байгаа юм бол ерөөсөө түймэр гэдэг чинь бидэнд дийлдэхээ больсон. Ойн түймэр. Ойн түймрийг одоо жишээлбэл орон нутаг нь ч дийлэхээ больсон. За нөгөө Онцгой байдлын ерөнхий газар чинь одоо ерөөсөө хүч хүрэхээ больсон. Тэгэхээр энэ ойн түймрээс хамгаалдаг олон улсын бусад орнуудын туршлага юу байдаг юм, сайн юмнуудыг авмаар байна. Тухайлах юм бол энэ үргэлжилсэн тайга, нуруудуудыг хэсэгчлээд таслаад зон гаргадаг юм уу, халз гаргаад ингээд хамгаалаад таслаад авдаг энэ талын юмыг нэлээн сайн хийж өгөхгүй бол энэ ой чинь одоо ерөөсөө хавар, намарт бол одоо тэгээд байгаль зөнгөөрөө одоо хэзээ хур тунадас орно тэр цагт унтрахаас биш наана нь ерөөсөө ямар ч арга байхгүй байна шүү. Энийг энэ мөрийн хөтөлбөр дээр үг үсгээр нь оруулаачээ. Би тэр зарчмын зөрүүтэй санал дээр ингээд хэлсэн, бичсэн байгаа. Тэрийг нэг хэлэлцүүлээд ингээд оруулж өгөөч гэж.   
   
За тэгээд энэ Хөдөө аж ахуйн яамтай холбоотой. Одоо Хөдөө аж ахуйн яам бол хөнгөн үйлдвэрийн салбар тийшээ шилжсэн байгаа. Үйлдвэржүүлэх, үйлдвэр, ажлын байр нэмэгдүүлэх том зорилго байгаа. Энэ өмнөх жилүүдэд хийж хэрэгжүүлж байсан маягаараа явах юм бол болмооргүй байна. Одоо энэ үйлдвэржүүлэлтийн тухай асуудал ярихаар түүхий эдийн тухай асуудал. Одоо жишээлбэл сүү боловсруулах үйлдвэр барина гэхэд сүү маань хаана байна. Нөгөө үнээ мал хаана байна вэ, мэдэхгүй. Арьс шир боловсрууллаа гэхэд арьс шир нь нөгөө гуурт идэгдсэнээс өгсүүлээд чанарын тэнцэх юм байхгүй. Мах гэхэд одоо тийм байна шүү дээ. Би энэ зах дээрээс хэдэн кило мах аваад идсэн чинь одоо ингээд хэрчихээр зэрэг дундаас нь вандуйны ногоон үр шиг ийм нов ногоон юмнууд гарч ирээд байх юм. Энэ одоо ямар өвчин юм бүү мэд. Хүнсний аюулгүй байдал гэдэг бол нэг ийм байдалтай болчихоод байгаа учраас энэ үйлдвэржүүлнэ гэхэд миний санахад энэ түүхий эдтэй холбоотой юмыг нь бодож үзмээр юм шиг ингээд бодогдоод байх юм.   
   
Дээрээс нь одоо жишээлэх юм бол энэ хөрөнгө оруулалтын эх үүсвэр. Өчигдөр би УИХ дээр асуусан. С.Баярцогт сайд надад тодорхой хариулж өгөөгүй. Энэ хувийн хэвшлийн хөрөнгө оруулалт жишээлэх юм бол 10 триллион төгрөгийг оруулна гээд байгаа шүү дээ. Энэ чинь одоо ямар бодитой бололцоотой юм байгаа юм. Монголын энэ хувийн хэвшлийн аж ахуйн байгууллагууд чинь энэ хэмжээний хөрөнгийг оруулах тийм чадал чансаа байна уу? эсвэл одоо энэ тэнгэрийн доор орчихсон явж байна уу? Санхүүгийн асуудал бол одоо хамгийн их юу байна шүү дээ. Тэгэхээр одоо өнөөдөр Монголд ямар байна вэ гэхээр зэрэг санхүүгийн эх үүсвэр байхгүй. Одоо үйлдвэр юм байгуулна гэхэд. Хаанаас авах вэ? Одоо хүү өндөртэй, хугацаа богино, тэгээд ийм арилжааны банкуудын ийм арилжааны зээлүүд чинь одоо ямар ч үйлдвэрлэл явуулах бололцоо байхгүй шүү дээ. Тэгээд төр энийг юу гэж бодож байгаа юм. Та бүхэн маань Засгийн газар юу гэж төлөвлөж бодож ингэж оруулж байгаа юм бэ? Түрүү 4 жил бол одоо жишээлэх юм бол бид Их Хурал дээр өчнөөн ярьж байгаад нэлээн хэдэн сангуудын хөрөнгө мөнгийг нийлүүлээд, миний бодоход 30-аад тэрбум төгрөг энэ жижиг дунд үйлдвэрлэлийг хөгжүүлэхэд зориулаад төвлөрүүлсэн шиг санагдаад байгаа юм. Тэгээд сураг дуулах юм бол тэр мөнгөний чинь ихэнхийг нь болохоор зэрэг хэдхэн нөлөө бүхий компаниудад аваачаад өгсөн. Тэр компаниуд харьцангуй зах зээл дээр бэхэжсэн, өөрсдөө үйл ажиллагаа, хөрөнгө хогшлоороо барьцаалж байгаад санхүүгийн шинэ эх үүсвэр татах бололцоотой ийм компаниудад аваачаад өгсөн. Эсвэл ерөөсөө эхийг нь эцээхгүй, тугалыг нь тураахгүй гээд нэг жаахан хэсгийг нь хэдхэн улсуудад нь ингээд хийчихсэн. Тэгээд үр ашиггүй ийм хөрөнгө болоод ингээд тараагаад өгчих маягаар. Ийм маягаар одоо энэ үйлдвэржүүлэх бодлого гэж. Ард түмэн бол энийг л хамгийн их хүсэж харж хүлээж байгаа эд. Энийг нь яаж анхаарч бодсон юм бэ? Энэтэй холбоотойгоор зах зээлийн судалгаа гэж. Ямар ч зах зээл гарах бололцоогүй газар нэг үйлдвэр барих юм бол тэр чинь одоо тэгээд туузыг нь хайчлаад л тэгээд зүгээр зогсож байх тийм л юм болно шүү дээ.   
   
Дөрөвдүгээрт, энэ үйлдвэржилттэй холбоотой юм, миний сонирхоод байгаа юм энэ хэнд хариуцуулах юм, ямар хүмүүст хариуцуулах юм бэ? Одоо юм хийе л гэсэн. Зүгээр одоо сайхан сэтгэлийн хөөрөлтэй хүнд хариуцуулах юм уу, шалгаж шүүж, тендер юм зарлаж байж оруулах юм уу? Би бодохдоо засаг нэлээн тусгай баг гаргаад юм уу, байгуулаад юм уу бүр хамтраад. Нэг газар биш энд тэнд сүүний үйлдвэр байгууллаа гэхэд тэнд жишээлэх юм бол Засгаас төлөөлөл суугаад, хөрөнгө мөнгийг нь гаргаад, тэр засаг өөрийнхөө оруулсан хөрөнгө мөнгийг бүгдийг нь эргүүлж хүүтэй нь ч байдаг юм уу, эргүүлж татаж авсны дараагаар аажмаар нөгөө хувийн хүнд хувьцааг нь нэмэгдүүлж өгдөг, бүрэн эрх мэдэлд нь шилжүүлдэг ч юм уу, жигдрүүлдэг тийм юм хийхгүй бол зүгээр нэг юм өгөөд тэр чигт нь хаяад явах юм бол юм болмооргүй юм шиг. Нэг ийм ийм юмнууд байх юм. Энийг нэг тодруулаад хэлж өгөөчээ гэж.   
   
Л.Гансүх: - Яамны дэргэд бол цөлжилттэй тэмцэх үндэсний хороо гэж байгаа. Үнэхээр энэ цөлжилтийн асуудал бол энэ дэлхийн дулааралтай холбоотойгоор, дээр нь манай Монгол Улсын газар нутгийн дөнгөж 30.0 хувь нь устай хэсэгтэй холбоотойгоор, гэх мэтчилэн гол нь таны хэлж байгаа тэр хөрсний эвдрэлүүд, уул уурхайн хяналтыг, нөхөн сэргээлт хийлгэхгүй байгаатай холбоотой, адуу ямаанаас авахуулаад ингээд олон юмтай холбоотой. Үнэхээр үнэн. Цогцоор нь шийдэх ёстой асуудал. Тэгэхдээ бид ямар ч байсан хөтөлбөрийн түвшинд дэлгэрэнгүй төлөвлөгөөн дээр нэлээн дэлгэрэнгүй мөнгө төгрөг тавьсан байгаа.   
   
За эхний харж байгаа юм юу вэ гэхээр хамгийн түрүүн энэ тодорхой газруудад энэ хиймэл нуур, цөөрөм, энэ борооны усыг тогтоон барих асуудал. Энэтэй холбоотой, хиймэл, нуур цөөрмийн асуудал дээр судалгаанууд хийе. Тэгээд энэ усны, ялангуяа энэ гадаргын усыг тогтоон барих, тэрийг буцааж ашиглах, энэ уур амьсгалыг зөөлрүүлэх чиглэл рүү нь усны бодлогыг нэлээн өндөр түвшинд тавъя гэж бодож байгаа.   
   
Хоёрдугаарт нь юу вэ гэхээр тарималжуулалтын асуудлыг жаахан анхааръя. Ялангуяа энэ илүү цөлжиж байгаа газрууд дээр бодлогоор ийм тарималжуулах хөтөлбөрүүдийг, ялангуяа энэ Япон, Солонгос, Хятадууд бүгдээрээ энэ дэлхийн дулааралтай холбоотойгоор өөр өөрсдийн сангуудыг байгуулсан байгаа. Манайх бол энэ рүү нэлээн идэвхтэй хүмүүсээ оруулж хуралд зөвлөгөөнд нь оруулж байгаа. Энэ 6-аас 9-ны хооронд гэхэд манайх ирэх жил нөгөө Ерөнхийлөгч санаачлаад энэ Монгол Улсад дэлхийн дулааралтай холбоотой Зүүн Хойд Азийн бүс нутгийн дээд хэмжээний уулзалтыг зохион байгуулах гэж байгаа. Энэ түвшинд ажлын хэсгийн хуралдаанууд болсон. Одоо байгаль орчны салбарын яамдуудын удирдлагууд түүний хэмжээнд хуралдаан Бээжинд болно. Гэх мэтчилэн өөрсдийнхөө боломжийн түвшинд бид нэлээн тооцоо судалгаа, ажлын хөтөлбөр гаргаад явж байгаа. Тэгэхдээ мэдээж хэрэг энэ бүх юм бол өөрсдөө санхүүтэй холбоотой. Тэгэхээр энэ төслөөс л ахиухан санхүү олох талын юм бодож байна.   
   
Дээр нь үнэхээр манайд хяналт байхгүй байгаа гэдгийг бас дахиад л хэлэхээс өөр арга алга. Уул уурхайн тэр нөхөн сэргээлтийн асуудлыг чинь нөгөө байгаль орчны байнгын хяналт байхгүй бол мэргэжлийн хяналтын систем чинь 3 сарын юм уу хяналт хийхгүй юм билээ. Хоёрдугаарт, бид нар нөгөө тэр байгаль орчны үнэлгээг нь хийсэн юм чинь тэр үнэлгээний дагуу хяналтаа байнга тавих ёстой ч гэдэг юм уу. Гэх мэтчилэн ингээд олон юм хийх юм билээ.   
   
Таны тэр хэлж байгаа нөгөө усны хагалбар газар генератор тавих, газрын генератор, үүл тодорхойлох радарын асуудал бол, бид 2009 онд 1 тэрбум 500 сая төгрөг тавьсан байснаас одоогийн байдлаар 500 саятай л хоцроод явж байгаа. Тэгэхээр төсөв хэлэлцэх үед та энэ дээр санал бодлоо сайн хэлж өгөөрэй. Ногоон байгалийн хууль дээр Онги голын хөдөлгөөнийхөн нөгөө Ц.Мөнх-Оргил гишүүн та бүхний санаачилсан хууль чинь болохоор яг шууд өргөрөгөөр нь хуваагаад хаясан шүү дээ. Тэгэхээр өргөрөгөөр нь гээд ингэхээр бас зарим нь ингээд гологдсон, чамлагдсан ч юм уу, хаягдсан юм шиг болох гээд байна. Тэгэхээр яг энэ ус, голынхоо ай сав газраа оруулаад, тэгээд энийгээ оруулсан ийм хууль гаргая гээд. Тэр юмнуудаас өөр хувилбар боловсруулсан яваа юм билээ. Тэгээд тэрийг нь авч байгаад та нарынхтай хольж байгаад. Тэгээд энийг бол маш хурдан гаргах ёстой. Би бол яг санал нэг байна. Тэгж байж энийгээ нөгөө эхний ээлжинд энэ уул уурхайн ашиглалтыг арай өөр газар руугаа шилжүүлэхгүй бол болохгүй гэсэн ийм байр суурьтай байгаа.   
   
Ой хамгаалах асуудал дээр бол Ойн хууль гарсны хүрээнд нөхөрлөлүүдийг байгуулах журмаар, тэгээд эндээс нэгдсэн журмаар ойн агентлаг байгуулагдаж байгаа. Ойн агентлаг бол нэгдсэн журмаар нэлээн том хөтөлбөр боловсруулж, аргачлал боловсруулж ингээд ажиллана. Тэгээд зоноос авахуулаад нэлээн олон арга хэмжээ хэрэгжинэ гэж бодож байгаа. За баярлалаа.   
   
Ж.Батсуурь: - Б.Бат-Эрдэнэ гишүүний асуултад хариулъя. Ер нь үйлдвэржилтийн бодлогыг бас нэлээн бодлоготойгоор төрөөс зориуд зохицуулж өгөхгүй бол одоо нэг жаахан тийм ашигтай үйлдвэрлэл байна гэхээр л бүгдээрээ зэрэг тийм үйлдвэр байгуулаад л, тэгээд бүгдээрээ адилхан шатдаг. Тэгээд сүүлд нь одоо ингээд нөгөө юмаа эхлэх гэдэг. Ийм замбараагүй байдал бий болчихоод байгаа. Тийм учраас ерөөсөө л одоо махны үйлдвэр хэд байх юм, сүүний үйлдвэр хэд байх юм. Тэр аймаг, суманд нь, тэр нөөцөд нь тулгуурлаад, тэрүүгээр нь бид жаахан хянаж, зохицуулж, энд нэг л үйлдвэр байхад хангалттай гэдэг тэр мэдээллийг нь тэр олон түмнийг хангаж өгч ингэж ажиллах нь зүйтэй юм байна гэж ингэж бодож байгаа.   
   
Тийм учраас энэ үйлдвэржүүлэлтийн бодлогын баримт бичгийг бид боловсруулж байна. Энүүгээр ерөнхийд нь тэр түүхий эдийн нөөцтэй түшиглээд төчнөөн үйлдвэр, ямар хүчин чадлын ямар юм хэрэгтэй юм гэдгийг гаргаж ирж байгаа юм. Тэр нь дээрээс нь үндэслээд бид ерөнхий загвар, зураг төсөл, техник, эдийн засгийн үндэслэлүүдийг нь боловсруулаад жижиг, дунд янз бүрийн үйлдвэрүүд дээр ингээд гаргая гэсэн ийм бодолтой байгаа юм. Тэрийг ийм юм хийе гээд хөөцөлдөж байгаа, тэр сонирхож байгаа ийм хүмүүс нь аваад, тэгээд одоо тэрийгээ цааш нь зээлээ авч тэр жижиг дунд үйлдвэрийн сангаас ингээд үйлдвэрээ байгуулж чулуу болгодог ийм л замаар явах нь зүйтэй юм болов уу гэж ингэж бодож байгаа.   
   
За хамгийн гол нь энэ жижиг, дунд үйлдвэрийн санг нэлээн арвижуулах шаардлагатай байгаа юм, нэгдүгээрт. Хоёрдугаарт нь дамжуулан зээлдэж байгаа банкны энэ тогтолцоо, банкаа бид сайжруулах асуудлыг онцгой анхаармаар байгаа юм. Банкны асуудал бол зүгээр манай Байнгын хорооны эрх мэдлээс хэтэрсэн ийм асуудал байх л даа. Тэгэхээр тэр бусад энэ банкны асуудлыг хариуцаж байгаа Байнгын хороон дээр ерөөсөө энэ банкны асуудлыг яаж цэгцлэх юм бэ гэдэг юмыг маш нарийн авч үзэхгүй бол үнэхээр бидэнд маш их төвөг учруулж байна. Бид ер нь юм хийх гэсэн хүмүүс маш их байна. Ганцхан яг банк дээрээ очоод, эцэст нь хөрөнгийн эх үүсвэр дээр очоод л гацаж байгаа юм. Энийг зохицуулж өгвөл их сайн байгаа юм.   
   
За зээлийн хүүгийн хөнгөлөлтийг 103 төсөлд олгосон байгаа. Банк өөрөө шалгаруулаад, энэ бол банкнаас зээл олгож болох юм гэсэн төслийг нь манай яам авч Сангийн яаманд оруулаад, Сангийн яамнаас тэгээд одоо тэр хүүгийнх нь хөнгөлөлтийг олгох маягаар ингэж явсан. Тэгэхээр зэрэг энд банк, аж ахуйн нэгж хоёрын хооронд ямархуу сонирхол байгааг бид мэдэхэд бэрх байгаа юм. Манайхаас нийтдээ 200 гаруй төсөл бичигдэж очсон байх. Тэрнээс 103-д нь банк хэрэгжүүлж болох юм гээд зөвшөөрөл өгсөн. Энэний зээл авсан нөхөд ер нь ямархуу үр дүнтэй, яаж ажилладаг юм байна вэ гээд эргээд бид бас орон нутгаар яваад тэр араас нь хөөгөөд шалгаад, үзэж хараад ингэж байгаа юмнууд байгаа. Зүгээр зарим нь бол яг зориулалтынх нь дагуу зарцуулаад юм хийж байгаа юм байна. Зарим нь бас урд өмнө нь авсан зээлийнхээ өрөнд буцаагаад тэр зээл авч ингэж банк, аж ахуйн нэгж хоёр хуйвалдаад ингээд зохион байгуулсан ийм юмнууд ч гэсэн байгаа юм шиг байна лээ. Тийм учраас энийг эргэж нэлээн сайн Сангийн яам, ер нь манай яам хоёр бол нэлээн сайн авч үзэх нь зүйтэй юм байна гэж ингэж үзэж байгаа юм.   
   
Ер нь мах, сүүний асуудлыг бид гар дээрээс энэ уламжлалт аргаар бэлтгэсэн мах, сүүг төв суурин газар хэрэглэдэг явдлаас бүрмөсөн таслан зогсоомоор байна. Энийг таслан зогсоогоогүй байгаа нөхцөлд мах, сүүний ариун цэвэр, аюулгүй байдал гэж ярихын хэрэг байхгүй. Тэгэхээр мах, сүүний ариун цэвэр, аюулгүй байдлыг хянадаг юм нь тэр үйлдвэрийн дамжлага дээр нь хянах бололцоотой. Тэрнээс биш хүн болгон өөрөө дур дураараа нядлаад авчраад зарж байгаа юмыг одоо хичнээн мянган байцаагч байгаад тэрийг баталгаажуулах ямар ч бололцоо байхгүй юм. Тийм учраас энэ уламжлалт аргаар мал бэлтгэдэг, нядалдаг энэ юмнаас бид салж чадах юм бол болох юм. Тийм учраас манай яамнаас барьж байгаа бодлого бол ер нь эхлээд аймгийн төв болгоныг ямар ч байсан мал нядлах орчин үеийн үйлдвэртэй болгоё. Тэрний цаана болж өгвөл өндөр хүчдэл, цахилгаанд холбогдсон, хүн ам олонтой ийм сумын төвүүдийг бас мал нядалгааны жижиг цехүүдтэй болгоё. Ийм маягаар цаашаагаа алхам алхмаар явъя гэсэн ийм бодолтой байгаа.   
   
Д.Балдан-Очир: - За би хоёр асуулт тавимаар байна. Би чинь одоо гишүүнийхээ үүргийг биелүүлмээр байна шүү дээ.   
   
За эрхэм гишүүд ээ, хөдөө аж ахуйн талаарх бодлогууд бол нэлээн эрх зүйн баримт бичиг, хуулиуд нэлээн гайгүй болоод, хөтөлбөр бас яваад байгаа юм. Одоо бүтэн нэг цикл болоход нэг задгай газар байна уу даа гэж би хараад байгаа юм. Бас чиг Монголчууд малынхаа талаар бас чиг нэг бодоод сурчихаж. Малыг эрүүлжүүлэх, үйлдвэр угсаа, бэлчээр усжуулалт гээд. Одоо нэг задгай юм харагдаад байх юм. Би бас сүүлийн 2 жил хөдөө явсан. Ингээд малыг эрүүлжүүлэх, вакцинжуулах, эм тариа, туулга үндсэндээ улсын нуруун дээр явж байна. Тэгэхээр одоо яг энийг гүйцэлдүүлдэг, бидний хүсээд байгаа юмыг хийж гүйцэтгэх ёстой нэг газар бол нөгөө социализмын үед нэгдлийн хажууд байсан нөгөө мал эмнэлэг нь дампуураад, тэгээд нэг тийм бараг л нэг байшин нь тав хувьчлагдсан. Тэгээд яах вэ малын эмч, зоотехник нь лицензтэй. Төсвөөс нэг жаахан тариа, туулганы мөнгө ирвэл тэр мөнгөө хэмнэж байж хөдөө гадаа, алслагдсан нутгаараа яваад нөгөө тариагаа хагас дутуу хийдэг. Ийм байдалтай байгаад байгаа юм. Төрөөс хөдөөд, тэр дотроо хөдөө аж ахуйг дэмжиж байгаа энэ их хөрөнгө оруулалт, энэ юмны яг эцсийн үр дүн бол энэ хувьчлагдсан байгаа мал эмнэлгийн, энэ жижигхэн байгаа юм. Ганц даргатай. Тэр нь эмчээ хийдэг, бүх юмаа хийдэг. Магадгүй жолоочтой бол хоёр хүн. Энэ хувьчлагдсан энэ компанийг нь 360 суманд жаахан дэмжээд, санхүү эдийн засгийн хувьд дэмжвэл саяны энэ их мөнгө төгрөгийн үр дүн гарах ийм л байгаа юм.   
   
Тэгэхээр энэ дээр манай салбарын нөхөд энэ хөтөлбөр дээр та нар хэлээд өгөхгүй юу? Яг энийг яаж оруулсан юм бэ? Хэрвээ энэ тусгагдаагүй бол энэ саналыг оруулах тийм хүсэл байна. Энэ нь цаанаа нөгөө л яриад байгаа, сая Б.Бат-Эрдэнэ гишүүний ярьдаг тэр мах янз бүрийн болоод байгаа, нөгөө ноос ноолуурын чинь боловсруулах гээд нөгөө хачиг хувалз нь ингээд барьчихаад байгаа. Эцэстээ нөгөө 40 сая малаас гарч ирж байгаа ашиг шим нь өнөөдрийн энэ өндөр хэрэглэгчдийн эрх ашгийн шаардлага, технологийн шаардлагад хангагдсан түүхий эд болж очиж чадахгүй ийм зовлон бол яг тэр мэргэжлийн мал эмнэлгийн байгууллага яг энэ дээр тээглээд байх шиг надад харагдсан. Энэ дээр надад тайлбар өгөөч.   
   
За хоёр дахь асуулт байгаа юм. Багц асуудал. Байгаль орчны яамны сайдад тавьж байна. Бусад холбогдох хүмүүст. Үндсэндээ Эдийн засгийн байнгын хороо, за намынхаа бүлэг дээрээ, өчигдрийн нэгдсэн хуралдаан дээр ингээд. Монгол Улсын Үндсэн хуулийн 6 дугаар заалтыг анх 1990 онд энэ Үндсэн хуулийг хэлэлцэж байхад энэ газрын тухай асуулт 76 хоног хэлэлцэхэд 29 хоног нь саад хийж, ингэж барьж тогтож байж их л ярьсан юм. Их л ажил болсон гэж би өөрөө тэр үед бодож байсан. Тэгээд ингээд Засгийн газрын энэ 4 жилийн мөрийн хөтөлбөрийг ингээд бүлэг дээр, за тэгээд Байнгын хороод дээр, өчигдрийн нэгдсэн хуралдаан дээр ингээд ярьж байхад үндсэндээ хамгийн том өргөн утгаараа Монгол Улсын тусгаар тогтнол, бүрэн бүтэн байдал, хамгийн өнөөдрийн орчин үеийн утгаараа хамгийн их Монголын өмч хөрөнгө болох энэ газар гэдэг юмны одоо хаана байгаа нь би мэдэхгүй байна. Одоо та нар, Байгаль орчны яам байна уу? Энэ газрын талаар Монгол Улсын төрөөс баримтлах нэгдсэн бодлого хаана явж байна?   
   
Энд багцлахад одоо газрын сан гэж том юм байдаг юм гэнэ лээ. Энэ том жижиг гүрэн бүгдэд нь байдаг. Эцэстээ газар дээр улс орон байдаг юм шиг байгаа юм. Газрын нэгдсэн сан, газар зохион байгуулалтын ерөнхий схем байж улс орон аж ахуйнуудаа төрөлжүүлж газраа эдлүүлдэг барьдаг их юм ярьдаг юм билээ. Эрдэмтэд мэргэжлийн улсууд.   
   
За Засгийн газраас өөрийнхөө мөрийн хөтөлбөрийг тайлбарлахдаа төрөөс газрын талаар баримтлах нэгдсэн бодлогыг үндсэндээ аймаг, сум, хотын Засаг даргын Тамгын газар ер нь тэр талд л байна гэж ингэж. Өнөөдөр бол Монгол орон нэгдсэн улс, жижигхэн улс. Үнэндээ энэ 1 сая 500 мянган километр нутгийг хаана нь малаа бэлчээж, хаана нь ногоогоо тарих юм. Хаана нь ногоон бүсээ байгуулах юм. Энэ яригдаад байгаа байгаль хамгаалал гээд байгаа юмнууд чинь газаргүй л яригдаад байгаа юм. Ой нь газаргүй яригдаж байгаа юм. Ус нь газаргүй яригдаж байгаа юм. Амьтан, ургамал нь газаргүй яригдаад байгаа юм. Энэ бүх юмнууд нь бас Байгаль орчны яаманд байгаад байх шиг байгаа юм. Яагаад ингээд бодитойгоор сэтгэж болохгүй байна вэ энэ Засгийн газар, энэ мөрийн хөтөлбөрт.   
   
Тэгээд үнэхээр би буруу, зөрүү ярьж байна уу? Та бүгд, ялангуяа миний ойлгож байгаагаар анх түгээмэл Байгаль орчны яам гэдэг бол байгаль орчныг хамгаалах яам гэж их түгээмэл ойлгосон байдаг. Тэгэхээр одоо бол нэг тийм хуулийн төсөл боловсруулаад гаргаад, магадгүй хэдэн тийм ховор амьтны зөвшөөрөл бичдэг газар ч болох гээд байгаа юм уу? Энэ байгаль эхийг хамгаалах гэдэг. Ерөөсөө Байгаль орчны яам өөрөө бараг мэргэжлээ хамгаалах л яам шүү дээ. Тэгэхээр энэ ямар байна вэ? Та нарын энэ мөрийн хөтөлбөрийг хэрэгжүүлэхэд танай яамны энэ чиг үүрэг, функц, танайд байгаа доор чинь харъяалах газар, агентлагууд байна уу та нарт. Ийм хоёр асуулт байна даа.   
   
Л.Гансүх: - Үнэхээр бидний хувьд концепцийн хувьд эргэж харах асуудал яг энэ болчихоод байгаа юм. Зарим хүн надад шоглоод ярьж байсан. Энэ чинь гадаадаас ирсэн, Монголтой гэрээ байгуулж ажиллаж байгаа Байгаль орчны яам юм уу. Бүх юм чинь газар дээр үндсэн харьцаанд, ус, ой, тэгээд бүх юм явдаг байтал байгаль орчин хамгаалах чинь. Газрын асуудал чинь танайд огт хамаагүй юм билээ гэх жишээний. Уг нь манайд хамаатай байсан юм. Тэгээд энэ 2004 онд яахдаа Газрын харилцаа, геодези, зураг зүйн газар нэгтгээд, тэгээд Барилга, хот байгуулалтын яамны доор газрын харилцаа, геодези, зураг зүйн асуудал хариуцсан агентлаг бий болгосон юм. Энэ геодези, зураг зүйтэйгээ нэгтгэдэг нь өөрөө технологийн хувьд зөв. Ганцхан тэр нь нөгөө удирдагдах яам нь болохоор Монгол Улсын газар нутгийн 0.3 хувийг эзэмшдэг Барилга, хот байгуулалтын яамны доор очсон буруу болсон юм билээ.   
   
Тэгэхээр үнэндээ бид энэ газрын асуудал дээр энэ газрын сан, газар зохион байгуулалтын ерөнхий схемыг таны хэлж байгаа газрын харилцаатай холбоотой асуудлыг өнөөдөр шинэ түвшинд гаргаж тавих нь зайлшгүй болсон юм билээ. Тэгэхээр энэ чиглэлээр бид аминдаа мөрийн хөтөлбөртөө 11 дүгээр заалтад чинь тусгачихаад байгаа шүү дээ. Газар түүний хэвлийн баялгийг зохистой ашиглах. Юу вэ гэхээр энэ газрын харилцааны энэ бүтцүүд манай яаманд ирэх юм байна гээд. Энэ нь бол бид нар газар олгоно гэсэн үг биш. Бид юу вэ гэхээр зэрэг энэ нөгөө төлөвлөлтийг нь зөв хийгээд, хаана тэр ус, ойн сав газар нь байгаа юм, хаана өнөөдөр бэлчээр цөлжилттэй байгаа юм. Тэр цөлжилттэй хэсэг дээр төр энэ хэсгийг энэ 3 жилд мал бэлчээж болохгүй ч гэдэг юм уу, эсвэл тэр бэлчээрийн усжуулалтыг энэ цэгт хийх нь зөв байна. Энэ дээр одоохондоо болохгүй байна ч гэдэг юм уу, ингээд тэр уул уурхайн ашиглалтыг зөвхөн бид нар дархан цаазтай газар л ашиглуулахгүй байгаа байхгүй юу. Гэтэл дархан цаазгүй хэрнээ энэ ой, усны сангаас авахуулаад өчнөөн түүх, соёлын дурсгалт газрууд зөндөө юм байна. Гэх мэтчилэн ингээд бүх юм маань сантиметр сантиметрээр өндөр улсад энэ газрын санд орчихоод байгаа юм.   
   
Өнөөдөр манай газрын харилцааныхан бол тэр агентлаг бол тодорхой түвшинд мэдээлэл авч чадаж байгаа. Энэ дээр хоёр том төсөл хэрэгжиж байгаа. Одоо дахиад нэг хэрэгжье гэж байгаа юм. Тэгээд одоо энэ газрын харилцаа маань өөрөө баялаг зөв эзэмшихийн тулд энэ чинь нарийн тооцоотой болох ёстой. Тэгэхээр энийг бол ийм маягаар хийх нь зөв гэсэн байр суурь тантай яг санал нэг байна. Манай яамны бүх мэргэжлийн улсууд, бүх мэргэжилтнүүд бол яг ийм байр суурьтай байдаг.   
   
Хоёрдугаарх нь, бас яг энэ хамгаалах нэг асуудал нь бол, ярих нэг асуудал нь бол үнэхээр Байгаль орчны яам гэдэг бол байгалийг хамгаалах яам ч юм уу, бараг нэр нь тийм баймаар юм шиг байгаа юм. Тэгэхээр хамгаална гэдэг чинь өөрөө хяналт тавьж байж л хамгаална шүү дээ. Гэтэл манайд нөгөө хяналтын функц нь байдаггүй. Мэргэжлийн хяналт руу очсон гээд ярьдаг. Гэтэл мэргэжлийн хяналт чинь өөрөө байгаль орчны хяналтаас өөр функц байхгүй юу. Байгаль орчны хяналтын функцыг бид нар 24 цагийн үйл ажиллагаатай ийм функц байх ёстой гэж ингэж үзэж байгаа. Гэх мэтчилэн ингээд ингээд олон юмнууд байгаа юм.   
   
Тэгээд бид энэ функцийг чинь аминдаа 12 дугаар зүйл дээр бас бидэнд ирэх байх гэж ойлгоод байгаль орчны төрийн хяналтыг сайжруулах гээд энд 12 дугаар зүйлээ оруулсан юм. Тэгээд энэ асуудлуудыг одоо энэ Засгийн бүтэц, тэр агентлагийн бүтэц хэлэлцэх түвшинд гишүүд бас анхааралдаа авах байх гэж бодож байна. За баярлалаа.   
   
Ж.Батсуурь: - Д.Балдан-Очир гишүүний асуултад хариулъя. Энэ бол үнэхээр хамгийн эмзэг, маш их анхаарах шаардлагатай энэ асуудлыг олж асууж байна л даа. Энэ Засгийн газрын үйл ажиллагааны хөтөлбөрт яг төрөөс энэ малын эрүүл мэндийн чиглэлээр юуг хариуцах юм гэдэг тэр нийтлэг сонгомол утгаар нь томъёолоод оруулсан байгаа юм. Гэтэл энэний цаана асар их олон төвөгтэй, бэрхшээлтэй зүйлүүд байгаа. Энийг бид энд нэгдүгээрт нь оруулахад, Засгийн газар дээр оруулахад их төвөгтэй байгаа.   
   
Хоёрдугаарт нь, ер нь жичид нь авч үзэж шийдэх ёстой юм шиг байгаа юм. Ер нь малын эмч хийнэ гэдэг бол би өөрөө малын эмч хүн. Яг өнөөгийн нөхцөлд малын эмч хийнэ гэдэг бол өөрийгөө золиосолж, өөрийнхөө амьдралыг золиосолж байж малын эмч хийнэ. Тэрнээс биш тэр нэг сайхан тийм гоё ажил тэнд ерөөсөө байхгүй. Шар бууцан дотор хортой эмтэй холилдоод, тэгээд өвчин аваад. Хэн тэрийг хийх юм. Тийм учраас ерөөсөө залуучууд бол тэр малын эмч хийх, тэр рүү очиж тэр хөдөө ажиллахаас эрс татгалзаж байгаа юм. Ийм нөхцөлд төрөөс энэ мал эмнэлгийн талаар, малын эмчийн талаар онцгой тусгайлсан бодлого явуулах шаардлагатай байгаа юм.   
   
Тийм учраас манай яам бол яах вэ тэр малын эмчийн талаар авах арга хэмжээний, одоо нийгмийн хамгааллыг нь сайжруулах нэг тийм хөтөлбөр боловсруулаад ингээд байгаад байна л даа. Тэгээд тэр бол бүрэн боловсорч чадахгүй байна. Тэгэхээр энд нэгдүгээрт нь орон нутагт, одоо цаашаагаа тэр малын эмчийг яг орон нутгаас бэлтгэх хэрэгтэй байгаа юм.   
   
Өнөөдөр эдийн засгийн байнгын хорооны хурал дээр Г.Занданшатар гишүүн их чухал санал гаргаж байсан. Тэгээд тэр дэмжигдэлгүй унаж байна лээ. Харж байхад. Яг тэр малчны хүүхдээс нь одоо хэдэн тодорхой мэргэжлийг яг хөдөө хүний эмч, малын эмч, мал зүйч, агрономч, багш ийм мэргэжлийн хүмүүсийг одоо хэрвээ тэр сум нь өөрөө сумын засаг, захиргаа нь дэмжээд өөрийнхөө орон нутагт амьдарч байгаа тэр хүмүүсээс хүүхдийг нь сургуульд явуулах юм бол тэрийг нь үнэ төлбөргүй сургаж өгмөөр байгаа юм. Бүр алслагдсан, одоо ялангуяа тэр говийн аймгууд, алслагдсан аймгуудад. Энэ дээр бүр төрийн ийм тусгай бодлого авч хэрэгжүүлмээр юм шиг байгаа юм. Тэгээд тэгэх юм бол одоо тэр хүмүүс юу яана. Одоо бол Хөдөө аж ахуйн их сургууль ингээд бараг 8 мянга, 10 мянган оюутантай гээд. Дандаа Улаанбаатар хотын хүүхдүүд. Тэгээд л энд архидаж, зодолдож, сурсан нэртэй байж байгаад төгсөөд баарны цэвэрлэгч хийгээд ингээд сууж байна. Тийм учраас энэ дээр онцгой анхаарсан арга хэмжээ хэрэгтэй байгаа юм.   
   
Хоёрдугаарт нь, одоо ажиллаж байгаа хүмүүс дээр юуны өмнө тэр төлбөрийг нь нэмэгдүүлэх хэрэгтэй байгаа юм. Одоо улсын төсвөөс яах вэ ингээд тодорхой өвчнүүдийн үйлчилгээний хөлсийг өгнө гээд ингэсэн. Тэгэхдээ тэр нь бол ерөөсөө Сангийн яаман дээр очоод ингээд маш бага хэмжээтэй л болж байгаа байхгүй юу. Угаасаа манай орны өөрийн эдийн засгийн чадавх нь тийм учраас. Тэгэхээр тэр мөнгө нь тийм жаахан мөнгөөр тэгээд тийм их хүнд ажил хийнэ ингэхээр зэрэг энэ үр дүнтэй болж чадахгүй байгаа юм. Дээрээс нь ерөөсөө малын эмчийн нийгмийн тэр даатгал гэж байхгүй. Эрүүл мэндийн даатгал гэж байхгүй. Даже бүр бруцеллёз (лат. Brucellosis) өвчнийг мэргэжлээс шалтгаалах ажил, өвчний жагсаалтад малын эмч нарыг хамруулаад ингээд явдаг байсныг нь хасаад хаячихсан. Тэгэхээр зэрэг энэ үнэхээр малын эмч болсон бол хохичино тэр гэж хэлж байгаа ийм асуудал болчихоод байгаа юм.   
   
Энэ дээр бид олон шугамаар ярьж хэлж байгаа боловч харамсалтай нь яг төрийн анхааралд хүрч чадахгүй л байгаа юм. Тэгээд одоо яаж ярих ёстой юм. Бид тэрийг сайн мэдэхгүй л байгаа юм. Малын эмчийн зөвлөгөөн хийсэн. Тэгээд энэ чиглэлээр өч төчнөөн яриа хэлэлцээ болсон. Юм ярьж л байгаа. Тэгээд шаардаж байгаа гол шаардлага нь бол олон улсын стандартад нийцүүл гэж байгаа. Олон улсын стандартад нийцсэн үйл ажиллагаа явуулахын тулд шал өөр чадавх бүрдүүлэх шаардлагатай л байгаа байхгүй юу. Тэгж байж манай бүтээгдэхүүн олон улсын зах зээл дээр гарах нөхцөл нь бүрдэнэ. Тэгж чадаагүй нөхцөлд бид бүтээгдэхүүнээ экспорлоно гээд ингээд одоо ялангуяа мах, сүүний экспортын асуудлыг ярихад тун хүнд.   
   
Д.Балдан-Очир: - За Ц.Шинэбаяр гишүүн.   
   
Ц.Шинэбаяр: - Энэ цөлжилтийн тухай манай гишүүд нэлээн ярьж байна. Тэгэхээр одоо энэ хэвлэл, мэдээллийн хэрэгслэлээр энэ цөлжилтийн талаар янз бүрийн зөрүүтэй мэдээллүүд их явж байна л даа. Манай Монгол Улсын газар нутгийн 40.0 хувь, 50.0 хувь гээд. Одоо хамгийн сүүлд 3 хоногийн өмнө Монгол Улсын газар нутгийн 70.0 хувь цөлжсөн гэсэн ийм мэдээ телевизээр яваад байх юм. Одоо манай Байгаль орчны яаманд ямар судалгаа байна вэ? Ер нь хэдэн хувьтай байна вэ гэсэн нэгдүгээр ийм асуулт байна.   
   
Хоёрт, энэ цөлжилтийн талаар ямар судалгаа байна вэ? манай Байгаль орчны яаманд. Ямар хүчин зүйлээс энэ цөлжилт илүү их эрчимтэй явагдаад байна вэ? Тухайлбал одоо бэлчээрийн мал аж ахуй, манай энэ 40 сая мал маань тоо өсчихлөө. Энэ 40 саяын тоо ер нь энэ цөлжилтөд хэр нөлөөлж байна вэ? 40 буюу түүнээс дээш гарч байгаа энэ тоо.   
   
Түрүүн Б.Бат-Эрдэнэ гишүүн бас яриад л байсан. Манай энэ 18 сая ямаа одоо ер нь цөлжилтөд хэдий хэмжээний хувь нэмрээ оруулдаг юм бэ? Ийм судалгаа гэж ер нь байна уу?   
   
Гуравт нь, энэ тал хээрийн ургамлын бүрхэвчийг хамгаалах асуудал ерөөсөө орхигдсон байна л даа. Ойг бол хамгаалаад байгаа юм. Тал хээрийн ургамлын бүрхэвчийг хамгаалах тухай ерөөсөө хаа ч яригдахгүй байгаа юм. Гэтэл энэ эрдэмтдийн судалгаан дээрээс хараад байхад энэ хүлэмжийн хийн 33.0 хувийг тал хээрийн ургамал, түүний үндэс одоо шингээдэг. Энэ бол их чухал зүйл гэж тогтоосон юм байна л дээ. Сүүлийн үеийн судалгааны дүн ийм байна. Гэтэл энэ тал дээр манай Байгаль орчны яам цаашдаа ямар арга хэмжээ авах гэсэн асуулт байна.   
   
Дараагийнх нь хөдөө аж ахуйн яамтай холбоотой асуулт байна. Энэ малчдын мал бүхий иргэдийн орлогыг албан татвараас чөлөөлнө гээд байна. Яах вэ чөлөөлдөг л дөө, манайхан одоо ингээд. Эсвэл огт чөлөөлөхгүй. Эсвэл бүгдийг нь чөлөөлдөг. Тэгээд энэ бэлчээрээ доройтуулсан энэ бүс нутгийн малчдыг чөлөөлж байх нь одоо хэр зүй зохистой юм бэ? Энийг одоо ялгавартай хандаж болох тийм арга байна уу? Энэ дээр одоо юу гэж үзэж байна вэ?   
   
Дээр нь энэ мал тооллогын статистик судалгаа гарахад ерөөсөө энэ механик өсөлт гэдэг юм ерөөсөө судалгаан дээр байдаггүй. Одоо ерөөсөө ингээд сая отор дундын бүс гээд Засгийн газрын тогтоол гаргасан гэж байгаа юм. Дорнод аймаг руу баахан адуу явчихдаг. Тэгээд тэр механик өсөлтөөр Дорнодын адуу өсдөг. Энийг ерөөсөө тооцдоггүй. Манайх нөгөө хуучин аргаараа л таван төрөл дээр малаа өсгөсөн гээд гайхуулаад байдаг. Яг үнэндээ бол тэр бэлчээр сүйтгэж энэ Засгийн газрын энэ отор дундын бэлчээр гэсэн нэг ийм шийдвэрийн дагуу л очсон. Өөрийнхөө нутгийг цөлжүүлчихээд явж байгаа нөхдөд дэмжлэг үзүүлэх маягийн ийм шийдвэр л дээ. Гэтэл засаг захиргаа, нутаг дэвсгэрийн нэгж, түүний удирдлагын тухай хууль дээр энэ бэлчээрт хичнээн мал байхыг, энэ хичнээн малтай байхыг тэр нутгийн удирдлагын байгууллага нь өөрөө шийдэж байгаа шүү дээ. Багийн иргэдийн нийтийн хурлаар энэ дээр өөр мал нэмж авахгүй л гэвэл авахгүй шүү дээ. Тэгэхээр энэ хоёр хоорондоо зөрчилдөөд байгаа юм. Энэ тал дээр цаашдаа ер нь ямар бодлого баримтална гэж бодож байна вэ?   
   
Л.Гансүх: - Би товч хэлье. Тэгээд яг тоог нь танд манай Төрийн нарийн бичгийн дарга хэлнэ. Тэгэхээр ер нь таны асууж байгаа энэ цөлжилтийн бүстэй холбоотойгоор манай энэ цөлжилттэй тэмцэх үндэсний хороо бол бас өөрийнхөө түвшинд жаахан судалгаа хийж байгаа. Тэгээд төсөл хөтөлбөрүүдийг хэрэгжүүлж байгаа. Тэгээд энд энэ 6 дугаар заалт дээр ингээд энэ унаган ургамлын тарималжуулах гэдэг нь ерөөсөө энэ нөгөө газрын гадаргын усыг тогтоон барих энэ сангуудыг байгуулах үндсэн дээр тодорхой тэр хэсэг газруудыг унаган ургамлыг нь ургамжуулах тэр нөхцөлийг нь хангая гэсэн ийм хэсэгчилсэн ийм төлөвлөгөө маягаар л эхний ээлжинд ажиллая гэж.   
   
Хоёрдугаарт, нөгөө газрын харилцаа чинь бас л яг энэ чиглэлээр нарийн менежментээ хийж байх ёстой юм л даа. Энэ схемээ гаргаад. Тэгэхээр бид нарт энэ асуудал нь байдаггүй. Бид бол ургамлын бүрхэвчийн талаар манай мэргэжилтнүүд бас тодорхой эрдэм шинжилгээний байгууллагуудтай ямар ургамлууд өнөөдөр ямар түвшинд байна. Цөлжилт чухам юунаас болж байна гэсэн тийм судалгаануудыг тодорхой түвшинд хийж байгаа.   
   
Тэгээд олон улсын байгууллагууд энэ чиглэлээр бас хамтарч ажиллах ийм хандлагууд байгаа. Тухайлбал Хятадын энэ цөлжилтийн эсрэг юм уу тийм хороо байдаг юм билээ. Тэр улсууд ирээд ерөөсөө энэ анх Японоос төсөл гээд Өвөр Монголын энийг яахдаа эхлээд мод, дараа нь ерөөсөө ийм хөрсийг нь бэхжүүлдэг ийм ургамлууд. Тэрний заримд нь энэ овъёос ордог юм байна. Овъёос чинь энэ хөрсөндөө аягүй шигүү ордог. Гэх мэтчилэн ийм судалгаанууд бас л хөрөнгө санхүүжилттэй холбоотойгоор явах гээд байгаа юм.   
   
Тэгээд бид яах вэ бололцоотой хэмжээнд төсөл юм хийж байгаа. Тэгээд өнөөгийн санхүүхүүгийн нөхцөлтэй холбоотойгоор тэр нөгөө газрын генератор, нөгөө бороо оруулдаг, үүл бууддаг юм жаахан хасагдчихаад байгаа юм. Уг энэ чинь бас л нөгөө нэг. Аль болохоор чийгтэй байлгаж байж л энийгээ бас тодорхой түвшинд хамгаалах юм билээ. За тэгээд Т.Гантулга дарга.   
   
Т.Гантулга: - Энэ хэвлэлээр хэд хэдэн тоо яваад байгаа нь тэр аргачлалын хувьд яаж гаргаж байна вэ гэдгээсээ шалтгаалж байгаа. Та бүхэн сайн мэдэж байгаа байх. Бэлчээрийн нийт эдэлбэр газар Монгол нутгийн 74.0 хувь гэж үзэхэд энэ хувьтайгаа харьцуулаад үзэхэд өндөр гардаг. Цөлжилтийг гурван ангиллаар авч үзэж байгаа. Эрчимтэй, дунд зэрэг, сулавтар гэж.   
   
Олон улсын конвенцийн үндсэн шалгуур үзүүлэлтээр аваад үзэхэд Монголын нийт газар нутгийн 42.0 хувь нь эрчимтэй цөлжилттэй гэж үзэж байгаа. Цөлжилтийн төлөв байдлаас харахад цөлжилтөд өртөх магадлалтай газар нутаг бол 92.0 хувь байгаа.   
   
Ж.Батсуурь: - Ер нь малын тоо ихсэх бол бэлчээрт асар их даац авч байгаа юм. 2000-2003 онд нөгөө ган зуд болоод мал нэлээн их үхсэн шүү дээ. Тэгэхэд тэр мал үхсэн газрууд дээр бэлчээр маш хурдан буцаж сэргэсэн шүү дээ. Тэгэхээр зэрэг малын тоо бол өөрөө ямар их, тэр олон мал бол ямар их бэлчээрт ачаалал өгч байна гэдэг нь тэндээс харагдаж байгаа юм. Нийтдээ 18 сая ямааны 30.0 хувь буюу 5.4 сая нь эр ямаа. Энэ хөгшин эр ямаа. Хөгшин эр ямааны ноолуур бол ерөөсөө тэр ноолуурынхаа чанарыг асар их муутгаж байгаа юм. Тийм учраас одоо энэ дээр энэ түүхий эдийг, ноолуурыг, түүхий ноолуурыг чанараар нь ангилж авдаг энэ тогтолцоо руу бид шилжиж орохгүйгээр зүгээр одоо энэ гадны янз бүрийн нөхөдтэй холилдоод ноолуур бол ноолуур. Ерөөсөө юу ч байсан хамаа байхгүй худалдаж авдаг. Энэ бол ерөөсөө маш их баллаж байгаа байхгүй юу. Хэрвээ нарийн тэр шаардлага хангасан нарийн ширхэгтэй ийм чанартай ноолуурыг чанараар нь ангилаад аваад ирэх юм бол энэ ямааны ноолуурын чанар муутгаж байгаа энэ хөгшин ямаагаа нядлах ёстой л доо.   
   
Бид малчдад тийм л мессеж өгч байгаа юм. 4-өөс дээш настай ямааг та нар хотондоо байлгана гэдэг бол ямар ч хэрэг байхгүй шүү. Ноолуурын чинь чанарыг муутгаж байна. Тэгээд авах мах байхгүй, ашиглах өөр юм байхгүй. Тэгээд бэлчээрийн даац, малын түрүүнд явж хамаг бэлчээр идэж сүйтгэж байна. Тийм учраас энийг бол одоо өөрчлөх шаардлагатай юм гэж.   
   
Тэгээд говийн бүсийн элсэн хөрстэй, хад чулуун тэр Алтайн энэ бүс нутагт ямаа байхад хэд ч байсан хамаа алга. Бэлчээртээ багтаж л байдаг юм бол. Энэ ойт хээрийн бүсийн эмзэг хөрстэй энэ газар бол ямааны тоо олширно гэдэг бол өөрөө их аюултай байгаа байхгүй юу. Тийм учраас энэ дээр одоо зайлшгүй зохицуулалт хэрэгтэй байгаа юм. Тэр мал бүхий иргэдийн орлогын албан татварыг чөлөөлөх асуудал бол ер нь зөв юм шиг байгаа юм. Хувьсгалт намын мөрийн хөтөлбөр дотор орсон байгаа. Яг орлогын албан татвар гээд малчдаас авч байгаа юм нь жаахан юм байдаг. Тэрийг нь цуглуулж авах гэж явж байгаад гарч байгаа зардал нь бол бараг тэрнээс хэтрээд явчихдаг юм байгаа юм. Энэний нөгөө талд нь бол энийг бас өөр төлбөртэй ойлгож болохгүй л дээ. Энэ бэлчээрийн төлбөрийн тухай хууль гэж байгаа юм.   
   
Бэлчээрийн төлбөр. Энэ бэлчээрийн төлбөрийн хууль дээр нэлээн том өөрчлөлт оруулах шаардлагатай байгаа юм. Тэр нь дээр нөгөө хонин толгойд шилжүүлдэг итгэлцүүрийг нь нэг ямааг ухаандаа 5 хоньтой ч байдаг юм уу, 3 хоньтой ч байдаг юм уу нийцүүлээд. Нэг үхрийг нэг хоньтой тэнцүүлэхээр. Нэг адууг бол 10 хоньтой тэнцүүлэхээр байдаг юм уу, ингэж одоо хонин толгойд нийцүүлэх коэффициентыг нь тэр бэлчээрт үзүүлж байгаа даацтай нь уялдуулж тэр малууд дээр нэлээн ялгавартай тогтоож өгөөд, тэгээд нэг толгой хонинд ийм бэлчээрийн төлбөр ногдуулна гэдэг тэр төлбөрөө ногдуулаад ингээд аваад эхлэх юм бол аяндаа малчид адууны тоог, ямааны тоог багасгахаас өөр аргагүй болно. Үхрийн тоо өсөх шаардлагатай болно. Тэр өсгөх гэж байгаа малынх нь тоог нь маш их сайн дэмжсэн. Буруулах гэж байгаа малын тоон дээр нэлээн ачаалал өгсөн ийм хуулийн зохицуулалтыг хийж өгмөөр байгаа юм.   
   
Харамсалтай нь энэ чинь өөрөө их улс төрийн асуудал байдаг юм байна л даа. Одоо ингээд бүх намуудын мөрийн хөтөлбөр дотор энэ ямааны тоог бууруулна гээд оруулах гэхээр зэрэг энэ жил бол ерөөсөө нэг ч нам тэрийг хүлээж авч чадахгүй байгаа байхгүй юу. Ерөөсөө малчдын үндсэн орлогын бүрдүүлж байгаа гол юмыг нь тоог нь цөөрүүлнэ гэх юм бол ерөөсөө болохгүй гээд. Тэгэхээр одоо энийг бол ер нь нэлээн сайн ярьж байгаад тэгж шийдэж өгмөөр л юм шиг байгаа юм.   
   
Д.Балдан-Очир: - За баярлалаа. Тэгэхээр дэгийн дагуу үндсэндээ асуулт, хариулт явж дууслаа. Тэгэхээр одоо..  
   
Су.Батболд: - Сая гишүүд асуулт асуухдаа нэлээн их саналаа гаргасан. Тэгээд бид дөнгөж анхны хэлэлцүүлэг явж байгаа. Дахиад энэ чинь гурав хэлэлцэнэ шүү дээ. Тийм учраас одоо оройтож байгаа юм чинь шууд зарчмын зөрүүтэй саналуудаар санал хураагаад явчихвал яасан юм бэ.   
   
Ц.Сэдванчиг: - Бодлого барьж яамны хүмүүс байна л даа. Тэгээд зарим сэдвээр гэдэг юм уу тийм ээ, агуулгын хувьд жаахан өөр санаа яриад байна. Ерөнхийдөө ингэж ойлголтоо нэгтгэхгүй бол цаашдаа хамтарч ажиллахад хэцүү шүү дээ. Тухайлбал, цөлжилтийн ямаатай холбож яриад байх юм Ж.Батсуурь дарга. Би бол тэгж боддоггүй. Монгол ямаа бол хэзээ ч тэгж газрыг хөрсөөр нь эргүүлж цавчиж иддэггүй. Дандаа дээгүүр нь тасдаж иддэг байхгүй юу. Цөлжилт юутай холбоотой вэ гэхээр энэ дулаарал, нийт малын тоо толгойн өсөлттэй холбоотой. Гэх мэтчилэн ойлголтын зөрүү нэлээд байгаад байна. Энэ хүмүүсийн яриаг сонсоод байсан чинь. Жаахан яривал яасан юм бэ, санал бодлоо.   
   
Ж.Батсуурь: - Ер нь Ц.Сэдванчиг гишүүний сонин дээр бичсэн зүйлийг уншсан л даа. Ганцхан тэр цавчдаггүй талаас нь харж болохгүй л дээ. Ургамлын үрийг түүж идэж байна. Тэгээд хамгийн гол нь ямааны туурай нь өөрөө маш их хурц, тэгээд газрын хөрсийг аягүй их гэмтээж байгаа байхгүй юу. Тэр талаасаа.   
   
Ц.Сэдванчиг: - Энэ Австрали, Хятад ямаа үндсэндээ газрыг сүйтгэдэг байхгүй юу. Одоо гадны ямаанууд. Одоо юу гэдэг юм, тийм ээ. Дэлхийд чинь хэдэн зуун сая ямаа байгаа шүү дээ. Тэр ямаатай Монгол ямааг зүйрлэшгүй юм.   
   
Д.Балдан-Очир: - За Х.Наранхүү гишүүн ер нь яриагүй байгаа.   
   
Х.Наранхүү: - Би зүгээр шинээр асуудал нэмэх юм уу, хуучнаас нь хасах юм уу, тийм талаас нь биш. Энийг бид хоёр гурван удаа хэлэлцэх учраас энэ хооронд сайжруулах ямар арга байна гэдэг талаас нь би яривал яасан юм бэ гэж.   
   
Өөрөөр хэлбэл нэгдүгээрт одоо ихэнхи юмыг нь уншихаар зэрэг 5 жилийн өмнө бичсэн ч яг ингэж бичих болохоор, 15 жилийн дараа бичсэн ч яг ингэж бичиж болохоор. Тэгээд дараа нь бид энийгээ яаж хэрэгжүүлснийгээ ойлгох юм мэдэгдэхгүй ийм юм их байна. Тэгэхээр энэ дээр бас нэг тийм шалгуур, хэмжүүр хэм баймаар байх юм. Энийгээ оруулах юм их байна л даа. Одоо тэр усыг цэвэрхэн болгоно, цөлжилтийг зогсооно гээд л. Тийм талын юм их байна.   
   
Хоёр дахь асуудал нь энэ саяны Ц.Сэдванчиг гишүүний хэлсэн асуудал бас байна. Цаад уг сурвалжийг нь сайн мэдэхгүй бид нар ингээд эхнээсээ маргаад эхэлж байна шүү дээ. Ийм юмыгаа энэ дотроо нэг тийшээгээ шийдсэн юм шиг ийм байдлаар бичих нь бас оновчтой биш байх. Одоо хэдэн хувь нь тэр дэлхийн байгалийн юмнаас олоод байгаа юм. Тэр нь монголчуудаас хамаарахгүй шүү дээ. Хэдэн хувь нь одоо бид өөрсдөө энд сууж байгаа товаришууд ингээд болоод байгаа юм бэ? Тэр дотроо хэд нь мал нь юм, хэд нь хүн юм. Эсвэл мал дотроо хэд нь ямаа юм, хэд нь бусад нь ч юм шиг. Ийм юм байхгүй байж бид өнөөдөр шууд одоо ингээд сайжруулна гээд. Тэгээд баахан мөнгө зардаг.   
   
Дэлхийн дулаарал, биднээс хамаарахгүй явж байгаа юм нь дээр бид баахан мөнгө хаяад хэрэггүй шүү дээ. Жишээлбэл. Энэ тал дээр бас жаахан заагтай бичиж өгвөл яасан юм бэ гэж.   
   
Гуравдугаарт нь, бас энэ чиглэлийн. Энэ асуудлын дараалал, одоо бид нар жишээлбэл наад захын асуудлаа энд тавьж бичихгүй байж дараачийн шатны юмаа бичээд байх шиг надад санагдаад байх юм. Жишээлбэл одоо ойн нөөцийн тогтвортой менежментийг бий болгоно, мод гэж бичсэн байна л даа. Эсвэл одоо амьтан, ургамал, нөөцийг хамгаалах, зохистой ашиглах менежментийг сайжруулна. Тэгэхээр өнөөдөр жишээлбэл ой модонд гэхэд л зүгээр одоо ойн хулгайч ерөөсөө хамаг проблемийн 90.0 хувь нь шахуу шүү дээ. Хулгайн мод огтлолт. Энийгээ шийдэхгүй байж өнөөдөр бид менежментээ сайжруулна гээд бичсэн. Тэр менежмент чинь өнөөдөр ерөөсөө угаасаа байх ч үгүй, сайжруулаад байх ч юм байхгүй, тэнд. Зүгээр энэ нэг уул руу явсан хулгайн модны зам дээр ядахдаа харуул хамгаалалт тавих. Бараг ингээд бичих юм бол асуудлын 90.0 хувиа бид шийдчихнэ. Тэрэнтэй адилхан хэд хэдэн ийм асуудал байна. Тийм учраас энд бичиж байгаа юмаа арай нэг жаахан үг үсэгтэй болгох.   
   
Дөрөв дэх нь, бас энэ хэллэгийг нь сайжруулах боломж байна. Жишээлбэл, хүнд хортой, халтай технологийг ерөөсөө зогсооно гэж байна л даа. Уул уурхайн. Яг нарийн ярих юм бол халгүй технологи гэж уул уурхайд ч байхгүй, бусад юманд ч байхгүй. Одоо зүгээр машин яваад л шороо тоос босоход чинь тэгээд л хүнд халтай. Ингээд биччих юм бол дараа нь өөрсдөө унана. Тийм учраас энэ дээр тэр олон улсын хэмжээний ямар стандартад нийцүүлнэ гэх юм. Эсвэл үндэсний ямар стандартад нийцүүлнэ гэх юм. Ердийн юмны тухай яриад байна уу? Бүр нарийн мэргэжлийн чиглэлийн өвчин яриад байна уу? Энэ заагаа энд бичиж өгөхгүй бол бас энэ чинь дараа нь хэрэгжсэн ч одоо, хэрэгжээгүйг нь ч одоо тогтоож болохгүй, шалгуургүй, хариуцлагагүй ийм л юм болох байх шүү гэж.   
   
Л.Гансүх: - Би нэг тайлбар ч юм шиг нэг товчхон хэлчихье тэгэх үү. Яах вэ зүгээр санал дээр нь нэг ойлголт хэлэхгүй бол, хэрэггүй юу. За за.   
   
Д.Балдан-Очир: - За тэгвэл Су.Батболд гишүүний горимын саналыг хэлэлцэх үү, хэдүүлээ. Тэгээд санал хураалт явуулъя. Тийм ээ. Дэмжих санал хураалт.   
   
Х.Наранхүү: - Саяны хэлсэн зүйлдээ нэг л хариу авчих уу? Энийг сайжруулах тийм боломж бий юу? Одоо энийг хэлэлцэх явцдаа.   
   
Л.Гансүх: - Товчхон хариулъя. Ийм байна. Бид нөгөө үйл ажиллагааны төлөвлөгөө гээд одоо бид жишээлбэл манай Байгаль орчны яамных чинь ерөөсөө 13-хан зүйл биччихээд байгаа юм. Яагаад гэвэл бид нарт анхнаасаа энийг оруулж ирэхдээ аль болохоор цомхон базаж, ерөнхий нөгөө төлөвлөгөө биш хөтөлбөр учраас. Энэ хөтөлбөр маань өөрөө бид нар. Хэдэн хуудас болж байлаа. Бараг 20-иод хуудас болж задарч байгаа. Манай энэ 13 зүйл чинь. Тэр нь дээр бид бүгдийг нь мөнгөтэй, 4 жилтэйгээ бичиж байгаа. Энэ жилд тийм, тэр жилд тийм гээд. Тэр юмыг чинь бүгдийг нь энэ 13-т базсан юм шүү, нэгдүгээрт.   
   
Хоёрдугаарт, Их Хурлын гишүүдэд бүрэн эрх байгаа. Тийм учраас энэ дээр ингээд санал хураалгаад ийм юм гээд яг точный яг өөрийнхөө бодож байгаа саналаа хураалгаад дэмжигдээд явах гишүүдийн бүрэн эрх. Тэгээд яг энүүхэндээ ярихад яг таны хэлж байгаа энэ жишээлбэл цөлжилтийн талаар гэхэд чинь бид нар чинь өөрсдөө нарийн судалгаа хийж чадаагүй юм. Үнэндээ. Тэр хөрөнгө мөнгө нь алга байна. Одоо байгаа юм нь ийм байна. Тэгэхээр бид нар судалгаагаа хийж чадаагүй байж худлаа бид энийг нь тэгнэ, тэрийг нь тэгнэ гэж бас их нарийн тоо тавьж чадахгүй байна. Тийм учраас бид эхнээс нь энийг нь хийгээд явъя. Тэр олон улсын сангаас тэр мөнгө төгрөгийг нь авъя. Яагаад гэвэл одоо бид энэ Карбоны сан [The World Bank Carbon Finance Unit] руу орж байгаад агаар худалдана гэдэг утгаар нь гэдэг ч юм уу, ингээд тэр олон задалсан юмаа болохоор бид төлөвлөгөөн дээрээ бичих юм. За баярлалаа.  
   
Ц.Сэдванчиг: - Л.Гансүх сайд аа, наад мөрийн хөтөлбөрийг чинь бид дүгнэхэд ямар ч шалгуур үзүүлэлт, жишиг байхгүй болчихоод байгаа байхгүй юу. Зүгээр ерөнхий юм тавьчихсан. 4 жилийн дараа энийг ярина шүү дээ. Магадгүй сар бүхэн ярина шүү дээ. Нөгөө юу чинь юу болж байна гээд ингээд ярихад ядахдаа тоон үзүүлэлтүүд байх хэрэгтэй шүү дээ.   
   
Л.Гансүх: - Үгүй харин төлөвлөгөөн дээрээ бид яг жилээр нь, мөнгөтэй, хугацаатай нь бичээд өгөх юм. Тэгэхээр та нар тэрийг барьж байгаад бидэнтэй юм ярих байхгүй юу. За энэ бол бодлого байхгүй юу. Энэ төлөвлөгөө болохоор яг бидний даалгавар байхгүй юу. Гэрийн даалгавар. Жишээлбэл одоо энэ аялал жуулчлал гээд түрүүн ямар ч тоо алга гэж байна. Энэ бол..  
   
Ц.Сэдванчиг: - Энэ дээр тоо тавьж болно шүү дээ. Хангалттай тоонууд байдаг шүү дээ.   
   
Л.Гансүх: - За яах вэ энэ дээр, одоо тэгэхээр харин би хэлж байна шүү дээ гишүүн ээ. Жишээлбэл та одоо энийг бол 1 сая гээд тоо тавиа гээд нөгөө саналаа хураалгахад л 1 сая гээд орох байхгүй юу.   
   
Ц.Сэдванчиг: - Төлөвлөгөөг тэгж хийж болохгүй шүү дээ. Бодлого барьж байгаа салбарын яам гээд бүхэл бүтэн нүсэр бүтэц байж байна. Тийм ээ.   
   
Л.Гансүх: - Сая гэдэг чинь хоёр намын гэрээн дээр байгаа байхгүй юу. Тэр чинь нөгөө юундаа орж байгаа юм.   
   
Ц.Сэдванчиг: - Гишүүн нэг тоо тавиад, тэрийг энд санал хураалгаад шийднэ. Тэрийг хөтөлбөр болгоно гэдэг бол энэ болохгүй.   
   
Л.Гансүх: - Бид бол 1 сая гэсэн тоотойгоо л явна.   
   
Д.Балдан-Очир: - За дараа дараагийн олон хэлэлцүүлэг дээр энэ нарийн ширийн юмнуудаа тохиролцох нь зүйтэй байх аа. За ингээд горимын дагуу санал хураалтад оръё. За УИХ-ын Г.Занданшатарын зарчмын зөрүүтэй 6, 7 санал байна. Ингээд эхэлье.   
   
За хариуцлагатай уул уурхайн зарчмыг үндэслэн уул уурхай, орд ашиглалтын хяналт шинжилгээний хөтөлбөр, байгаль хамгаалах, нөхөн сэргээх төлөвлөгөө даалгавар, нөөцийн төлбөрийн төлөлтийг олон нийтэд ил тод хүртээмжтэй, ойлгомжтой байлгана гэж байна, тийм ээ. Хүртээмжтэй байлгана.   
   
Ер нь тийм агуулгыг нь шинэчилж, найруулж бичсэн байна уу, цоо шинэ заалт уу? За энэ саналыг дэмжиж байгаа гишүүд гараа өргөнө үү.   
   
За 14 гишүүнээс 11 гишүүн дэмжлээ.   
   
Дараагийн санал байна. Ашигт малтмалын орд газрын хайгуулын ашиглалтын зөвшөөрлийг олгохдоо байгаль орчинд нөлөөлөх байдлын ерөнхий болон нарийвчилсан үнэлгээг тодорхой шалгуурын дагуу сонгон шалгаруулсан мэргэжлийн байгууллагаар хийлгэж, түүний үндэслэн шийдвэр гаргадаг тогтолцоонд шилжинэ гэж байна.   
   
Ц.Банзрагч: - Нарийвчилсан үнэлгээ хийнэ гэдэг чинь жишээ нь Эрдэнэт гэхэд бараг 300 саяар хийлгэх жишээтэй. Тэгэхээр энэ мөнгийг хэн гаргаж хийх юм. Одоо бол ерөнхий үнэлгээ хийчихээд, тэгээд ашиглалтынхаа лицензийг авсны дараа лиценз эзэмшигч өөрөө мөнгөө гаргаж, манайхаас эрх авсан мөнгөө төлж байгаа учраас энэ дээр мөнгөгүй асуудал гарах л юм байна даа.   
   
Д.Балдан-Очир: - Яах вэ Г.Занданшатар гишүүн ээ?   
   
Ц.Банзрагч: - Нарийвчилсан үнэлгээний дүгнэлтээр болохгүй гээд гарчихвал хэн ч мөнгийг нь төлөхгүй болж байгаа байхгүй юу.   
   
Л.Гансүх: - Харин тийм юм байна. Яг мөнгөн дээрээ дараа нь тэрийг нь өгөхгүй бол тэгээд нөгөө хохирлыг нь хэн төлөх вэ гэдэг.   
   
Ц.Банзрагч: - Нарийвчилсан үнэлгээний дүгнэлтээр жишээлбэл усны сав газар байна, болохгүй гээд гарвал нэг хүн мөнгийг нь төлж таарна шүү дээ. Хүн үнэгүй хийхгүй. Тийм л асуудал гарч байгаа юм л даа.   
   
Л.Гансүх: - Нөгөө лиценз хүсэж байгаа газар хохирч байгаа байхгүй юу. Төр биш. Рискээ үүрэх ёстой гэсэн үг л дээ.   
   
Ц.Банзрагч: - Ганцхан юм хэлж болох уу. Энэ дээр уг нь хариулах ёсгүй байх. Тэгэхдээ зүгээр энэ асуудал нь өөрөө мөнгөнийх учраас энэ дээр зүгээр яг санал хураахгүйгээр манайх Байгаль орчны нөлөөлөх байдлын үнэлгээний тухай хуулийг боловсруулж байгаа. Манай яаман дээр. Тэр нь дээр бид одоо бол хоёр шаттай үнэлгээ байгаа. Ерөнхий, нарийвчилсан гэж. Тэгээд бид энийг 4 үе шаттай болгож байгаа. Томоохон ордын хувьд бол урьдчилсан үнэлгээ хийлгэе гэж. Дараа нь стратегийн үнэлгээ хийлгэе гээд ингээд энэ хуулиар зохицоод явах учраас санал хураахгүйгээр.   
   
Г.Занданшатар: - Энэ бол байна шүү дээ, танай яам Үйлдвэр, худалдааны яам хоёр тухайн үедээ хамтраад оруулж өгсөн байгаа юм. Тэгээд МАХН-ын мөрийн хөтөлбөрт тусгасан санал.   
   
Д.Балдан-Очир: - За энэ тэгвэл, гишүүд, та санал хураалгах юм уу, татаж байгаа юм уу?   
   
Л.Гансүх: - Татаж байгаа юм байна.   
   
Д.Балдан-Очир: - Нэгэнт оруулсан саналыг яах ёстой юм.   
   
Л.Гансүх: - Яах вэ зүгээр нөгөө татахгүй тохиолдолд хураана. Тэгээд яах вэ дэмжихгүй л байна биз.   
   
Д.Балдан-Очир: - За тэгвэл гишүүд дэмжиж байгаа нь гараа өргөнө үү.   
   
За 14-өөс 1 хүн дэмжлээ.   
   
За дараагийн санал. Малчин бүрийг нийгмийн даатгалын нэрийн данстай, эрүүл мэндийн даатгалтай болгоно. Энэ манай намын мөрийн хөтөлбөрт их л тод томруун тусгагдсан ийм л заалт байсан. За санал хураалт явуулъя. За дэмжиж байгаа гишүүд.   
   
За 14-өөс 9.  
   
Дараагийн санал. Хүн амыг эрүүлжүүлэх, өвчин эмгэгийг анагаах ашигтай чанар нь батлагдсан рашаан усанд хамгаалалтын горим тогтоож, төрийн болон орон нутгийн бодлогоор хамгаалах үр дүнтэй ашиглах арга хэмжээг хэрэгжүүлнэ.   
   
Т.Гантулга: - Энэ дээр ийм байгаа юм. Ажлын хэсэг дээр хоёр намын мөрийн хөтөлбөр, бусад сонгуульд орсон намуудын мөрийн хөтөлбөрийг судалсан юм. Тэгээд хоёр намын гэрээг нэлээн судалж байгаад. Энэ бол анх бид энэ 13 зорилт дээрээ 44 зорилт болж орж ирээд, тэндээс хасагдаад үйл ажиллагааны хөтөлбөр рүү шилжсэн заалт энэ байж байна л даа. Үйл ажиллагааны хөтөлбөр дээр их тодорхой байж байгаа. Монгол орны рашааны чанарыг тогтоож, нэгдсэн бүртгэл хөтөлж, мэдээллийн сан бүрдүүлнэ гэж. Энэ дотор нэлээн их том юм шийдсэн.   
   
Д.Балдан-Очир: - За санал хураалт явуулъя. Дэмжиж байгаа гишүүд гараа өргөнө үү.   
   
За 14 гишүүнээс 9 дэмжлээ.   
   
За дараагийн санал. Иргэний хяналтын хууль эрх зүйн орчныг бүрдүүлж, нийтлэг эрх нь зөрчигдсөн иргэдийн гомдол гаргах, нэхэмжлэх эрхийг хамгаалах бодлогыг хэрэгжүүлнэ гэж. Энэ жаахан тайлбарлах уу, үгүй юу?   
   
Г.Занданшатар: - Энэ сүүлийн үеийн хууль зүйн системд ер нь нэлээн гарч ирээд байгаа юм нь энэ байгаль орчныг хамгаалах чиглэлээр, байгаль орчин хортой үйл ажиллагаа явуулах тохиолдлууд иргэд хэсэг бүлгээрээ нэгдээд булаг ус, шандыг нь бохирдуулах тохиолдол нэхэмжлэл гаргаад иргэдийн нэхэмжлэлийг хангадаг ийм civil court гээд, иргэний шүүх гэсэн тийм тогтолцоо улс орнуудад байгаль хамгаалах чиглэлээр маш хүчтэй хэрэгжиж байгаа бодлого юм билээ.   
   
Хоёрдугаарт нь, энэ хүнсний аюулгүй байдлын чиглэлээр, жишээлбэл архины сурталчилгаа зурагтаар явдаг шүү дээ. Ц.Нямдорж дарга архины сурталчилгааг ганцаараа хориглох гээд дийлдэггүй. Тэгтэл зураг зурж байгаад нэг хүн манай хүүхдийн оюун санаанд, хүмүүжилд буруу хохирол учруулж байна. 10 сая төгрөг дээрээ телевизээс болон тэр архины сурталчилгаа явуулж байгаа компаниас нэхэмжилдэг эрх нээж байгаа юм. Тэгэхээр иргэний хяналт өөрөө бий болж байдаг. Өөрөө тэрийг хэн хамаагүй иргэдээс шүүхэд гомдол гаргаад нэхэмжилдэг учраас архины сурталчилгаа явуулах, тамхины сурталчилгаа явуулах, бага насны хүүхдүүдэд архи зарах, ингээд бүх бидний өөрсдөө хянаж чаддаггүй юмыг иргэдээр хянуулах энэ тогтолцоог иргэдийн тэр шүүхэд хандаж хохирлоо нэхэмжлэх эрхийг нь хангах талаар шийдэгддэг ийм нэг иргэний хяналтын тогтолцоо байгаа юм. Төр бүгдийг хянаж чаддаггүй. Хэрэглэгчдийн эрх ашиг хамгаалах нийгэм, төрийн бус байгууллага руу нөгөө төрийн зарим чиг үүргийг, хяналтын зарим чиг үүргийг иргэний нийгмийн байгууллага руу чиглүүлнэ гэдэг бол нэлээн сүүлийн үед гараад байгаа асуудал байгаа юм.   
   
Д.Балдан-Очир: - Би ахиад томъёоллыг нь унших уу?   
   
Г.Занданшатар: - Иймэрхүү утга санаа ерөнхийд нь нарийвчлаад ажлын хэсэг дээр, одоо сая Х.Наранхүү гишүүний хэлснээр сайжруулах, хэмжиж болох, тодорхой болгох тийм асуудлуудыг ажлын хэсэг дээр ярина шүү дээ, тийм ээ. Манай Байнгын хорооноос ажлын хэсэг гарна. Ажлын хэсгүүд дээр нэр томъёогоо нарийвчлаад янзлаад, гишүүдийн саналыг нэгтгэхийг нь нэгтгээд, үг найруулгын хувьд харах юм гарах байх. Ерөнхий утга нь иймэрхүү утгатай.   
   
Д.Балд-Очир: - Су.Батболд гишүүн.   
   
Су.Батболд: - Энэ ингээд мөрийн хөтөлбөрүүдийг уг нь яаман дээр үзсэн шүү дээ, тиймээ. Бас яг ингээд энэ бид сонгуульд амлаж байсан мөрөөдлүүдийг бүгдийг нь ингэж үг үсгээр нь оруулаад сүүлд нь хэрэгжихгүй байвал яах вэ? Бэрхшээлтэй заалтууд орчихоод сүүлд нь тэгээд. Би бодохдоо мэргэжлийн яамдуудад нэлээн сайн үзээд МАХН-ынхаас энийг, Ардчилсан намаас энийг авъя гээд орсон юмыг сүүлд нь яс өгүүлбэрээр оруулаад нөгөө санал авах гэж байсан өгүүлбэрээр оруулчихдаг, сүүлд нь нөгөөдөх нь хэрэгжихгүй унах юм бол бас эвгүй байдалд орно шүү. Тийм учраас сайн ярилцаж байгаад.   
   
Л.Гансүх: - Тэгэхээр урд нь жишээлбэл, ер нь иргэний хяналт нь зөв. Тэгэхдээ дахиад нэг унш даа. Би урд байгаль орчин ч юм уу үг байгаагүй учраас юуны иргэний..  
   
Д.Балдан-Очир: - Иргэний хяналтын хууль эрх зүйн орчныг бүрдүүлж, нийтлэг эрх нь зөрчигдсөн иргэдийн гомдол гаргах, нэхэмжлэх эрхийг хангах бодлогыг хэрэгжүүлнэ гэж. Энэ Хууль зүйн яам..  
   
Л.Гансүх: - Миний ойлгож байгаагаар энэ чинь Иргэний хууль дээр байгаа юм биш үү. Би бол хууль нь байгаа гэж ойлгож байна.   
   
Д.Балдан-Очир: - Одоо зүгээр саналаа хураагаад, дэмжиж байгаа нь саналаа хураалгая. Дэмжиж байгаа гишүүд гараа өргөнө үү.   
   
За 15-аас 5. За Хууль зүйн байнгын хороон дээр нэг үзье.   
   
Дараагийн санал. Сум, аймаг, улсын хэмжээнд малчдын холбоо байгуулах, үүсгэл санаачилгыг дэмжих замаар хөдөөд малчдын нийгэм, эдийн засгийн эрх ашгийг хамгаалах, тэгээд бэлчээрийн менежментийг хэрэгжүүлэх, түүхий эд бэлтгэлийг тогтолцоо, бөөний худалдааны сүлжээ бий болгох, хөдөөд жижиг дунд үйлдвэрлэлийг хөгжүүлэх бодлогыг хэрэгжүүлнэ гэж байгаа юм. Энэ олон хуульд орсон байгаа даа. Агуулгаар нь дэмжих үү?   
   
Г.Занданшатар: - Яам бол энийг сая, би хамгийн эхлээд асуусан асуултад саяны миний ярьсан ярианууд бүгд асуугаад яамдууд дэмжсэн саналыг нь би наана чинь бичиж өгсөн юм. Хоёрдугаарт, энэ малчдын хоршоо талын нэг тарсан, жалгын нэг тарсан, хуучнаар бол нөгөө амиа аргацаасан аж ахуй хэлбэртэй ганц нэг малчнаар ингээд яваад байна. Бэлчээрийн менежмент, түүхий эд бүртгэл, бэлчээрийн бүх юм ерөөсөө хэрэгжихгүй байгаа юм. Хоршоо, малчдын бүлэг бол одоо үндсэндээ явахаа больсон. Хүмүүс итгэхээ больсон. Хуучин хоршооны нэр хүнд унасан. Тийм учраас энэ хувийн өмч дээр тулгуурласан малчдын холбоо байж одоо өнөөдөр энэ ган зудын эрсдлийг давдаг, ганц нэгээрээ ганц зудын эрсдэл давахгүй, бэлчээрийн менежмент хэрэгжихгүй. Тийм учраас энэ бол бодлогын чанартай. Ц.Сэдванчиг гишүүн сайн мэдэж байгаа. Японы, Солонгосын, бусад улсуудын хөдөө аж ахуйн фермерүүд бол нэгдэж хамтарч байж, тэрийг төрөөс дэмжиж байж. Эхэндээ бол бүр дээрээс нь шахуу байгуулж байж энэ малчдын холбоо явж хэрэгжиж байгаа юм. Тийм учраас энэ ямааг цөөрүүлнэ гээд яриад байна. Энэ бол бүгд малчдын холбооны..  
   
Ц.Сэдванчиг: - Г.Занданшатар гишүүн ээ, наадах чинь хийгдэхгүй байгаа болохоос уг нь хууль, эрх зүйн орчин нь хангалттай бүрдсэн шүү дээ. Ажил болохгүй л байгаа болохоос биш.   
   
Г.Занданшатар: - Хууль, эрх зүйн орчин нь биш шүү дээ. Малчдын холбооноос санаачлаад. Энийг чуулган дээр асуухад сайд нь дэмжсэн юм. Энийг хэрэгжүүлэх бүрэн бололцоотой гэж үзсэн юм. Хүнс, хөдөө аж ахуйн яам, малчдын холбоотой гэрээ байгуулаад, төрийн зарим чиг үүргийг төрийн бус байгууллагаар гүйцэтгүүлэх гэсэн үүргийн дагуу ингээд оруулчих юм бол хэрэгжих, ажил болох ажил байгаа байхгүй юу.   
   
Д.Балдан-Очир: - Эдийн засгийн байнгын хороон дээр дэмжигдсэн билүү?   
   
Г.Занданшатар: - Дэмжигдсэн. Эдийн засгийн байнгын хороон дээр арай өөр агуулгаар орсон юм. Наад дээр чинь илүү тодорхой болгож, энэ бэлчээрийн менежментийг энүүгээр дамжуулж хэрэгжүүлэх юм шүү гэдэг нь.   
   
Д.Балдан-Очир: - За тэгвэл томъёоллоо илүү сайн цэгцэлнэ гээд агуулгаар нь санал хураах уу? Тэгээд ажлын хэсэг. За дэмжиж байгаа гишүүд гараа өргөнө үү.   
   
За 14-өөс 5 шүү.   
   
За дараагийнх нь. Гол, мөрний усны эх ундаргыг ой, усны сан бүхий газрыг гэж байгаа юм. Улсын тусгай хамгаалалттай нутаг дэвсгэрт хамруулан хамгаална гэж байгаа юм. Гол, мөрний усны эх ундаргыг ой, усны сан бүхий газрыг улсын тусгай хамгаалалттай нутаг дэвсгэрт хамруулан хамгаална гэж. За саналаа хураая. Дэмжиж байгаа гишүүд гараа өргөнө үү.   
   
За 14-өөс 5.   
   
За Г.Занданшатар гишүүн, Д.Балдан-Очир гишүүн хоёр хамтарч нэг санал оруулж байна. Алслагдмал хязгаар нутгийн сумдын захиалгаар малын эмч, багш, эмч сургах тохиолдолд сургалтын төлбөрийг төрөөс хариуцна. Мал сүрэг төрийн хамгаалалт байх Үндсэн хуулийн заалтын дагуу мал эмнэлгийн үйлчилгээний тарифыг шинэчилж мал эрүүлжүүлэх хөтөлбөрийг хэрэгжүүлнэ гэж байгаа.   
   
Ж.Батсуурь: - Тэр хоёр газраас шийдэж байгаа юм. нэг хэсэг нь гоц халдварт өвчнүүдийг эндээс Сангийн яам шийдэж байгаа юм. Үйлчилгээний мөнгийг. А зэрэглэлийн өвчнийг. Бусад халдварт өвчнийг орон нутагтаа шийдэж байгаа.   
   
Д.Балдан-Очир: - Энэ чинь бараг хоёр асуулт байна л даа. Хоёр санал. Алслагдмал хязгаар нутгийн, сумдын захиалгаар малын эмч, багш, эмч сургах тохиолдолд сургалтын төлбөрийг төрөөс хариуцна гэж нэг ийм. Энэ дээрээ санал хураах уу? За дэмжиж байгаа гишүүд.   
   
Су.Батболд: - Энүүгээр нь оруулъя тэгэх үү. Хөдөөгийн сумдын Засаг даргын Тамгын газрын захиалгаар дотоодын их дээд сургуульд суралцахаар албан ёсны гэрээ байгуулсан оюутны сургалтын төлбөрийг, зардлыг төрөөс хариуцна гэсэн энэ томъёоллоор нь оруулъя тэгэх үү?   
   
Д.Балдан-Очир: - Саяны уншсан томъёоллоор дэмжиж байгаа гишүүд.   
   
14 гишүүнээс 9 гишүүн дэмжлээ.   
   
Дараагийн гишүүний саналыг. Энэ хоёр дахь санал байгаа шүү дээ, нээрээ. Энэ мал сүргийг төрийн хамгаалалтад байлгах. Нөгөө тарифын асуудлыг яах юм. Энэ чинь байгаа юм байна шүү дээ. Энэ саналыг татаж авъя, тэгэх үү?   
   
Г.Занданшатар: - Хоёр төрлийг нь тогтоож байгаа юм. Хамгийн гол мал эмнэлгүүдийн санхүүждэг тэр гоц халдварт А зэрэглэлийн өвчнүүдийн вакцинжуулалтын үйлчилгээний үнэ тариф, ер нь 1998 оноос хойш орон нутаг болон улсын хэмжээнд тогтоогдохгүй байгаа учраас мал эмнэлэгүүд үндсэндээ дампуураад дуусаж байгаа байхгүй юу.   
   
Д.Балдан-Очир: - Г.Занданшатар гишүүн ээ, энийг хураалгах уу, яах вэ? Энэ саналыг.   
   
Г.Занданшатар: - Мал эрүүл биш бол хүн эрүүл биш шүү. Үнэ тариф яаж өсөв. Мал эрүүлжүүлэх. Сая арьс ширний үйлдвэр хөгжье гэхэд гуургүй нэхий байна уу? Үйлдвэржүүлэх бодлого гэж яриад байна. Мал эрүүл байж энэ бодлого хэрэгжиж байгаа шүү дээ. Сүүний бодлого хэрэгжүүлнэ гэж байна. Мал эрүүл байж хэрэгжинэ шүү дээ. Махны бодлого ярьж байна. Мах эрүүл байж энэ бодлого хэрэгжинэ шүү дээ.   
   
Д.Балдан-Очир: - За гишүүд ээ, санал хураалтад оръё, тэгэх үү?   
   
Ц.Сэдванчиг: - Тэр үйлдвэр бол тэртээ тэргүй стандартаа тогтоогоод.   
   
Г.Занданшатар: - Одоо нэхий эдлэлийн үйлдвэр Туркээс нэхийгээ авч байна. Яагаад гэвэл монголын нэхий тэнцэхгүй болсон.   
   
Ж.Батсуурь: - Одоо орон нутгийн иргэдийн хурал бол тэр гоц халдварт өвчнөөс бусдыг нь өөрсдөө тогтоож байгаа байхгүй юу. Тэгээд энэ чинь маш их зөрүүтэй. Янз бүр. Харилцан адилгүй. Тиймэрхүү байдлаар тогтоогддог. Их зовлонтой. Тэгээд хууль дээр болохоор орон нутгийн иргэдийн хурал тогтооно гээд ингээд заачихсан. Тэгээд орон нутгийн иргэдийн хурал нь тогтоохдоо янз бүрээр тогтоодог байхгүй юу.   
   
Тэгэхээр зэрэг улсын хэмжээнд энэ чинь маш их зөрөөтэй ойлголтууд гараад ирж байгаа юм л даа. Уг нь нэг хийж байгаа ажил нь адилхан юм чинь. Тэгээд тэрийгээ орон нутаг барагтай бол тарифыг нь өсгөнө гэж байхгүй шүү дээ.   
   
Д.Балдан-Очир: - За дэмжиж байгаа гишүүд гараа өргөнө үү?   
   
14 гишүүнээс 8 гишүүн дэмжлээ.   
   
За УИХ-ын гишүү Су.Батболд, Б.Бат-Эрдэнэ нарын зарчмын зөрүүтэй саналын томъёоллыг одоо санал хураалгая. Энд бас 6 санал байна. Тийм ээ. 5 санал байна шүү.   
   
Малын эм, вакцины дотоодын үйлдвэрлэлийг хөрөнгө оруулалтаар дэмжиж, малын эмийн чанарыг сайжруулах, хангамжийг нэмэгдүүлэх арга хэмжээг нэмэгдүүлнэ. Хэрэгжүүлнэ гэж оруулах гэж байна. За тийм байна. Тэр нь болохоор 23.12-т малын эм, вакцины дотоодын үйлдвэрлэлтийг хөрөнгө оруулалтаар дэмжиж, малын эмийн чанарыг сайжруулан, хангамжийг нэмэгдүүлнэ гэж оруулах гэж.   
   
Су.Батболд: - Наадах чинь ерөөсөө ийм байгаа. Өгүүлбэр нь байж байгаа. Дотор нь тэр нэг дотоодын үйлдвэрлэлийг хөрөнгө оруулалтаар дэмжье гээд тэр нэг биокомбинатад улсын үйлдвэрийн газрыг нэг ирэх жил төсөв төслөөр янзалъя гэж байгаа байхгүй юу. Тэрийг ганцхан үг л.  
   
Л.Гансүх: - Би ганцхан юм хэлье. Энийг биокомбинат гэдэг нэрээ оруул. Тэгэхгүй бол энд мал эмнэлгийн салбарыг тоглож байгаа хоёр нөхөр байдаг юм. Бямбаа, Жавхлан гээд. Тэр хоёр л авна. Би мэдэж байна. Биокомбинат гээд үгээ оруул. Тэгэхгүй бол би энийг арван хэдэн жил мэдэж байна. Би хэлж байна шүү дээ, бараг 20 жил энэ мал эмнэлгийг тоглож байгаа хоёр хүн бий.   
   
Д.Балдан-Очир: - За тэгвэл биокомбинатын гээд тодотголоор энэ саналыг дэмжиж байгаа гишүүд гараа өргөнө үү.   
   
За 14-өөс 14 гишүүн дэмжлээ.   
   
Дараагийн 2 гишүүний санал болохоор байгаль орчны тэнцвэрт байдлыг хангах гээд 3 дугаар зүйлийн 9-д ингэж томъёолсон байна. Ой хамгаалах, нөхөн сэргээх гэж энэ заалтын өмнө нэмж оруулах гэсэн байна. Тэгэхээр зэрэг байгаль орчны тэнцвэрт байдлыг хангах гэдгийн өмнө. За энэ заалтаа харж байгаад манайхан ойлгох байх даа. Тийм ээ. Жаахан тайлбарлачих.   
   
Б.Бат-Эрдэнэ: - Ойг хамгаалах, нөхөн сэргээх, тэгээд ойн нөөцийн тогтвортой менежментийг бий болгох гэдгээр оруулаад өгөөчээ гэж байгаа юм.   
   
Д.Балдан-Очир: - Дэмжиж байгаа гишүүд гараа өргөнө үү.   
   
14-өөс 13 гишүүн дэмжсэн байна.   
   
Дараагийн санал байна. Хөтөлбөрийн 3 дугаар бүлгийн байгаль орчны тэнцвэрт харьцааг хангах зорилт гэдгийг араас залгуулаад ийм томъёоллыг оруулж байгаа юм байна. Байгаль орчны төрийн хяналтыг сайжруулах гэснийг байгаль хамгаалал гээд зураас татаад хяналтын нэгдсэн тогтолцоог бүрдүүлж гэж өөрчлөх гэж. Энэ яаж ойлгогдож байгаа бол товчхон тайлбарлана уу.   
   
Су.Батболд: - Ер нь байгаль орчны хяналт чинь одоо тусдаа байгаа шүү дээ. Бид Засгийн газарт ажиллаж байхдаа ингэж бодож байсан юм. Зарим нэг хяналтуудыг яг салбар дотроо хяналт тавихгүйгээр ингэж гадна нь гаргаад үр дүнд хүрэхгүй байгаа байхгүй юу. Тийм учраас цаашдаа нэг ийм зорилт оруулаад тэгээд яваад үзье. Засгийн газар дээрээ ярьж байгаа энийг шийдэж болно байх гэж бодож байна. Тэгэхгүй бол үр дүнгүй хяналт бий болоод. Эд нар тэртээ тэргүй нэг их өөрсдийнхөө тэр ашиглахгүй байгаа Байгаль орчныг хамгаалах яам хяналтаа авлаа гээд тэр бодлогод нөлөөлөөд ч юм уу, бодлогын эсрэг болчих юм байхгүй шүү дээ.   
   
Үйлдвэрлэл эрхэлж байгаа, жишээлбэл Хөдөө аж ахуйн яамны хувьд бол бас яамандаа авах ийм юм үүсэж магадгүй. Байгаль орчны яамны хувьд ямар ч бодлогогүй байхгүй юу. Тэгснээрээ бид нар мэргэжлийн хяналтынхны нураах гээд байгаа ч юм биш. Мэргэжлийн хяналтууд нь байж л байна.   
   
Д.Балдан-Очир: - За эрхэм гишүүд ээ, саяны томъёоллоор дэмжиж байгаа гишүүд гараа өргөнө үү.   
   
13 гишүүнээс 13 гишүүн дэмжлээ.   
   
Дараагийн саналын зөрүүтэй санал. За энэ хөдөө аж ахуй, хүнсний аюулгүй байдлын бодлогын 5 дахь зорилтод ингэж томъёолол оруулах юм байна. Нэмж. Усалгаатай тариалан эрхлэх гэсний дараа техникийн парк шинэтгэлийн бодлогыг боловсруулж, технологийн шинэчлэл хийх ажлыг эрчимжүүлэх гэж өөрчлөх гэж байна. За бараг ойлгогдож байна. За гишүүд ээ.   
   
13-аас 13.  
   
За Су.Батболд, Г.Занданшатар гишүүн, Б.Бат-Эрдэнэ нарийн нэг санал байна. Шинээр боловсруулан гаргах төсөл, хөтөлбөрийн жагсаалтад гэж байна. 11-д цөлжилттэй тэмцэх хөтөлбөр гэж шинээр нэмэх саналтай байна.   
   
За 13-аас 11 гишүүн дэмжиж байна.   
   
За УИХ-ын гишүүн Н.Ганбямбын зарчмын зөрүүтэй 2 санал байна. Хөтөлбөрийн 3-д байгаль орчны тэнцвэрт харьцааг хангах зорилт гэсний 11 дэх хэсэг дээр нэмэх юм байна. 3 гээд байгаль орчны тэнцвэрт харьцааг хангах зорилт гээд цэг тавьчихаад гэсэн бүлгийн 11 дэх заалтын хаалтад хэрэгжүүлсэн гэснийг дараа гээд таслал тавиад зохих газар зохион байгуулалт, газрын менежментийн болон гэж нэмэх гэж байна.   
   
13-аас 13 гишүүн байна.   
   
Н.Ганбямба гишүүний хоёр дахь санал байна. Мал аж ахуйн түүхий эд боловсруулах сум дундын жижиг, дунд үйлдвэрийг зах зээлийн эрэлт хэрэгцээтэй уялдуулан байгуулах нь Засгийн газрын үйл ажиллагааны хөтөлбөрийн тэргүүлэх чиглэл байх.   
   
13 гишүүнээс 10 гишүүн дэмжлээ.   
   
УИХ-ын гишүүн Я.Батсуурийн зарчмын зөрүүтэй 4 саналыг санал хураалтад оруулъя. За эрчимжүүлсэн мал аж ахуйг дэмжих, хөгжүүлэх тухай заалтыг хасах гэж байна.   
   
Я.Батсуурь: - Сүүлийн үед олон улсын хэмжээнд тийм нэг тенденци гарчихаад байгаа юм л даа. Орчин үед гарч байгаа олон төрлийн шинэ өвчнүүд, чихрийн шижинг одоо холестрол хүртэл гараад байгаа юм. Энэ чинь нөгөө цэвэршүүлсэн хүнснээс болоод байна гэж. Тэр нь болохоор зэрэг одоо бидний эрчимжүүлсэн мал аж ахуйгаас гарч байгаа бүх төрлийн тэр хүнс ороод байгаа юм. Ялангуяа баруун чинь бактертэй хүнс хэрэглэж эхэллээ шүү дээ. Бүр сүүндээ зориудаар таргандаа бактерийг нь буцааж хийж байж яахгүй бол хүний биед байх ёстой тэр нөгөө бүх төрлийн нянгуудыг нь устгачихаар зэрэг янз бүрийн шинээр гарч ирж байгаа өвчнүүд бий болоод байна гэж байгаа юм.   
   
Тэгээд дэлхий дахинд энэ эрчимжсэн мал аж ахуйгаас татгалзах, ерөнхийдөө органик, натурал хүнс хэрэглэх тийм урсгал руу сүүлийн үеэс яригдаад бичигдээд эхэлчихсэн юм. Монгол Улс тэр талаар хамгийн давуу талтай орон байхгүй юу. Бид зөрж явчихаад, дэлхийн урсгалын эсрэг ингээд малаа эрчимжүүлчихвэл хамар бэлчээрээ тэжээлийн талбай болгоод, малаа эрлийзжүүлчихвэл эргээд тэрийгээ засаж залруулж чадахгүй бид нар зөрчихгээд байгаа байхгүй юу. Тэр утгаараа би тийм санаа дэвшүүлсэн юм.   
   
Ж.Батсуурь: - Тэгэхээр энэ эрчимжсэн мал аж ахуй гэж барууны орнуудын мал бол мал биш болсон байхгүй юу. Энэ дээр хамгийн гол юм тэжээлийн тухай хууль, малын тэжээлийн тухай хууль байгаа юм. Малын тэжээлд зарим зүйлүүдийг хэрэглэхийг хатуу хориглосон ийм хуулийг хийж өгөх ёстой. Тэгэхгүйгээр мал иддэггүй юмаар малыг тэжээж, тэгээд малыг бол зүгээр ийм машин шиг болгож хувиргачихаад, тэгээд сүүлд нь нөгөөдөхөөсөө буцаж байгаа асуудал. Зүгээр бид бол малынхаа ашиг шимийг нэмэгдүүлж, бүтээмжийг нь өндөрсгөх гээд ярьж байгаа манай энэ эрчимжүүлэлт хоёр бол арай өөр асуудал байгаа шүү.   
   
Д.Балдан-Очир: - За тийм байна. Манай эрчимжүүлэлт гэдгээр ойлгогдож санал хураая.   
   
Ж.Батсуурь: - Энэ уг нь буруу нэр томъёогоор явсан юм. Ерөөсөө эрчимжүүлэх бол зорилго биш байхгүй юу. Бүтээмжийг нэмэгдүүлэх асуудал л байгаа байхгүй юу. Мал аж ахуйн бүтээмжийг нэмэгдүүлэх. Тэгэхээр өндөр ашиг шимтэй мал үржүүлэх, бүтээмжийг нэмэгдүүлэх асуудал байгаа юм. Тэгэхээр энийг яах вэ нөгөө нэг дээр үеэсээ эрчимжүүлэх гээд ийм нэр томъёо хэрэглээд явчихсан. Тэр нь тэгээд яг одоо амьдралын яг хэллэг болсон.   
   
Д.Балдан-Очир: - За гишүүд санал хураалтад оръё. Тэгэхээр яаж хураах билээ энэ чинь. За гишүүд энэ саналыг дэмжиж байна уу? Эрчимжүүлсэн мал аж ахуйг дэмжиж хөгжүүлэх тухай заалтыг хасах гэж байгаа юм.   
   
13-аас 2 хүн дэмжсэн.   
   
Дараагийн санал. Говь хээрийн бүсэд бэлчээр усжуулах зориулалтаар салхин сэнсэн шахуурга ашиглах, хөдөөгийн баг бүрт нэг худаг гаргах гэсэн ийм санал байна. Говь, хээрийн бүсэд бэлчээр усжуулах зориулалтаар салхин сэнсний шахуургыг ашиглаж хөдөөгийн баг бүрт худаг гаргах нь л дээ. Тийм ээ.   
   
Я.Батсуурь: - Манайхтай төстэй тэр Америкийн Техас, Австралийн мал аж ахуй, Аргентинд дандаа салхин сэнсэн худгийг ашигладаг юм л даа. Манайх болохоороо худаг дээрээ баахан гүнзгий худаг ухчихаад тэр нь дээрээ нэг их өндөр үнэтэй цахилгаан насосуудыг авчраад тавьчихдаг. Малчид нөгөөдөх шатахуунд нь шатаад. Ялангуяа сүүлийн жилүүдэд ерөөсөө хүндэрчихсэн байгаа. Ногоо цагаа тарьж чадахаа байсан. Тэгэхээр салхин сэнсээр ажилладаг, ямар цахилгаан хэрэггүй, шатахуун хэрэггүй, ерөөсөө байгалийн эргэж байгаа эргэлтээр нь насос болгож байгаа байхгүй. Ганц шатахуун ашиглаад. Энийг би монголд туршаад үзсэн юм. Энэ нэлээн үр дүнтэй болсон.   
   
Д.Балдан-Очир: - Энийг дэмжье. 13-аас 12.   
   
Дараагийн санал. Хэрлэн голын усыг говь руу хоолойгоор татаж Дорноговь, Өмнөговь аймгууд дахь уул уурхайн том ордуудын усан хангамж, ундны усны асуудлыг шийдэх гэж.   
   
Я.Батсуурь: - Энэ миний санал. Тэгээд түрүүн тэр Байгаль орчны дарга нараас, удирдах хүмүүс хэлж л байсан. Яг Хэрлэнг татна гэж хэлэхгүй. Тойруулаад тойруулаад хэлсэн юм л даа. Энэ дээр чинь тэгж томъёолсон байна. Жаахан тодорхой болгочих л доо. Орхон голыг урагшаа татна гэж яригдаад л байгаа. Тэрийгээ та нар яагаад Б.Бат-Эрдэнэ гишүүнээс айгаад байгаа юм уу, ингээд тодорхой оруулчих л даа.   
   
Б.Бат-Эрдэнэ: - Тэгэхээр би ойлгож л байгаа. Одоо жишээлэх юм бол ус хуримтлуулах асуудал бол одоо их чухал байна гэдгийг хүн бүхэн ойлгож байгаа. Тэгэхээр зэрэг одоо шууд Хэрлэнгийн усыг одоо урагш нь татаад аваад явах тийм юм байхгүй байгаа байхгүй юу даа. Тийм юм байхгүй. Яагаад чадахгүй гэхээр зэрэг одоо Дорнодын гишүүд бүгдээрээ мэдэж байгаа. Одоо Ц.Шинэбаяр, П.Алтангэрэл бүгдээрээ мэдэж байгаа. Энэ Хэрлэн гол гэдэг чинь Дорнодоос цаашаагаа гарч чадахаа больчихоод байгаа байхгүй юу. Далай нууртаа очиж цутгаж чадахаа болчихоод байгаа байхгүй юу. Тэгэхээр бид юу хийх ёстой юм бэ гэхээр миний хэлээд байгаа тэр гол усныхаа эхийг бүр хамгаалсан шиг хамгаалах хэрэгтэй байна. Эх ундаргыг нь нэмэгдүүлэх хэрэгтэй байна. Ой модыг нь хамгаалах хэрэгтэй байна. Намаг, одоо юу байдаг юм, тэр юмнуудыг нь сайжруулмаар байна.   
   
Тэгээд дараагаар нь яг байгаа байгаа хэмжээнд нь усаа хуримтлуулах боомт бий болгох. Тэгээд тэрнийхээ дараагаар тэр нь бий болоод одоо бололцоотой юмтай болох юм бол дараагийн ээлжинд нь одоо нааш цааш нь хөдөлгөх ажлаа шийдье гэж ингэж л яриад байгаа шүү дээ. Тийм учраас зүгээр одоо яг өнөөдөр бол Хэрлэнгийн усыг одоо урагш нь татаад аваад явах ямар ч бололцоо байхгүй шүү дээ. Тэгж нэр томъёогоор оруулж болохгүй байх гэж бодож байна.   
   
Я.Батсуурь: - Энэ чинь ерөөсөө Хятад руу зүгээр ямар ч ашиггүй урсаад гарч байгаа усыг дотооддоо мөнгө болгоё гэж байгаа шүү дээ. Дорнодынхонд тэр мөнгийг нь өгье л дээ. Тоолуурыг нь тавиад, мөнгөөр хэрэглэх юм чинь. Хэнтийнхэн танайх ав л даа. Та нар тэгээд говьд нээгдэж байгаа тэр том том ордуудаас Монгол даяар бүгдээрээ л ашиг шимийг нь хүртэнэ шүү дээ, тийм ээ. Хэнтийнхэн ч хүртэнэ, Дорнодынхон ч хүртэнэ. Усаа яагаад харамлаад байгаа юм.   
   
Ц.Шинэбаяр: - Энэ чинь яг Хэрлэн голын усыг татъя гээд шууд одоо ярьж байгаа биш байхгүй юу. Урсцыг нь тохируулга хийгээд, тэр усны менежментийг хийгээд, тэр том цас, борооны усыг одоо тусгай бассейнд хуримтлуулсны дараа шийдэх ёстой асуудал шүү дээ. Тэгэхээр тэр урсцын тохируулга гэдгээрээ явсан нь дээр байх.   
   
Л.Гансүх: - Ер нь Я.Батсуурь гишүүн ээ, ер нь бол Б.Бат-Эрдэнэ гишүүн ч хэлж байна шүү дээ. Нөгөө боомтоо байгуулж байгаад, урсцын тохируулга хийж байгаад тат гэж байна шүү дээ. Тэрэнд чинь заавал.   
   
Д.Балдан-Очир: - За томъёоллоо сайжруулаад энэ агуулгыг дэмжиж байгаа гишүүд гараа өргөнө үү.   
   
Б.Бат-Эрдэнэ: - Одоо байна шүү дээ, энийг жишээлэх юм бол Я.Батсуурь гишүүний хэлж байгаа саналаар одоо говийн бүс рүү шилжүүлнэ гэвэл өнөөдөр ямар ч бололцоо байхгүй. Харин Ц.Шинэбаяр гишүүний хэлж байгаагаар ус хуримтлуулах тэр менежментийг боловсронгуй болгох чиглэлд Монгол улс орны хэмжээгээр энэ урсаж байгаа гол горхиндоо ийм юм хийх зайлшгүй шаардлага байна. Эхийг нь хамгаалах хэрэгтэй байна.   
   
Д.Балдан-Очир: - За дэмжиж байгаа гишүүд саналаа.   
   
13-аас 1. Энэ дэмжигдсэнгүй.   
   
Дараагийн санал байна. Говийн аймаг, сумдын төвд ус цэвэршүүлэх орчин үеийн техник, технологи нэвтрүүлж ундны усны хангамжийг шийдвэрлэх гэсэн байна.   
   
Я.Батсуурь: - Усыг 3 янзаар цэвэршүүлдэг юм байна. Зөөлрүүлдэг, ультра-хэт яагаан туяагаар бактерийг нь устгадаг. Гурав дахь нь болохоор хамгийн сүүлчийн дэвшилтэт технологи болохоор reverse osmosis [грек. osmos-дарах, даралт, түлхэх] гэж ерөөсөө бүх төрлийн нөгөө хатуулаг эрдсийг нь ялгадаг. Гурав дахь тэр RO [reverse osmosis] системийг нь оруулах хэрэгтэй болоод байгаа байхгүй юу. Урд нь төсвөөр баахан тийм хуурамч, хулхи тоног төхөөрөмжүүд оруулсан. Зөөлрүүлэгч. Тэр нь огт ашиглагдахгүй байгаа. Сумдад өгсөн.   
   
Г.Занданшатар: - Одоо энэ цэвдэгтэй газрууд худаггүй. Усаа 60, 70 км-ээс зөөдөг газар байна шүү дээ. Хөвсгөлийн Цагааннуур, Баянхонгор, Говь-Алтайн сумдууд эрдэсжилт ихтэй. Эрдэсжилт ихтэй сум, аймгийн төвүүдийн усыг цэвэршүүлэх, хүн амыг усан хангамжаар хангах гэсэн ерөнхийлсөн утгыг нь аваад орчихвол.   
   
Д.Балдан-Очир: - Тийм найруулгын засвар хийгээд энэ үндсэн саналыг дэмжиж байгаа гишүүд өргөнө үү.   
   
12 гишүүнээс 12 гишүүн дэмжлээ.   
   
Ц.Сэдванчиг гишүүний санал байна. Ашигт малтмалыг ашиглах гэдэг хэсэг дээр ой бүхий газар тусгай ашиглалтын газарт гэж ийм үг нэмэх юм байна. Тийм ээ. Тусгай хамгаалалтын газарт ашигт малтмал олборлохыг хориглоно гээд цэг тавиад, нөхөн сэргээх баталгаагүй бол эдийн засгийн ямар ч ашигтай хөтөлбөр, төслөөс татгалзана гэсэн байна. Жаахан тайлбарлах уу?   
   
Ц.Сэдванчиг: - Ер нь байж байгаа л даа. Хамгийн сүүлийн өгүүлбэрийг л нэмсэн юм. Нөхөн сэргээх найдвар байхгүй, тийм ээ. Тийм баталгаа өгөхгүй бол тэр төслийг хэрэгжүүлэхгүй л гэсэн юм. Заавал нөхөн сэргээж авах ёстой л гэсэн юм. Хуульд уг нь тийм заалт байгаа л даа. Тэрийг жаахан тодотгох гэж. Нөхөн сэргээх баталгаа өгөхгүй төсөл хэрэгжүүлдэг.   
   
Д.Балдан-Очир: - Сүүлийн өгүүлбэр дээр. За дэмжиж байгаа гишүүд гараа өргөнө үү.   
   
12 гишүүнээс 11 гишүүн дэмжлээ.   
   
За Ц.Шинэбаяр гишүүний хоёр санал байна. Мал аж ахуйн гаралтай түүхий эдийг дэлхийн түвшингийн технологиор боловсруулж, дотоод гадаадын зах зээлд нийлүүлэх гэж. Энэ бол хүнс, хөдөө аж ахуй, аюулгүй байдлын бодлого гэдгийн 2.3.3-т ийм томъёоллыг нэмье гэж. Дэмжиж байгаа гишүүд гараа өргөнө үү.   
   
12-оос 12 гишүүн дэмжлээ.   
   
Цөлжилттэй тэмцэх хөтөлбөр боловсруулж, санхүүжүүлэх, гадаад дотоод эх үүсвэрийг нэмэгдүүлнэ гэж. Түрүүнийхтэй давхардсан байна. Нийлүүлээд найруулгаар нь ингээд гурван гишүүнийх гээд. Гишүүд дэмжиж байгаа нь саналаа өгөөрэй.   
   
12-оос 12 гишүүн дэмжиж байна.   
   
Г.Баярсайхан гишүүний санал байна. Улаанбаатар хотын усны ундарга дээр олгосон газрыг цуцлах, тэгээд хөрсний хууль гаргах. Нэг ингээд ийм санал байна. За дараа нь агаарын төлбөрийн тухай хууль яаравчлан оруулах, шинэчлэн найруулж, мянган төгрөгийн татварыг хасах. Энэ чинь хоёр дахь санал байна. Ой, усны сав газар стратегийн ордуудаас бусад ордыг олборлохыг хориглоно гэж байна. Тэгэхээр санал хураалт явуулчих уу, тийм ээ. Улаанбаатар хотын усны ундарга дээр олгосон газрыг цуцлах гэж нэг санал мөн үү?   
   
Г.Баярсайхан: - Энэ дээр ийм юм л даа. Ер нь түрүүн хэлсэн 30 гаруй худгийн ер нь ихэнхи нь хувийн эзэмшлийн, хувийн газар дээр очсон байгаа юм билээ. Тэгэхээр энэ ажлын хэсэг дээр гараад шалгаж байсан гэсэн. Ер нь алсаа бодоод эд нарийг эргүүлээд улс төрийн мэдэлд оруулах л шаардлагатай юм шиг санагдаад байгаа юм.   
   
Газар олголтыг дахин хянах л асуудал явагдаж байгаа юм л даа. Энэ дээр саналаа хураах уу?   
   
Д.Балдан-Очир: - Ингээд нэгдүгээр томъёоллоор уу? Сая нөгөөдөх газрын эрхийг л цуцлах нь байна шүү дээ. Зөвшөөрлийг.   
   
Г.Баярсайхан: - За би хөрсний хувьд хэлмээр байна. Энэ бол одоо зайлшгүй бид үнэхээр олон жил хөрс нь дээрээ амьдарч, энэ хөрс дээрээ ургасан талх тариагаа идээд, мах ногоогоо идээд явж байгаа шүү дээ. Тэгэхээр хүний үйл ажиллагаа, ялангуяа энэ манай газар тариалан хөгжиж байдаг энэ атрын аянг явсны 40 жилийн хугацаанд Монголын хөрс 3 см-ээр нимгэрсэн байдаг. Салхинд хийссэн байдаг. Энэ янзаараа явах юм бол цаашид хамгийн доор байгаа тэр карбонатлаг хөрс, шохойн дээр гарч ирээд энэ манай Монголын газар тариалангийн талбай тэр аяараа улаан элс болно. Тэгэхээр ямар нэгэн аргаар энэ хамгаалах асуудал, хөрсний хамгаалах асуудал гарч ирж байгаа юм.   
   
Гол асуудал нь энүүгээр бас нэг хөшүүрэг болгоод хориглох зүйл бол энэ хүнд даацын тэргүүд хөдөө гадаагүй ерөөсөө дураараа давхидаг. Үүнийг л одоо бас тодорхой хэмжээгээр хязгаарлах. Ер нь бол цөлжилт гэж их ярьж байна. Бэлчээр хамгаалах гэж ярьж байна. Энэний гол үндэс чинь тэр ургамал, бүх юм чинь хөрсөн дээрээ л тогтож байгаа шүү дээ. Энэ хөрс бол хамгаалах асуудал зайлшгүй шаардлагатай юм.   
   
Д.Балдан-Очир: - За гишүүд ээ, ийм саналаар санал хураалт явуулъя. За дэмжиж байгаа гишүүд гараа өргөнө үү.   
   
Ж.Батсуурь: - Одоо Газрын тухай хуульд хөрстэй холбоотой юмнууд байгаа. Тариалангийн тухай хуульд байгаа. Тэгэхээр зэрэг яах вэ хөрсний хууль гэвэл тусдаа бие даасан хууль гаргана гэвэл тэднийг тусад нь аваад.   
   
Д.Балдан-Очир: - Энэ эрх зүйн зохицуулалтыг одоо яана гэдэг юм уу. Тийм ээ. Боловсруулна гэсэн. Арай тийм.   
   
12-оос 11. За ингээд батлагдлаа. За гурав дахь асуулт.   
   
Г.Баярсайхан: - Одоо би нөгөө түрүүчийнхийг л жаахан тодруулсан юм л даа. Ер нь бол энэ жижиг шороонд орд бусад юмнуудыг хориглоод стратегийн ордуудыг энэ газар явуулна гэж байгаа юм. Тэгэхгүй бол одоо нөгөө хэмжээг нь заая гэж байгаа юм. 500 кг гэж байгаа юм. 400-н хэд байж байгаад 501 болгоод тэгээд одоо нөгөө нэг авилгал, бүх асуудал..  
   
Л.Гансүх: - Стратегийн орд чинь Их Хурлаар ордог юм. Тэр үед нь яръя.   
   
Д.Балдан-Очир: - За гишүүд ээ, энэ саналыг дэмжих гишүүд байвал дэмжиж байгаа гишүүд саналаа өгнө үү.   
   
13 гишүүнээс 2 гишүүн дэмжлээ.   
   
УИХ-ын гишүүн Д.Балдан-Очирын зарчмын зөрүүтэй 5 санал байна. Байгаль орчныг хамгаалах ерөнхий болон мэргэжлийн хяналтын байгаль орчныг хамгаалах төрийн төв байгууллагын үндсэн чиг үүрэгт хамруулах, зохион байгуулалтын арга хэмжээг авах гэсэн байна. Түрүүн гарч ирсэнтэй адил юм л даа. Найруулъя гээд санал өгөөч.   
   
12-оос 12 гишүүн дэмжлээ. Баярлалаа.   
   
Хоёр дахь санал байна. Монгол Улсын газрын талаарх төрийн нэгдсэн бодлого, газрын нэгдсэн сан, газар зохион байгуулалтын ерөнхий схемыг байгаль орчныг хамгаалах төрийн төв байгууллагын үндсэн чиг үүрэгт хамааруулах асуудлыг зохион байгуулах гэсэн байна.Томъёоллыг нь өөрчилье гишүүд ээ, агуулгыг нь үлдээе. Найруулга дээр харъяа гишүүд ээ.   
   
За 12-оос 12 гишүүн дэмжлээ.   
   
Дараагийн санал байна. Сум дундын мал эмнэлгийн албадыг төрөөс дэмжин хэвийн үйл ажиллагааг явуулах боломжийг бүрдүүлэх зорилгоор иж бүрэн арга хэмжээг дэс дараалалтай авна гээд. Сум дундынх биш юм аа, сумдын гээд орсон юм. Мал эмнэлэг гэхээр аймгийн төв дээрээ очоод зогсчихоод байгаа байхгүй юу гол нь. Сум ерөөсөө байхгүй болчихоод байгаа юм. Сумдын мал эмнэлгийн гээд явчих уу. Ерөөсөө тэгье. За гишүүд ээ энэ санал хураалтад саналаа өгөх гишүүд.   
   
12-оос 12 гишүүн. За баярлалаа.   
   
За хоёр санал үлдэж байна. Гол усны эх үүсвэр, усны сав болон ойн сан бүхий газрыг ашигт малтмал хайх, олборлохыг хориглож тусгай хамгаалалтын газарт хамруулна гээд. Түрүүний л саналтай адилхан байна. Тийм ээ. Түрүүнийхтэй нийлүүлье гишүүд ээ, тэгэх үү. За.   
   
Сүүлчийн нэг санал байгаа. Би томъёолол бэлтгэсэн. Энэ Монгол гэр үндэсний хөтөлбөрийг Засгийн газрын хөтөлбөр болгож хэрэгжүүлэх гэсэн юмаа гишүүд ээ. Монгол гэр үндэсний хөтөлбөр. Гол санаа нь цаанаа ер нь малаас гарч байгаа бүх ноос үсээ гэрээ бүрдэг, бүх л юманд оруулах, эдийн засгийн эргэлтэд оруулах. Монгол гэрээ жаахан үнэтэй болгох. Цаанаа бол нөгөө үндэсний соёл, заншил олон талыг бодсон. Хөдөөгийн бүх л эзэгтэй нар ажлын байртай болох. Бүгдээрээ л орлоготой болох ийм зорилгыг агуулсан үндэсний хөтөлбөр байх юм гэж би төсөөлж байгаа юм. Ингээд дэмжиж өгөхийг та бүгдээсээ хүсье. Санал хураалт явуулж байна. Эдийн засгийн байнгын хороон дээр дэмжлэг авсан юм.   
   
12-оос 12.   
   
Манай гишүүд та бүгдэд баярлалаа. За дүгнэлт. Гишүүдийн гаргасан бүх санал хураалтуудыг одоо дэмжигдсэн саналыг ахиж нарийн нягталж томъёолоод ингээд УИХ-ын чуулганы нэгдсэн хуралдаанд унших гишүүнийг томилох хэрэгтэй байна гишүүд ээ. За П.Алтангэрэл гишүүнийг сонголоо.   
   
Хуралдаан 18 цаг 45 минутад өндөрлөв.   
   
Соронзон хальснаас хянаж буулгасан:  
ХУРАЛДААНЫ ТЭМДЭГЛЭЛ  
ХӨТЛӨГЧ Ц.АЛТАН-ОД